http://www.thaigov.go.th

(โปรดตรวจสอบมติคณะรัฐมนตรีที่เป็นทางการจากสำนักเลขาธิการคณะรัฐมนตรีอีกครั้ง)

 วันนี้ 29 เมษายน 2568 เวลา 10.00 น. นางสาวแพทองธาร ชินวัตร นายกรัฐมนตรี  เป็นประธานการประชุมคณะรัฐมนตรีอย่างเป็นทางการนอกสถานที่ ครั้งที่ 2/2568 ณ หอประชุมอนุภูมิภาคลุ่มน้ำโขง มหาวิทยาลัยนครพนม ตำบลนาราชควาย อำเภอเมืองนครพนม จังหวัดนครพนม สรุปสาระสำคัญ ดังนี้

|  |
| --- |
| **กฎหมาย** |

 1. เรื่อง ร่างพระราชกฤษฎีกาเรียกประชุมสมัยวิสามัญแห่งรัฐสภา พ.ศ. .... และ

 ร่างพระราชกฤษฎีกาปิดประชุมสมัยวิสามัญแห่งรัฐสภา พ.ศ. ....

 2. เรื่อง ร่างกฎกระทรวงกำหนดพิกัดอัตราภาษีสรรพสามิต (ฉบับที่ ..) พ.ศ. .... เพื่อ ปรับปรุงเงื่อนไขอัตราภาษีสรรพสามิตรถยนต์นั่งหรือรถยนต์โดยสารที่มีที่นั่ง

 ไม่เกิน 10 คน ประเภทประหยัดพลังงาน แบบผสมที่ใช้พลังงานเชื้อเพลิงและ ไฟฟ้าที่สามารถเสียบปลั๊กประจุไฟฟ้าได้ (Plug-in Hybrid Electric Vehicle)

|  |
| --- |
| **เศรษฐกิจ-สังคม** |

 3. เรื่อง ขอรับจัดสรรงบประมาณรายจ่ายประจำปีงบประมาณ พ.ศ. 2568 งบกลาง รายการเงินสำรองจ่าย เพื่อกรณีฉุกเฉินหรือจำเป็น เพื่อดำเนินโครงการรถรักษา อัมพาตเคลื่อนที่เฉลิมพระเกียรติเพื่อลดความเหลื่อมล้ำในการเข้าถึงการรักษาโรค หลอดเลือดสมองเฉียบพลันในพื้นที่โรงพยาบาลสมเด็จพระยุพราช 21 แห่ง

 ทั่วประเทศ

 4. เรื่อง รายงานสถานการณ์เกี่ยวกับการท่องเที่ยวและผลการดำเนินงานของ คณะกรรมการนโยบายการท่องเที่ยวแห่งชาติ ประจำปี 2567

 5. เรื่อง ขอรับการสนับสนุนงบประมาณรายจ่ายเพิ่มเติม

 6. เรื่อง การทดสอบระบบแจ้งเตือนภัยผ่านสัญญาณโทรศัพท์เคลื่อนที่ (Cell Broadcast)

 7. เรื่อง ผลการประชุมบูรณาการร่วมภาครัฐและเอกชนเพื่อพัฒนากลุ่มจังหวัดภาค ตะวันออกเฉียงเหนือตอนบน 2 (นครพนม สกลนคร และมุกดาหาร)

 เมื่อวันพฤหัสบดีที่ 17 เมษายน 2568 และวันจันทร์ที่ 28 เมษายน 2568

 8. เรื่อง โครงการสลากการกุศล

 9. เรื่อง สรุปผลการประชุมคณะกรรมการติดตามนโยบายรัฐบาลและ

 ข้อสั่งการนายกรัฐมนตรี ครั้งที่ 1/2568 และครั้งที่ 2/2568

 10. เรื่อง รายงานผลการดำเนินการปราบปรามอาชญากรรมทางเทคโนโลยี ครั้งที่ 3/2568

 11. เรื่อง สรุปผลการปฏิบัติราชการของคณะรัฐมนตรีในพื้นที่กลุ่มจังหวัดภาค ตะวันออกเฉียงเหนือตอนบน 2

|  |
| --- |
| **ต่างประเทศ** |

 12. เรื่อง รายงานสรุปผลการพิจารณาต่อข้อเสนอแนะเกี่ยวกับการปฏิบัติตาม พระราชบัญญัติป้องกันและปราบปรามการทรมานและการกระทำให้บุคคล

 สูญหาย พ.ศ. 2565 และการพิจารณาเข้าเป็นภาคีพิธีสารเลือกรับ OPCAT

 13. เรื่อง ผลการประชุมรัฐมนตรีอาเซียนด้านดิจิทัล ครั้งที่ 5 และการประชุมที่เกี่ยวข้อง

 14. เรื่อง การพิจารณาให้ความเห็นชอบแก้ไขข้อตกลง “The Agreement Establishing the ASEAN Promotion Centre on Trade, Investment and Tourism”

 ของศูนย์อาเซียน - ญี่ปุ่น

 15. เรื่อง การแก้ไขร่างบันทึกผลการประชุมสภาความร่วมมือซาอุดี - ไทย ครั้งที่ 1

 16. เรื่อง ร่างบันทึกการประชุมคณะกรรมาธิการร่วมว่าด้วยความร่วมมือทวิภาคีระหว่าง ราชอาณาจักรไทยกับสาธารณรัฐอินโดนีเซีย ครั้งที่ 10

 17. เรื่อง ขอความเห็นชอบต่อร่างแถลงการณ์ร่วมการประชุมระดับรัฐมนตรีด้านมหาสมุทร ของเอเปค ค.ศ. 2025

 18. เรื่อง การเข้าร่วมงาน International Horticultural Expo 2027

 19. เรื่อง ข้อเสนอแนะยกเลิกข้อบทเกี่ยวกับเพดานการให้สินเชื่อในความตกลงว่าด้วยการ สถาปนาธนาคารพัฒนาเอเชีย

 20. เรื่อง ขอความเห็นชอบการต่ออายุกรอบข้อบังคับของกลุ่มต่อต้านการฟอกเงินเอเชีย แปซิฟิก (Asia/Pacific Group on Money Laundering: APG) แบบไม่มีกำหนด

 21. เรื่อง ร่างแถลงการณ์ร่วมการประชุมรัฐมนตรีว่าการกระทรวงการคลังและผู้ว่าการ ธนาคารกลางอาเซียน+3 ครั้งที่ 28

|  |
| --- |
| **แต่งตั้ง** |

 22. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงการคลัง)

 23. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงสาธารณสุข)

 24. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงมหาดไทย)

 25. เรื่อง การแต่งตั้งผู้ว่าการการไฟฟ้าส่วนภูมิภาค

 26. เรื่อง การแต่งตั้งกรรมการผู้ทรงคุณวุฒิในคณะกรรมการบริหารกองทุนจัดรูปแบบที่ดิน เพื่อพัฒนาพื้นที่ (กระทรวงมหาดไทย)

 27. เรื่อง แต่งตั้งกรรมการผู้ทรงคุณวุฒิในคณะกรรมการสงวนและคุ้มครองสัตว์ป่า (กระทรวงทรัพยากรธรรมชาติและสิ่งแวดล้อม)

|  |
| --- |
| **กฎหมาย** |

**1. เรื่อง ร่างพระราชกฤษฎีกาเรียกประชุมสมัยวิสามัญแห่งรัฐสภา พ.ศ. .... และร่างพระราชกฤษฎีกาปิดประชุมสมัยวิสามัญแห่งรัฐสภา พ.ศ. ....** คณะรัฐมนตรีมีมติเห็นชอบ 1. ร่างพระราชกฤษฎีกาเรียกประชุมสมัยวิสามัญแห่งรัฐสภา พ.ศ. .... **(ตั้งแต่วันที่ 28 พฤษภาคม 2568 )** และ 2. ร่างพระราชกฤษฎีกาปิดประชุมสมัยวิสามัญแห่งรัฐสภา พ.ศ. .... **(โดยยังมิได้ระบุวันที่ปิดประชุม)** ตามที่สำนักเลขาธิการคณะรัฐมนตรี (สลค.) เสนอ

 **สาระสำคัญของเรื่อง**

การตราพระราชกฤษฎีกาในเรื่องนี้เป็นความจำเป็นเพื่อประโยชน์แห่งรัฐตามบทบัญญัติของรัฐธรรมนูญแห่งราชอาณาจักรไทย มาตรา 122 วรรคสามและวรรคสี่ ในข้อ 4.1.1 ทั้งนี้ เพื่อให้การดำเนินการร่างพระราชบัญญัติงบประมาณรายจ่ายประจำปีงบประมาณ พ.ศ. 2569 ซึ่งเป็นไปตามปฏิทินงบประมาณรายจ่ายประจำปีงบประมาณ พ.ศ. 2569 ที่คณะรัฐมนตรีได้มีมติ (18 มีนาคม 2568) เห็นชอบในการเสนอร่างพระราชบัญญัติงบประมาณรายจ่ายประจำปีงบประมาณ พ.ศ. 2569 เพื่อสภาผู้แทนราษฎรพิจารณาในวาระที่ 1 ในวันที่ 28 - 30 พฤษภาคม 2568 ประกอบกับระยะเวลาดังกล่าวอยู่นอกสมัยประชุมสามัญประจำปีครั้งที่หนึ่ง (เริ่มวันที่ 3 กรกฎาคม 2568 - 30 ตุลาคม 2568) รวมถึงอาจมีเรื่องอื่น ๆ ที่เกี่ยวข้องกับกิจการอันเป็น อำนาจหน้าที่ของรัฐสภาซึ่งมีความจำเป็นจะต้องได้รับการพิจารณาจากสภาผู้แทนราษฎรและวุฒิสภา ดังนั้น **จึงเห็นสมควรให้มีการเรียกประชุมรัฐสภาสมัยวิสามัญ ตั้งแต่วันที่ 28 พฤษภาคม 2568 สำหรับวันปิดประชุมในร่างพระราชกฤษฎีกา ตามข้อ 2.** **ให้คณะกรรมการประสานงานสภาผู้แทนราษฎรรับไปพิจารณา แล้วแจ้งผลให้สำนักเลขาธิการคณะรัฐมนตรีทราบโดยด่วน ก่อนนำร่างพระราชกฤษฎีกาดังกล่าวขึ้นทูลเกล้าฯ ถวาย ต่อไป** ทั้งนี้ ร่างพระราชกฤษฎีการวม 2 ฉบับดังกล่าว เป็นไปตามรูปแบบของคณะกรรมการกฤษฎีกา (คณะที่ 2) แล้ว

**2. เรื่อง ร่างกฎกระทรวงกำหนดพิกัดอัตราภาษีสรรพสามิต (ฉบับที่ ..) พ.ศ. .... เพื่อปรับปรุงเงื่อนไขอัตราภาษีสรรพสามิตรถยนต์นั่งหรือรถยนต์โดยสารที่มีที่นั่งไม่เกิน 10 คน ประเภทประหยัดพลังงาน แบบผสมที่ใช้พลังงานเชื้อเพลิงและไฟฟ้าที่สามารถเสียบปลั๊กประจุไฟฟ้าได้ (Plug-in Hybrid Electric Vehicle)**

 คณะรัฐมนตรีมีมติอนุมัติหลักการร่างกฎกระทรวงกำหนดพิกัดอัตราภาษีสรรพสามิต (ฉบับที่ ..) พ.ศ. .... เพื่อปรับปรุงเงื่อนไขอัตราภาษีสรรพสามิตรถยนต์นั่งหรือรถยนต์โดยสารที่มีที่นั่งไม่เกิน 10 คน ประเภทประหยัดพลังงาน แบบผสมที่ใช้พลังงานเชื้อเพลิงและไฟฟ้าที่สามารถเสียบปลั๊กประจุไฟฟ้าได้ (Plug-in Hybrid Electric Vehicle)ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 **สาระสำคัญของเรื่อง**

 1. นายกรัฐมนตรีได้แถลงนโยบายของคณะรัฐมนตรีต่อรัฐสภา เมื่อวันที่ 12 กันยายน 2567 ว่ารัฐบาลมีเป้าหมายในการพัฒนาประเทศในระยะกลางและระยะยาว โดยการปรับโครงสร้างของเศรษฐกิจ (Industry Transformation) และพัฒนาเครื่องยนต์ทางเศรษฐกิจใหม่ ๆ (New Growth Engine) ที่มีแนวทางการสร้างโอกาสต่อยอดจากอุตสาหกรรมเดิม ที่รัฐบาลจะส่งเสริมการเปลี่ยนผ่านอุตสาหกรรมยานยนต์เครื่องยนต์สันดาปภายในไปสู่ยานยนต์แห่งอนาคต โดยเร่งดึงดูดนักลงทุนจากต่างประเทศให้มาตั้งฐานการผลิตยานยนต์ไฟฟ้าในประเทศอย่างต่อเนื่องด้วยแนวทางที่จะเพิ่มสัดส่วนการใช้วัตถุดิบภายในประเทศ (Local Content) และการถ่ายโอนเทคโนโลยีสมัยใหม่ให้แก่ธุรกิจไทย ในขณะที่ยังรักษาการจ้างงานควบคู่กับการส่งเสริมการพัฒนายกระดับทักษะของแรงงานไทยในอุตสาหกรรมยานยนต์เครื่องยนต์สันดาปภายในและอุตสาหกรรมที่เกี่ยวเนื่อง

 2. ร่างกฎกระทรวงดังกล่าว ที่กระทรวงการคลังเสนอ เป็นการแก้ไขเพิ่มเติมกฎกระทรวงกำหนดพิกัดอัตราภาษีสรรพสามิต พ.ศ. 2560 และที่แก้ไขเพิ่มเติม โดย**การปรับปรุงเงื่อนไขอัตราภาษีรถยนต์นั่งหรือรถยนต์โดยสารที่มีที่นั่งไม่เกิน 10 คน ประเภทประหยัดหลังงานแบบผสมที่ใช้พลังงานเชื้อเพลิงและไฟฟ้าที่สามารถเสียบปลั๊กประจุไฟฟ้าได้ (Plug-in Hybrid Electric Vehicle: PHEV) ซึ่งได้ยกเลิกเงื่อนไขขนาดถังน้ำมัน (Fuel Tank) และให้คงพิจารณาเฉพาะระยะทางการวิ่งด้วยพลังงานไฟฟ้าต่อการประจุไฟฟ้า 1 ครั้งเท่านั้น** (เดิมกำหนดให้รถยนต์นั่งหรือรถยนต์โดยสารที่มีที่นั่งไม่เกิน 10 คน ประเภท PHEV ที่มีอัตราภาษีตามมูลค่าร้อยละ 5 ที่มีระยะการวิ่งด้วยไฟฟ้าไม่ต่ำกว่า 80 กิโลเมตร ต่อการประจุไฟฟ้า 1 ครั้ง และมีขนาดถังน้ำมันไม่เกิน 45 ลิตร และรถยนต์นั่งหรือรถยนต์โดยสารที่มีที่นั่งไม่เกิน 10 คน ประเภท PHEV ที่มีอัตราภาษีตามมูลค่าร้อยละ 10 ที่มีระยะการวิ่งด้วยไฟฟ้าต่ำกว่า 80 กิโลเมตร ต่อการประจุไฟฟ้า 1 ครั้ง หรือมีขนาดถังน้ำมันมากกว่า 45 ลิตร)  **โดยยังคงจัดเก็บอัตราภาษีสรรพสามิตตามมูลค่าร้อยละ 5 และร้อยละ 10** และ**ให้มีผลใช้บังคับตั้งแต่วันที่ 1 มกราคม 2569 เป็นต้นไป** เนื่องจากรถยนต์ประเภท PHEV มีการพัฒนาทางเทคโนโลยีให้สามารถเพิ่มระยะทางวิ่งด้วยพลังงานไฟฟ้าให้ไกลกว่าเดิม โดยไม่จำเป็นต้องอัดประจุไฟฟ้าหรือเติมน้ำมันในระหว่างการเดินทาง ประกอบกับในต่างประเทศไม่มีการกำหนดเงื่อนไขขนาดถังน้ำมันของรถยนต์ประเภท PHEV ทั้งนี้ เพื่อสนับสนุนให้เกิดการลงทุนในอุตสาหกรรมรถยนต์ประเภท PHEV ที่ผลิตในประเทศไทยเป็นไปในทิศทางเดียวกันกับการพัฒนาเทคโนโลยีและสอดคล้องกับมาตรฐานความปลอดภัยของรถยนต์ PHEV ในระดับสากล และเพื่อส่งเสริมอุตสาหกรรมยานยนต์ประเภทสันดาปภายในให้เปลี่ยนผ่านและพัฒนาไปสู่อุตสาหกรรมยานยนต์แห่งอนาคต (Future Mobility) ตามเป้าหมายของรัฐบาลตามข้อ 1.

 3. การปรับปรุงเงื่อนไขอัตราภาษีดังกล่าวไม่ได้ทำให้เกิดการสูญเสียรายได้เนื่องจากเป็นการปรับปรุงเงื่อนไขอัตราภาษีรถยนต์นั่งหรือรถยนต์โดยสารที่มีที่นั่งไม่เกิน 10 คน ประเภท PHEV เท่านั้น มิได้เป็นการปรับลดอัตราภาษีหรือยกเว้นภาษีและฐานภาษียังคงอยู่ในระดับเดิม จึงไม่กระทบต่อรายได้ภาษีสรรพสามิตสินค้ารถยนต์ที่ยังคงจัดเก็บในอัตราภาษีตามกฎกระทรวงกำหนดพิกัดอัตราภาษีสรรพสามิต พ.ศ. 2560 และที่แก้ไขเพิ่มเติม ประกอบกับหน่วยงานที่เกี่ยวข้อง ได้แก่ กระทรวงพลังงาน สำนักงานคณะกรรมการส่งเสริมการลงทุน สำนักงานคณะกรรมการกฤษฎีกา และสำนักงานสภาพัฒนาการเศรษฐกิจและสังคมแห่งชาติ พิจารณาแล้ว เห็นชอบ/ไม่ขัดข้องต่อร่างกฎกระทรวงดังกล่าว

|  |
| --- |
| **เศรษฐกิจ-สังคม** |

**3. เรื่อง ขอรับจัดสรรงบประมาณรายจ่ายประจำปีงบประมาณ พ.ศ. 2568 งบกลาง รายการเงินสำรองจ่าย เพื่อกรณีฉุกเฉินหรือจำเป็น เพื่อดำเนินโครงการรถรักษาอัมพาตเคลื่อนที่เฉลิมพระเกียรติเพื่อลดความเหลื่อมล้ำในการเข้าถึงการรักษาโรคหลอดเลือดสมองเฉียบพลันในพื้นที่โรงพยาบาลสมเด็จพระยุพราช 21 แห่งทั่วประเทศ**

 คณะรัฐมนตรีมีมติอนุมัติงประมาณรายจ่ายประจำปีงบประมาณ พ.ศ. 2568 งบกลาง รายการเงินสำรองจ่ายเพื่อกรณีฉุกเฉินหรือจำเป็น ในกรอบวงเงิน 172.50 ล้านบาท เพื่อดำเนินโครงการรถรักษาอัมพาตเคลื่อนที่เฉลิมพระเกียรติ ลดความเหลื่อมล้ำในการเข้าถึงการรักษาโรคหลอดเลือดสมองเฉียบพลัน (โครงการรถรักษาอัมพาตเคลื่อนที่ฯ) ในพื้นที่โรงพยาบาลสมเด็จพระยุพราช1 จำนวน 5 แห่ง ในลักษณะโครงการนำร่องของมหาวิทยาลัยมหิดล ตามที่กระทรวงการอุดมศึกษา วิทยาศาสตร์ วิจัยและนวัตกรรม (อว.) เสนอ

  **สาระสำคัญของเรื่อง**

 1. โรคหลอดเลือดสมองเป็นสาเหตุของความพิการระยะยาวและความจำเสื่อมจากการคำนวณดัชนีการสูญเสียปีสุขภาวะ2 พบว่าภาวะโรคหลอดเลือดสมอง อยู่ใน 3 อันดับแรกของดัชนีการสูญเสียปีสุขภาวะของคนไทย และจากสถิติของสำนักงานหลักประกันสุขภาพในปี 2560-2565 พบว่า มีผู้ป่วยหลอดเลือดสมองเพิ่มสูงขึ้นจาก 278.49 ต่อแสนประชากร อายุตั้งแต่ 15 ปีขึ้นไปในปี 2560 เป็น 330.72 ต่อแสนประชากรอายุตั้งแต่ 15 ปีขึ้นไปในปี 2565 ประกอบกับสถิติของกระทรวงสาธารณสุข (สธ.) ในปี 2566 พบว่า มีผู้ป่วยหลอดเลือดสมองมากถึง 349,126 ราย เสียชีวิต 36,214 ราย และจากรายงานกลุ่มตัวอย่างกว่า 1,000 ราย ที่เป็นโรคหลอดเลือดสมองตีบหรืออุดตันเฉียบพลัน พบว่า ได้รับการรักษาและออกจากโรงพยาบาลด้วยอาการพิการถึงร้อยละ 70 และเสียชีวิตร้อยละ 5 ดังนั้น **การพัฒนาระบบทางการแพทย์เพื่อให้ผู้ป่วยสามารถเข้าถึงการรักษาโดยการให้ยาสลายลิ่มเลือดหรือใส่สายสวนเพื่อเปิดหลอดเลือดสมองในระยะเฉียบพลันได้อย่างรวดเร็วที่สุดเพื่อลดความพิการ จึงมีความสำคัญและจำเป็น** โดยเฉพาะในพื้นที่ห่างไกลซึ่งยังมีความเหลื่อมล้ำในการเข้าถึงการรักษา รวมถึงการขาดแคลนประสาทแพทย์ ผู้เชี่ยวชาญ เครื่องเอกซเรย์คอมพิวเตอร์ และระบบส่งต่อผู้ป่วยที่มีประสิทธิภาพด้วยเหตุผลดังกล่าวข้างต้น **คณะแพทยศาสตร์ศิริราชพยาบาล มหาวิทยาลัยมหิดลจึงได้ริเริ่มจัดทำโครงการรถรักษาอัมพาตเคลื่อนที่** ที่เชื่อมต่อระบบปรึกษาทางไกลและการส่งต่อผู้ป่วยแบบครบวงจรซึ่งเป็นรถพยาบาลที่ประกอบด้วย เครื่องเอกซเรย์คอมพิวเตอร์สมอง (CT scan) ระบบปรึกษาทางไกลและเจ้าหน้าที่ผู้เชี่ยวชาญในการตรวจร่างกายทางระบบประสาท เพื่อช่วยวางแผนการรักษาก่อนที่จะถึงโรงพยาบาลและวินิจฉัยและรักษาโรคหลอดเลือดสมองบนรถรักษาอัมพาตเคลื่อนที่ พร้อมทั้งเชื่อมต่อระบบปรึกษาทางไกลจากประสาทแพทย์ และมีการส่งต่อผู้ป่วยแบบครบวงจรได้ในทุกพื้นที่ทั่วประเทศที่มีเครือข่ายสัญญาณอินเทอร์เน็ต โดยโครงการนำร่องดังกล่าวเริ่มเปิดให้บริการมาตั้งแต่ปี 2561 จนถึงปัจจุบัน (ข้อมูล ณ วันที่ 31 สิงหาคม 2567) พบว่า มีผู้รับบริการแล้วกว่า 2,200 ราย ในพื้นที่ 9 จังหวัด จากทุกภูมิภาคของประเทศ ซึ่งสามารถลดระยะเวลาในการรักษาได้ร้อยละ 50 เพิ่มโอกาสการได้รับยาสลายลิ่มเลือดและหรือการเปิดหลอดเลือดด้วยสายสวนสูงถึง 3 เท่า และผู้ป่วยหายจากความพิการสูงถึง 2 เท่า เมื่อเปรียบเทียบกับการรักษารูปแบบเดิม (กลุ่มผู้ป่วยที่เดินทางเข้ารับการรักษาด้วยรถฉุกเฉินทั่วไปหรือมาด้วยตนเอง) ดังนั้น **การรักษารูปแบบรถรักษาอัมพาตเคลื่อนที่สามารถลดความสูญเสียต่อผู้ป่วยและครอบครัว รวมถึงลดภาระในการดูแลผู้ป่วยพิการได้ในระยะยาว**

 2. เนื่องในโอกาสพระราชพิธีมหามงคลเฉลิมพระชนมพรรษา 6 รอบ 72 พรรษา 28 กรกฎาคม 2567 หน่วยงานที่เกี่ยวข้อง ได้แก่ กระทรวงมหาดไทย สธ. อว. กระทรวงดิจิทัลเพื่อเศรษฐกิจและสังคม มูลนิธิสมเด็จพระยุพราช และคณะกรรมการกิจการกระจายเสียงกิจการโทรทัศน์ และกิจการโทรคมนาคมแห่งชาติ ร่วมกับศูนย์โรคหลอดเลือดสมองศิริราชคณะแพทยศาสตร์ศิริราชพยาบาล คณะวิศวกรรมศาสตร์ มหาวิทยาลัยมหิดล **มีแผนการให้บริการรถรักษาอัมพาตเคลื่อนที่ไปยังโรงพยาบาลสมเด็จพระยุพราช จำนวน 21 แห่งทั่วประเทศ เพื่อให้ประชาชนชาวไทยมีชีวิตรอดจากโรคหลอดเลือดสมองเฉียบพลันหรืออัมพาตได้ทันเวลา** และ**เพิ่มโอกาสในการหายจากความพิการได้**

 3. อว. นำเสนอคณะรัฐมนตรีพิจารณา**อนุมัติงบประมาณรายจ่ายประจำปีงบประมาณ พ.ศ. 2568 งบกลาง รายการเงินสำรองจ่ายเพื่อกรณีฉุกเฉินหรือจำเป็น ในกรอบวงเงิน 172.50 ล้านบาท เพื่อดำเนินโครงการรถรักษาอัมพาตเคลื่อนที่เฉลิมพระเกียรติ เพื่อลดความเหลื่อมล้ำในการเข้าถึงการรักษาโรคหลอดเลือดสมองเฉียบพลันในพื้นที่โรงพยาบาลสมเด็จพระยุพราช** **จำนวน 5 แห่ง** (จังหวัดหนองคาย สกลนคร อุบลราชธานี สระแก้ว และสุราษฎร์ธานี) **(5** คัน) ในลักษณะ**โครงการนำร่องกรอบวงเงินงบประมาณ 172.50 ล้านบาท** [ส่วนที่เหลือจะของบประมาณเพื่อดำเนินการเพิ่มเติมในปีงบประมาณ พ.ศ. 2569 ในพื้นที่โรงพยาบาลสมเด็จพระยุพราช อีกจำนวน 16 แห่ง (16 คัน) กรอบวงเงินงบประมาณ 552.00 ล้านบาท รวมทั้งโครงการ 21 แห่ง (คัน) ทั่วประเทศ ซึ่งสำนักงบประมาณ (สงป.) ได้นำเรื่องดังกล่าวเสนอนายกรัฐมนตรีพิจารณาแล้ว โดยนายกรัฐมนตรีเห็นชอบให้ อว. โดยมหาวิทยาลัยมหิดล ใช้จ่ายงบประมาณรายจ่ายประจำปีงบประมาณ พ.ศ. 2568 งบกลาง รายการเงินสำรองจ่ายเพื่อกรณีฉุกเฉินหรือจำเป็น ในกรอบวงเงิน 172.50 ล้านบาท โดยให้เบิกจ่ายในงบเงินอุดหนุน ประเภทเงินอุดหนุนทั่วไป เพื่อดำเนินโครงการรถรักษาอัมพาตเคลื่อนที่ฯ ในพื้นที่โรงพยาบาลสมเด็จพระยุพราช 5 แห่ง ในลักษณะโครงการนำร่องและให้มีการติดตามประเมินผลโครงการดังกล่าวก่อนเสนอขอตั้งงบประมาณรายจ่ายประจำปีตามขั้นตอนต่อไป

**4. เรื่อง รายงานสถานการณ์เกี่ยวกับการท่องเที่ยวและผลการดำเนินงานของคณะกรรมการนโยบายการท่องเที่ยวแห่งชาติ ประจำปี 2567**

 คณะรัฐมนตรีมีมติรับทราบรายงานสถานการณ์เกี่ยวกับการท่องเที่ยวและผลการดำเนินงานของคณะกรรมการนโยบายการท่องเที่ยวแห่งชาติ (ท.ท.ช.) ประจำปี 2567 ตามที่กระทรวงการท่องเที่ยวและกีฬา (กก.) เสนอ

  **สาระสำคัญ**

 รายงานสถานการณ์เกี่ยวกับการท่องเที่ยวและผลการดำเนินงานของ ท.ท.ช. ประจำปี 2567 สรุปสาระสำคัญ ได้ดังนี้

1. **รายงานสถานการณ์การท่องเที่ยว ประจำปี 2567 และคาดการณ์สถานการณ์การท่องเที่ยว**

**ประจำปี 2568**

|  |  |
| --- | --- |
| **ประเด็น** | **สาระสำคัญ** |
| **รายงานสถานการณ์การท่องเที่ยว ประจำปี 2567** |
| **สถานการณ์ท่องเที่ยวโลก****ปี 2567** | การท่องเที่ยวแห่งสหประชาชาติ (UN Tourism) รายงานว่า(1) สถานการณ์การท่องเที่ยวของโลกในปี 2567 ฟื้นตัวประมาณร้อยละ 99 ของจำนวนนักท่องเที่ยวระหว่างประเทศในปี 2562 โดยมีนักท่องเที่ยวระหว่างประเทศทั่วโลกประมาณ 1,400 ล้านคน เพิ่มขึ้นร้อยละ 11 จากปี 2566(2) ปัจจัยสนับสนุนหลัก คือ ความต้องการเดินท่องเที่ยวที่อยู่ในระดับสูงการเติบโตของเศรษฐกิจในหลายประเทศ และการฟื้นตัวด้านการท่องเที่ยวของประเทศในภูมิภาคเอเชียและแปซิฟิก(3) ภูมิภาคที่การท่องเที่ยวสามารถฟื้นตัวได้ดีที่สุด คือ ภูมิภาคตะวันออกกลางภูมิภาคแอฟริกา ภูมิภาคยุโรป ภูมิภาคอเมริกา และภูมิภาคเอเชียและแปซิฟิก ตามลำดับทั้งนี้ UN Tourism คาดว่า จำนวนนักท่องเที่ยวชาวต่างชาติที่เดินทางท่องเที่ยว ทั่วโลกจะเติบโตขึ้นร้อยละ 3-5 ในปี 2568 เมื่อเปรียบเทียบกับปี 2567 อย่างไร ก็ตาม จากความท้าทายทางเศรษฐกิจและภูมิรัฐศาสตร์ยังคงเป็นความเสี่ยงที่สำคัญต่อระดับของดัชนีความเชื่อมั่นด้านการท่องเที่ยวของสหประชาชาติ (UN Tourism Confidence Index) |
| **สถานการณ์ท่องเที่ยวของประเทศไทย ปี 2567**  | ในปี 2567 ภาคการท่องเที่ยวของไทยมีรายได้รวม 2.75 ล้านล้านบาท ในจำนวนนี้ เป็นรายได้จากนักท่องเที่ยวชาวต่างชาติ 1.64 ล้านล้านบาท และรายได้จากการท่องเที่ยวภายในประเทศของชาวไทย 1.11 ล้านล้านบาท โดยมีรายละเอียดสรุปได้ ดังนี้**(1) สถานการณ์นักท่องเที่ยวชาวต่างชาติ** จำนวนนักท่องเที่ยวชาวต่างชาติเดินทางเข้ามาประเทศไทยสะสม จำนวน 35.54 ล้านคน เพิ่มขึ้นร้อยละ 26.27 เมื่อเปรียบเทียบกับช่วงเวลาเดียวกันของปีที่ผ่านมา โดยประเทศที่มีนักท่องเที่ยวเดินทางเข้ามาสูงสุด 5 อันดับแรก ได้แก่(1.1) จีน 6,733,162 คน เพิ่มขึ้นร้อยละ 91.22(1.2) มาเลเซีย 4,952,078 คน เพิ่มขึ้นร้อยละ 7.04(1.3) อินเดีย 2,129,149 คน เพิ่มขึ้นร้อยละ 30.74(1.4) เกาหลีใต้ 1,868,945 คน เพิ่มขึ้นร้อยละ 12.58(1.5) รัสเซีย 1,745,327 คน เพิ่มขึ้นร้อยละ 17.72ทั้งนี้ ใน**ปี 2567 มีรายได้สะสมคิดเป็นมูลค่าเท่ากับ 1.64 ล้านล้านบาท****เพิ่มขึ้นร้อยละ 31.13** เมื่อเปรียบเทียบกับช่วงเวลาเดียวกับของปีที่ผ่านมา |
|  |  **(2) สถานการณ์ท่องเที่ยวภายในประเทศ**- นักท่องเที่ยวชาวไทยเดินทางท่องเที่ยวในประเทศจำนวน 200 ล้านคน/ครั้ง เพิ่มขึ้นร้อยละ 6.55 เมื่อเปรียบเทียบกับช่างเวลาเดียวกันของปีที่ผ่านมา- จังหวัดที่มีจำนวนนักท่องเที่ยวสูงสุด 5 อันดับแรก ได้แก่ กรุงเทพมหานคร ชลบุรี กาญจนบุรี ประจวบคีรีขันธ์ และเพชรบุรี ตามลำดับ- **รายได้สะสมคิดเป็นมูลค่าเท่ากับ 1.11 ล้านล้านบาท เพิ่มขึ้นร้อยละ 8.56** เมื่อเปรียบเทียบกับช่วงเวลาเดียวกันของปีที่ผ่านมา |
| **คาดการณ์สถานการณ์การท่องเที่ยว ประจำปี 2568** |
| **คาดการณ์สถานการณ์การท่องเที่ยว** | ภาคการท่องเที่ยวของประเทศไทยจะขยายตัวอย่างต่อเนื่องท่ามกลางปัจจัยต่าง ๆ ดังนี้ (1) ความท้ายด้านต้นทุนค่าใช้จ่ายในการเดินทางท่องเที่ยว เช่น ค่าใช้จ่ายด้านการเดินทางและค่าที่พักที่ปรับตัวสูงขึ้น (2) การขยายตัวทางเศรษฐกิจในตลาดท่องเที่ยวหลักบางแห่ง เช่น ตลาดจีน (3) ความเสี่ยงด้านภูมิรัฐศาสตร์ (4) การเปลี่ยนแปลงสภาพภูมิอากาศ และ (5) การแข่งขันที่รุนแรงในตลาดท่องเที่ยวโลก ทั้งนี้ ในกรณี Best Case คาดว่า จะสามารถบรรลุเป้าหมายรายได้ของรัฐบาล เท่ากับ 3.0 ล้านล้านบาท โดยเป็นรายได้จากนักท่องเที่ยวชาวต่างชาติ 1.85 ล้านล้านบาท และรายได้จากไทยเที่ยวไทย 1.15 ล้านล้านบาท |
| **ปัจจัยสนับสนุน** | มาตรการอำนวยความสะดวกด้านการเดินทางของรัฐบาล เช่น การขยายระยะเวลามาตรการวีซ่าฟรีของรัฐบาล การยกเว้นการยื่นรายการตามแบบรายการของคนต่างด้าวซึ่งเดินทางเข้ามาในหรือออกไปนอกราชอาณาจักร (ตม.6) แก่นักท่องเที่ยวมาเลเซียและลาวที่เดินทางผ่านแดนทางบก การสร้างความร่วมมือส่งเสริมการท่องเที่ยวกับต่างประเทศ การเร่งเจรจาสิทธิการบินเพื่อเพิ่มจำนวนเที่ยวบินให้สอดคล้องกับเป้าหมายการตลาด และการเร่งขจัดอุปสรรคอื่น ๆ ที่ส่งผลกระทบต่อการเดินทางเข้ามาของนักท่องเที่ยว |

1. **ผลการดำเนินงานของ ท.ท.ช. ในปี 2567**
	1. การกำหนดนโยบายและยุทธศาสตร์การบริหารและพัฒนาการท่องเที่ยว

|  |  |
| --- | --- |
| **ประเด็น** | **สาระสำคัญ** |
| **แนวทางการสร้างรายได้จากการท่องเที่ยว** | ท.ท.ช. ในการประชุมครั้งที่ 1/2567 เมื่อวันที่ 30 มกราคม 2567 ได้มีมติเห็นชอบแนวทางการสร้างรายได้จากการท่องเที่ยว ปี 2567 การส่งเสริมการท่องเที่ยวคุณภาพสูง ให้เป็นไปตามเป้าหมายที่กำหนดผ่านการบูรณาการความร่วมมือจากทุกภาคส่วนที่มีบทบาทในการสนับสนุน การขับเคลื่อนอุตสาหกรรมการท่องเที่ยวของไทย สรุปได้ ดังนี้(1) **การส่งเสริมธุรกิจการจัดประชุมสัมมนาและการจัดนิทรรศการ**โดยจะมุ่งเน้นไปที่การส่งเสริมการจัดกิจกรรม ประชุม สัมมนา อีเวนต์ขนาดใหญ่ การอำนวยความสะดวกให้แก่นักท่องเที่ยวกลุ่ม MICE [คณะรัฐมนตรีใต้มีมติ (4 มิถุนายน 2567) เห็นชอบมาตรการการภาษีเพื่อสนับสนุนการจัดอบรมสัมมนาภายในประเทศ (สำหรับนิติบุคคล) และมาตรการภาษี เพื่อสนับสนุนการท่องเที่ยวในประเทศ (สำหรับบุคคลธรรมดา) เพื่อช่วยกระตุ้นการท่องเที่ยวของประเทศไทย](2) **การส่งเสริมการท่องเที่ยวสำราญทางน้ำ** โดยให้ความสำคัญกับการพัฒนาเมืองท่าเรือสำราญแบบจอดทอดสมอ การปรับปรุงระเบียบพิธีการตรวจคนเข้าเมืองและกฎหมายต่าง ๆ ที่เกี่ยวข้องสำหรับนักท่องเที่ยวเรือสำราญ การปรับปรุง กฎหมายที่เกี่ยวข้องกับการท่องเที่ยวเรือยอร์ช การส่งเสริมและพัฒนามาริน่าชุมชนการส่งเสริมการท่องเที่ยวในแม่น้ำลำคลอง การพัฒนาเมืองท่าเรือสำราญต้นทางและท่าเรือแวะพัก และการส่งเสริมการท่องเที่ยวเรือยอร์ช(กก. ได้ผลักดันการพัฒนาการท่องเที่ยวเรือสำราญระหว่างประเทศไทยและสิงคโปร์ในหลายประเด็น เช่น การพัฒนาท่าเรือและโครงสร้างพื้นฐาน การยกระดับการดูแลความปลอดภัยและการบริหารจัดการด้านสุขภาพของนักท่องเที่ยวระหว่างการล่องเรือ การพัฒนาบุคลากรในภาคการท่องเที่ยวเรือสำราญ และการแสวงหาความร่วมมือกับสายการเดินเรือเพื่อพัฒนาการท่องเที่ยวเรือสำราญระดับภูมิภาคในระยะยาว อันจะเป็นการเพิ่มขีดความสามารถในการแข่งขันการท่องเที่ยวเรือสำราญทั้งในระดับทวิภาคีและระดับภูมิภาคต่อไป)(3) **การส่งเสริมการท่องเที่ยวเชิงสุขภาพ** (แหล่งท่องเที่ยวน้ำพุร้อน) โดยจะพัฒนาเส้นทางน้ำพุร้อนเชื่อมโยงกับแหล่งท่องเที่ยวประเภทอื่น ๆ การพัฒนาและยกระดับแหล่งท่องเที่ยวน้ำพุร้อนที่มีศักยภาพให้เป็นเมืองท่องเที่ยวเชิงสุขภาพน้ำพุร้อน การส่งเสริมการตลาดและการบูรณาการความร่วมมือระหว่างหน่วยงานและระหว่างประเทศ การยกระดับโครงสร้างและระบบบริการแหล่งน้ำพุร้อนให้เป็นเมืองสปา (Spa Town) (กรมการท่องเที่ยวได้ลงนามบันทึกความเข้าใจว่าด้วยความร่วมมือด้านเศรษฐกิจและการท่องเที่ยวน้ำพุร้อนระหว่างกรมการท่องเที่ยวและจังหวัดชิซูโอกะ ประเทศญี่ปุ่น เมื่อเดือนสิงหาคม 2567 เพื่อส่งเสริมการท่องเที่ยวน้ำพุร้อนและสปา รวมทั้งส่งเสริมการท่องเที่ยวและการค้าร่วมกัน)(4) **การส่งเสริมการถ่ายทำภาพยนตร์ต่างประเทศในประเทศไทย** โดยจะส่งเสริมให้ผู้สร้างภาพยนตร์ต่างประเทศจากทั่วโลกเลือกประเทศไทยเป็นจุดหมายปลายทางของการถ่ายทำภาพยนตร์ การจัดตั้งกองทุนภาพยนตร์ต่างประเทศ การพัฒนาทักษะแรงงาน และการเป็นศูนย์กลางการให้บริการเครือข่ายธุรกิจการผลิตภาพยนตร์ครบวงจร (Hub of Film Linkage Business)[คณะรัฐมนตรีได้มีมติ (27 สิงหาคม 2567) อนุมัติงบประมาณรายจ่ายประจำปีงบประมาณ พ.ศ. 2567 งบกลาง รายการเงินสำรองจ่ายเพื่อกรณีฉุกเฉินหรือจำเป็น เพื่อเป็นค่าใช้จ่ายในการส่งเสริมการถ่ายทำภาพยนตร์ต่างประเทศในประเทศไทย วงเงิน 344,652,887.84 บาท ซึ่งกรมการท่องเที่ยวได้ดำเนินการชำระคืนแก่บริษัทผู้สร้างภาพยนตร์เรียบร้อยแล้ว นอกจากนี้ คณะรัฐมนตรีได้มีมติ (17 ธันวาคม 2567) เห็นชอบการทบทวนทวนเกณฑ์ วิธีการและเงื่อนไขมาตรการส่งเสริมการถ่ายทำภาพยนตร์ต่างประเทศในประเทศไทย จากเดิมร้อยละ 15-20 เป็นร้อยละ 15-30 รวมทั้งยกเว้นการจำกัดวงเงินคืนต่อเรื่องเพื่อสอดรับการแนวโน้มที่คณะถ่ายทำภาพยนตร์ต่างประเทศที่เข้ามาถ่ายทำในประเทศไทยเป็นผู้สร้างรายใหญ่และมีเงินทุนสูง] (5) **การส่งเสริมการจัดงานมหกรรมระดับนานาชาติ (World Events/Festival**) โดยจะเน้นไปที่การสร้างเครือข่ายระหว่างประเทศและเจรจาสิทธิงานมหกรรมระดับนานาชาติที่มีชื่อเสียง การอำนวยความสะดวกและปรับปรุงกฎหมาย/ระเบียบในการจัดงานมหกรรมระดับนานาชาติ การสนับสนุนและพัฒนางานเทศกาลมหกรรมในประเทศนานาชาติที่มีศักยภาพและการประมูลสิทธิการเป็นเจ้าภาพงานมหกรรมนานาชาติระดับโลก  |
| **การส่งเสริมการท่องเที่ยวเฉพาะกลุ่ม** | ท.ท.ช. ในการประชุมครั้งที่ 1/2567 เมื่อวันที่ 30 มกราคม 2567 ได้มีมติเห็นชอบแนวทางการสร้างรายได้จากการท่องเที่ยว ปี 2567 การส่งเสริมการท่องเที่ยวเฉพาะกลุ่ม โดยได้กำหนดมาตรการต่าง ๆ เพื่อส่งเสริมการท่องเที่ยว อาทิ การส่งเสริมพันธมิตรสายการบินภายใต้กลยุทธ์ Airline Focus เพื่อขยายจำนวนเที่ยวบินเข้าสู่ประเทศไทย เพิ่มเส้นทางการบินใหม่ ๆ เพิ่มเที่ยวบินเช่าเหมาลำ (Charter Flight) สำหรับพื้นที่ที่ไม่มีการบริการเที่ยวบินตรงมายังประเทศไทย รวมทั้ง การกระตุ้นการเดินทางในช่วงต่าง ๆ ทั้งฤดูกาลท่องเที่ยว (High Season) และนอกฤดูกาลท่องเที่ยว (Green Season) เพื่อส่งเสริมให้ประเทศไทยเป็นจุดหมายปลายทางการท่องเที่ยวที่สามารถท่องเที่ยวได้ตลอดทั้งปี นอกจากนี้ ยังได้ดำเนินมาตรการอำนวยความสะดวกการเดินทางของนักท่องเที่ยวด้วยการยกเว้นการตรวจลงตราหนังสือเดินทาง (ได้มีประกาศกระทรวงมหาดไทย เรื่อง กำหนดรายชื่อประเทศและดินแดนที่ผู้ถือหนังสือเดินทางหรือเอกสารใช้แทนหนังสือเดินทาง ซึ่งเข้ามาในราชอาณาจักรเป็นการชั่วคราวเพื่อการท่องเที่ยว ทำงาน หรือการติดต่อธุรกิจระยะสั้น ได้รับการยกเว้นการตรวจลงตรา และให้อยู่ในราชอาณาจักรได้ไม่เกินหกสิบวัน เป็นกรณีพิเศษ ลงวันที่ 15 กรกฎาคม พ.ศ. 2567] |
| **การจัดทำแคมเปญ****Amazing Thailand****Grand Tourism &****Sports Year 2025** | ท.ท.ช. ในการประชุมครั้งที่ 2/2567 เมื่อวันที่ 26 พฤศจิกายน 2567 ได้มีมติเห็นชอบแนวทางความร่วมมือการจัดทำแคมเปญ Amazing Thailand Grand Tourism & Sports Year 2025 **เพื่อกำหนดให้ปี 2568 เป็นปีแห่งการต้อนรับนักท่องเที่ยวจากทั่วโล**กด้วยการสร้างประสบการณ์ในรูปแบบใหม่ให้แก่นักท่องเที่ยวผ่านอีเวนต์และสิทธิประโยชน์แก่นักท่องเที่ยว เช่น Grand Festivity จะเป็นการจัดกรรมใหญ่ตลอดทั้งปีเพื่อเป็นจุดขายหลักในการดึงดูดนักท่องเที่ยวควบคู่กับการอำนวยความสะดวกนักท่องเที่ยวตลอดการเดินทาง Grand Moment จะนำเสมอเส้นทางท่องเที่ยวที่มอบประสบการณ์ในรูปแบบใหม่และมีความพิเศษ ซึ่งการดำเนินการดังกล่าวจำเป็นต้องขับเคลื่อนผ่านการบูรณาการความร่วมมือกับหน่วยงานทั้งภาครัฐและภาคเอกชนเพื่อให้ประเทศไทยเป็นจุดหมายปลายทางการท่องเที่ยวของนักท่องเที่ยวจากทั่วทุกมุมโลก |

 **2.2 การกำหนดมาตรการเพื่อส่งเสริมการบริหารและพัฒนาการท่องเที่ยว**

|  |  |
| --- | --- |
| **ประเด็น** | **สาระสำคัญ** |
| **แนวทางการแก้ไขปัญหา****การขาดแคลนแรงงาน****ในอุตสาหกรรมการ****ท่องเที่ยว** | ท.ท.ช. ในการประชุมครั้งที่ 1/2567 เมื่อวันที่ 30 มกราคม 2567 ได้มีมติเห็นชอบแนวทางการแก้ไขปัญหาการขาดแคลนแรงงานในภาคอุตสาหกรรมการท่องเที่ยว จำนวน 4 สาขา คือ ธุรกิจโรงแรม ธุรกิจสปา ธุรกิจขนส่ง และธุรกิจนำเที่ยวและ มัคคุเทศก์ โดยเร่งรัดกลไก การแก้ไขปัญหาทั้งในระยะสั้น ระยะกลาง และระยะยาว อาทิ การฝึกอบรมวิชาชีพและปรับปรุงกระบวนการขอใบอนุญาตการจ้างแรงงานให้รวดเร็วยิ่งขึ้น การเพิ่มค่าตอบแทน การจ้างงานผู้สูงอายุในพื้นพื้นที่ขาดแคลน รวมทั้งการจัดทำความร่วมมือกับหน่วยงานที่เกี่ยวข้องเพื่อแก้ไขปัญหาดังกล่าว ซึ่งหน่วยงานที่เกี่ยวข้องจะได้ดำเนินการให้มีผลลัพธ์เป็นรูปธรรมต่อไป |
| **แผนปฏิบัติการ****พัฒนาการท่องเที่ยว****ภายในเขตพัฒนา****การท่องเที่ยว****อารยธรรมล้านนา** | ท.ท.ช. ในการประชุมครั้งที่ 2/2567 เมื่อวันที่ 26 พฤศจิกายน 2567 ได้อนุมัติแผนปฏิบัติการพัฒนาการท่องเที่ยว ภายในเขตพัฒนาการท่องเที่ยวอารยธรรมล้านนา (พ.ศ. 2566-2570) ฉบับปรับปรุง เพื่อเป็นกรอบแนวทางในการพัฒนาและขับเคลื่อนการท่องเที่ยวภายในเขตดังกล่าวให้มีความสอดคล้องกับแผนพัฒนาการท่องเที่ยวแห่งชาติ ฉบับที่ 3 (พ.ศ. 2566-2570) และบทสถานการณ์การท่องเที่ยวที่มีพลวัตสูงรวมทั้งเพื่อให้หน่วยงานที่เกี่ยวข้องดำเนินการบูรณาการทำงานให้บรรลุเป้าหมายที่กำหนดไว้ |
| **การแต่งตั้ง****คณะอนุกรรมการ****ภายใต้คณะกรรมการ****นโยบายการท่องเที่ยว****แห่งชาติ ประจำปี 2567** |

|  |  |
| --- | --- |
| **วันที่ ท.ท.ช. มีมติ** | **สาระสำคัญ** |
| ครั้งที่ 1/2567(วันที่ 30 มกราคม 2567) | เห็นชอบการแก้ไของค์ประกอบคณะอนุกรรมการภายใต้ ท.ท.ช. จำนวน 6 คณะ เพื่อให้มีความสอดคล้องกับการปรับปรุงโครงสร้างสำนักงานปลัดกระทรวงการท่องเที่ยวและกีฬา และสถานการณ์การท่องเที่ยวที่เปลี่ยนแปลงไป |
| ครั้งที่ 2/2567(วันที่ 26 พฤศจิกายน 2567) | 1) เห็นชอบให้ยกเลิกการแต่งตั้งคณะอนุกรรมการขับเคลื่อนแผนพัฒนาและฟื้นฟูการท่องเที่ยวอันดามันอย่างยั่งยืน (ภูเก็ต พังงา กระบี่) โดยให้ขับเคลื่อนการท่องเที่ยวในพื้นที่โดยใช้กลไกคณะกรรมการพัฒนาการท่องเที่ยว ประจำเขตพัฒนาการท่องเที่ยวอันดามัน(2) เห็นชอบให้แต่งตั้งคณะอนุกรรมการภายใต้ท.ท.ช. จำนวน 2 คณะ ((1) คณะอนุกรรมการประชาสัมพันธ์และเตรียมความพร้อมการให้บริการ ตม.6 ออนไลน์ และ (2) คณะอนุกรรมการบริหารจัดการข้อมูลอุตสาหกรรมท่องเที่ยวไทย] |

 |
| **การแต่งตั้งคณะกรรมการ****พัฒนาการท่องเที่ยว****ประจำเขตพัฒนา****การท่องเที่ยว** | ท.ท.ช. ในการประชุมครั้งที่ 2/2567 เมื่อวันที่ 26 พฤศจิกายน 2567 ได้มีมติเห็นชอบองค์ประกอบคณะกรรมการพัฒนาการท่องเที่ยว ประจำเขตพัฒนาการท่องเที่ยว จำนวน 15 เขต และรัฐมนตรีว่าการกระทรวงการท่องเที่ยวและกีฬาได้ลงนามคำสั่งแต่งตั้งคณะกรรมการพัฒนาท่องเที่ยว ประจำเขตพัฒนาการท่องเที่ยว จำนวน 15 เขต เรียบร้อยแล้วเมื่อวันที่ 20 มกราคม 2568 |

**5. เรื่อง ขอรับการสนับสนุนงบประมาณรายจ่ายเพิ่มเติม**

 คณะรัฐมนตรีมีมติอนุมัติงบประมาณรายจ่ายประจำปีงบประมาณ พ.ศ. 2568 งบกลาง รายการเงินสำรองจ่ายเพื่อกรณีฉุกเฉินหรือจำเป็น เพื่อเป็นค่าใช้จ่ายในการแก้ไขปัญหาเชิงโครงสร้างพื้นฐาน (แม่น้ำปิง และแม่น้ำกก) ระยะเร่งด่วน ในพื้นที่จังหวัดเชียงใหม่ และจังหวัดเชียงราย วงเงินรวมทั้งสิ้น 355,334,100 บาท ให้กองบัญชาการกองทัพไทย ต่อไป ตามที่กระทรวงกลาโหม (กห.) เสนอ

 **สาระสำคัญของเรื่อง**

 สำนักงบประมาณมีหนังสือเรียนรัฐมนตรีว่าการกระทรวงกลาโหมแจ้งให้ทราบว่า สำนักงบประมาณได้นำกราบเรียนนายกรัฐมนตรีพิจารณาแล้ว มีบัญชาเห็นชอบให้กระทรวงกลาโหมใช้จ่ายจากงบประมาณรายจ่ายประจำปีงบประมาณ พ.ศ. 2568 งบกลาง รายการเงินสำรองจ่ายเพื่อกรณีฉุกเฉินหรือจำเป็น เพื่อเป็นค่าใช้จ่ายในการแก้ไขปัญหาเชิงโครงสร้างพื้นฐาน (แม่น้ำปิง และแม่น้ำกก) ระยะเร่งด่วนในพื้นที่จังหวัดเชียงใหม่ และจังหวัดเชียงราย วงเงิน 183,480,000 บาท และเพื่อเป็นค่าใช้จ่ายในการแก้ไขปัญหาเชิงโครงสร้างพื้นฐาน (แม่น้ำปิง และแม่น้ำกก) ระยะเร่งด่วน (เพิ่มเติม) ในพื้นที่จังหวัดเชียงใหม่และจังหวัดเชียงราย วงเงิน 171,854,100 บาท วงเงินรวมทั้งสิ้น 355,334,100 บาท โดยเบิกจ่ายในงบลงทุน ค่าที่ดินและสิ่งก่อสร้าง และเมื่อได้รับอนุมัติจากคณะรัฐมนตรีแล้วขอให้กระทรวงกลาโหมจัดทำแผนการปฏิบัติงานและแผนการใช้จ่ายงบประมาณเพื่อขอทำความตกลงกับ สำนักงบประมาณตามขั้นตอนต่อไป

 **ประโยชน์และผลกระทบ**

 การดำเนินการแก้ไขปัญหาเชิงโครงสร้างพื้นฐาน (แม่น้ำปิง และแม่น้ำกก) ระยะเร่งด่วนในพื้นที่จังหวัดเชียงใหม่ และจังหวัดเชียงราย ของกองบัญชาการกองทัพไทย วงเงินรวมทั้งสิ้น 355,334,100 บาท เพื่อเป็นค่าใช้จ่ายในการแก้ไขปัญหาเชิงโครงสร้างพื้นฐาน (แม่น้ำปิง และแม่น้ำกก) ระยะเร่งด่วน ในพื้นที่จังหวัดเชียงใหม่ และจังหวัดเชียงราย

**6. เรื่อง การทดสอบระบบแจ้งเตือนภัยผ่านสัญญาณโทรศัพท์เคลื่อนที่ (Cell Broadcast)**

คณะรัฐมนตรีรับทราบการทดสอบระบบแจ้งเตือนภัยผ่านสัญญาณโทรศัพท์เคลื่อนที่ (Cell Broadcast) ตามที่กระทรวงมหาดไทย (มท.) เสนอ

 **สาระสำคัญของเรื่อง**

 1. ในคราวประชุมคณะรัฐมนตรีเมื่อวันที่ 24 กันยายน 2567 นายกรัฐมนตรีมีข้อสั่งการให้กระทรวงมหาดไทย (กรมป้องกันและบรรเทาสาธารณภัย) เร่งรัดดำเนินการเพื่อนำระบบแจ้งเตือนภัยผ่านเครือข่ายโทรศัพท์เคลื่อนที่ (Cell Broadcast) มาใช้โดยเร็ว ซึ่งคณะรัฐมนตรีพิจารณาแล้วลงมติเห็นชอบตามที่นายกรัฐมนตรีเสนอ

 2. กรมป้องกันและบรรเทาสาธารณภัย ได้ร่วมมือกับกระทรวงดิจิทัลเพื่อเศรษฐกิจและสังคม สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ และผู้ให้บริการเครือข่ายโทรศัพท์เคลื่อนที่ในประเทศไทย ดำเนินโครงการพัฒนาระบบแจ้งเตือนภัยผ่านสัญญาณโทรศัพท์เคลื่อนที่ (Cell Broadcast) มีวัตถุประสงค์เพื่อเพิ่มประสิทธิภาพระบบแจ้งเตือนภัย โดยใช้ระบบการส่งข้อความเตือนภัยผ่านสัญญาณโทรศัพท์เคลื่อนที่ด้วยเทคโนโลยี Cell Broadcast ให้แก่ประชาชนที่ใช้โทรศัพท์เคลื่อนที่ได้อย่างรวดเร็ว ชัดเจน ตรงตามพื้นที่เป้าหมาย ในการนี้ ได้มีการทดสอบในห้องปฏิบัติการของผู้ให้บริการเครือข่ายโทรศัพท์เคลื่อนที่แล้ว สามารถส่งข้อความแจ้งเตือนภัยผ่านสัญญาณโทรศัพท์เคลื่อนที่ได้เป็นอย่างดี

 3. รัฐมนตรีว่าการกระทรวงมหาดไทย ในฐานะผู้บัญชาการป้องกันและบรรเทาสาธารณภัยแห่งชาติ เห็นชอบให้กรมป้องกันและบรรเทาสาธารณภัย ร่วมกับกระทรวงดิจิทัลเพื่อเศรษฐกิจและสังคม สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ กรมประชาสัมพันธ์ และผู้ให้บริการเครือข่ายโทรศัพท์เคลื่อนที่ ทั้ง 3 ราย ได้แก่ บริษัท โทรคมนาคมแห่งชาติ จำกัด (มหาชน) บริษัท ทรู คอร์ปอเรชั่น จำกัด (มหาชน) และบริษัท แอดวานซ์ อินโฟร์ เซอร์วิส จำกัด (มหาชน) **ทำการทดสอบระบบแจ้งเตือนภัยผ่านสัญญาณโทรศัพท์เคลื่อนที่ (Cell Broadcast) โดยแบ่งระดับการทดสอบเป็น 3 ระดับ ใน 4 ภูมิภาค และกรุงเทพมหานคร** ทำการ**ทดสอบในวันที่ 2 7 และ 13 พฤษภาคม 2568** มีรายละเอียดแผนการทดสอบระบบแจ้งเตือนภัยผ่านสัญญาณโทรศัพท์เคลื่อนที่ (Cell Broadcast) ดังนี้

|  |  |  |  |
| --- | --- | --- | --- |
| **กิจกรรม** | **วัน เดือน ปี เวลา** | **สถานที่ พื้นที่** | **กระบวนการทดสอบ** |
| **ทดสอบระดับเล็ก** | วันศุกร์ที่**2 พฤษภาคม 2568**เวลา 13.00 น. | 1. ศาลากลางจังหวัดเชียงราย จังหวัดเชียงราย 2. ศาลากลางจังหวัดสุพรรณบุรี จังหวัดสุพรรณบุรี3. ศาลากลางจังหวัดอุบลราชธานีจังหวัดอุบลราชธานี 4. ศาลากลางจังหวัดสงขลา จังหวัดสงขลา 5. อาคารศูนย์ราชการเฉลิมพระเกียรติ 80 พรรษา 5 ธันวาคม 2550 อาคาร A อาคาร B | - ทดสอบการส่ง Cell Broadcast ของผู้ให้บริการเครือข่ายโทรศัพท์เคลื่อนที่ ทั้ง 3 ราย ได้แก่1. บริษัท โทรคมนาคมแห่งชาติ จำกัด (มหาชน)2. บริษัท ทรูคอร์ปอเรชั่น จำกัด (มหาชน)3. บริษัท แอดวานซ์ อินโฟร์ เซอร์วิส จำกัด (มหาชน)- ทดสอบการส่งแจ้งเตือนชนิดเหตุการณ์ National Alert จำนวน 1 ครั้ง- ระยะเวลาแสดงผล 10 นาที- Sender Name: DDPM- ข้อความที่ส่งถึงประชาชน: **ทดสอบแจ้งเตือนภัย Cell Broadcast จากกรมป้องกันและบรรเทาสาธารณภัย (ปภ.) โปรดอย่าตื่นตระหนก**This is a test message from Department of Disaster Prevention and Mitigation (DDPM). No action required. |
| ประชุม**เตรียมการทดสอบระดับกลาง** | วันอังคารที่**6 พฤษภาคม 2568**เวลา 13.30 น. | กรมป้องกันและบรรเทาสาธารณภัย |
| **ทดสอบระดับกลาง** | วันพุธที่**7 พฤษภาคม 2568**เวลา 13.30 น. | 1. อำเภอเมืองฯ จังหวัดลำปาง 2. อำเภอเมืองฯ จังหวัดนครราชสีมา 3. อำเภอเมืองฯ จังหวัดนครสวรรค์ 4. อำเภอเมืองฯ จังหวัดสุราษฎร์ธานี 5. เขตดินแดง กรุงเทพมหานคร |
| ประชุม**เตรียมการทดสอบระดับใหญ่** | วันพฤหัสบดีที่**8 พฤษภาคม 2568**เวลา 13.30 น. | กรมป้องกันและบรรเทาสาธารณภัย |
| **ทดสอบระดับใหญ่** | วันอังคารที่**13 พฤษภาคม 2568**เวลา 13.00 น. | 1. จังหวัดเชียงใหม่ 2. จังหวัดพระนครศรีอยุธยา3. จังหวัดอุดรธานี 4. จังหวัดนครศรีธรรมราช 5. กรุงเทพมหานคร |
| ประชุม**เตรียมการทดสอบทั่วประเทศ** | วันพฤหัสบดีที่**15 พฤษภาคม 2568**เวลา 13.30 น. | กรมป้องกันและบรรเทาสาธารณภัย |

 4. กระทรวงมหาดไทย ได้ประชาสัมพันธ์สร้างการรับรู้การทดสอบระบบดังกล่าวไปยังส่วนราชการ ภาครัฐ และประชาชนเพื่อป้องกันการตื่นตระหนก โดยให้ความสำคัญเป็นพิเศษต่อสถานที่ซึ่งมีผู้ใช้บริการเป็นจำนวนมาก อาทิ สถานพยาบาล ทางพิเศษ ระบบขนส่งสาธารณะ และสถานที่สำคัญอื่น ๆ รวมถึงกลุ่มประชากรที่มีความเปราะบาง ซึ่งอาจได้รับผลกระทบจากการดำเนินการทดสอบ อาทิ กลุ่มผู้สูงวัยและผู้ป่วยโรคหัวใจ

 5. **ประโยชน์และผลกระทบ**

 การทดสอบระบบแจ้งเตือนภัยผ่านสัญญาณโทรศัพท์เคลื่อนที่ (Cell Broadcast) จะทำให้ทราบศักยภาพ และข้อจำกัดของการแจ้งเตือนภัยผ่านสัญญาณโทรศัพท์เคลื่อนที่ (Cell Broadcast) ซึ่งจะนำผลการทดสอบไปปรับปรุงให้ดีขึ้น นอกจากนี้ จะทำให้ประชาชนได้รู้จักคุ้นเคยกับรูปแบบและเสียงของการแจ้งเตือนผ่านระบบดังกล่าว

**7. เรื่อง ผลการประชุมบูรณาการร่วมภาครัฐและเอกชนเพื่อพัฒนากลุ่มจังหวัดภาคตะวันออกเฉียงเหนือตอนบน 2 (นครพนม สกลนคร และมุกดาหาร) เมื่อวันพฤหัสบดีที่ 17 เมษายน 2568 และวันจันทร์ที่ 28 เมษายน 2568**

คณะรัฐมนตรีมีมติรับทราบและเห็นชอบตามที่สำนักงานสภาพัฒนาเศรษฐกิจและสังคมแห่งชาติ (สศช.) เสนอ ดังนี้

 1. รับทราบผลการประชุมบูรณาการร่วมภาครัฐและเอกชนเพื่อพัฒนากลุ่มจังหวัดภาคตะวันออกเฉียงเหนือตอนบน 2 (นครพนม สกลนคร และมุกดาหาร) เมื่อวันพฤหัสบดีที่ 17 เมษายน 2568 และวันจันทร์ที่ 28 เมษายน 2568

 2. เห็นชอบในหลักการ**โครงการของจังหวัดและกลุ่มจังหวัดภาคตะวันออกเฉียงเหนือตอนบน 2** ตามข้อ 3.1 จำนวน **4 โครงการ กรอบวงเงิน 200,000,000 บาท** โดยให้จังหวัดและกลุ่มจังหวัดขอรับการจัดสรรจากงบประมาณรายจ่ายประจำปีงบประมาณ พ.ศ. 2568 งบกลาง รายการเงินสำรองจ่ายเพื่อกรณีฉุกเฉินหรือจำเป็น และให้สำนักงบประมาณพิจารณาความพร้อม ความคุ้มค่าของโครงการและความเหมาะสมของวงเงินตามขั้นตอนของกฎหมายและระเบียบที่เกี่ยวข้องอย่างเคร่งครัด

 3. เห็นชอบในหลักการของ**โครงการที่เป็นข้อเสนอของจังหวัดและกลุ่มจังหวัดฯ ของภาคเอกชน (กรอ.กลุ่มจังหวัด)** ตามข้อ 3.3 จำนวน **5 โครงการ กรอบวงเงิน 200,000,000 บาท** โดยให้ส่วนราชการที่เป็นหน่วยงานเจ้าของโครงการขอรับการจัดสรรจากงบประมาณรายจ่ายประจำปีงบประมาณ พ.ศ. 2568 งบกลาง รายการเงินสำรองจ่ายเพื่อกรณีฉุกเฉินหรือจำเป็นตามขั้นตอนของกฎหมายและระเบียบที่เกี่ยวข้องอย่างเคร่งครัด และให้หน่วยงานเจ้าของโครงการเร่งจัดทำข้อเสนอโครงการโดยให้ความสำคัญกับความคุ้มค่า และผลประโยชน์ที่คาดว่าจะได้รับจากการใช้จ่ายงบประมาณอย่างรอบคอบ

 4. มอบหมายให้สำนักงานสภาพัฒนาการเศรษฐกิจและสังคมแห่งชาติประสานหน่วยงานที่เกี่ยวข้องรับไปพิจารณาโครงการที่เป็นข้อเสนอของจังหวัดและกลุ่มจังหวัดฯ ของภาคเอกชน (กรอ.กลุ่มจังหวัด) ตามข้อ 3.2 ในส่วนที่เหลือจำนวน 21 โครงการ เพื่อบรรจุไว้ในแผนปฏิบัติราชการประจำปีของหน่วยงานที่เกี่ยวข้องและขอรับการจัดสรรงบประมาณตามขั้นตอนต่อไป

 5. มอบหมายให้หน่วยงานที่เกี่ยวข้องตามมติที่ประชุมในข้อ 3.4 ไปพิจารณาเร่งรัดดำเนินการตามขั้นตอนของกฎหมายและระเบียบที่เกี่ยวข้องอย่างเคร่งครัดต่อไป

 6. มอบหมายให้หน่วยงานที่เกี่ยวข้องตามข้อ 2 - 5 รายงานผลการดำเนินการให้สำนักงาน สภาพัฒนาการเศรษฐกิจและสังคมแห่งชาติ ต่อไป

 **สาระสำคัญ**

1. เมื่อวันที่ 1 เมษายน 2568 คณะรัฐมนตรีมีมติเห็นชอบกำหนดจัดประชุมคณะรัฐมนตรีอย่างเป็นทางการนอกสถานที่ ครั้งที่ 2/2568 ณ จังหวัดนครพนม และติดตามการตรวจราชการกลุ่มจังหวัดภาคตะวันออกเฉียงเหนือตอนบน 2 (นครพนม สกลนคร และมุกดาหาร) ระหว่างวันที่ 28 - 29 เมษายน 2568 และมอบหมายให้ สศช. ร่วมกับกระทรวงมหาดไทย สำนักเลขาธิการคณะรัฐมนตรี และสำนักงบประมาณเป็นฝ่ายเลขานุการจัดการประชุมบูรณาการร่วมภาครัฐและเอกชนเพื่อพัฒนากลุ่มจังหวัดภาคตะวันออกเฉียงเหนือตอนบน 2 (นครพนม สกลนคร และมุกดาหาร) เพื่อเสนอประเด็นและวาระการพัฒนากลุ่มจังหวัดต่อที่ประชุมคณะรัฐมนตรีอย่างเป็นทางการนอกสถานที่ ณ จังหวัดนครพนม

 2. ในช่วงระหว่างวันที่ 4 - 28 เมษายน 2568 สศช. ร่วมกับสำนักงบประมาณและกระทรวงมหาดไทยได้ประสานจังหวัดและกลุ่มจังหวัดและภาคเอกชนในการพิจารณากลั่นกรองโครงการที่เป็นความต้องการของพื้นที่ โดยในช่วงระหว่างวันที่ 8 - 9 เมษายน 2568 สศช. ร่วมกับสำนักงบประมาณและกระทรวงมหาดไทยได้ลงพื้นที่ประชุมหารือเพื่อพิจารณาโครงการตามความต้องการของพื้นที่ที่มีความพร้อมและสามารถดำเนินการได้ทันที

 3. สศช. ร่วมกับกระทรวงมหาดไทย สำนักเลขาธิการคณะรัฐมนตรีและสำนักงบประมาณได้จัดการประชุมบูรณาการร่วมภาครัฐและเอกชนเพื่อพัฒนากลุ่มจังหวัดภาคตะวันออกเฉียงเหนือตอนบน 2 (นครพนม สกลนคร และมุกดาหาร) เมื่อวันพฤหัสบดีที่ 17 เมษายน 2568 ณ ห้องประชุม 301 ตึกบัญชาการ 1 ทำเนียบรัฐบาล และวันจันทร์ที่ 25 เมษายน 2568 ณ ห้องประชุมพระธาตุพนม ชั้น 5 ศาลากลางจังหวัดนครพนม (หลังใหม่) โดยมีรองนายกรัฐมนตรี (นายสุริยะ จึงรุ่งเรืองกิจ) เป็นประธานการประชุมฯ และมีผู้บริหารหน่วยงานภาครัฐและภาคเอกชนที่เกี่ยวข้อง รวมทั้งผู้แทนสถาบันภาคเอกชนในพื้นที่กลุ่มจังหวัดภาคตะวันออกเฉียงเหนือตอนบน 2 ได้แก่ คณะกรรมการร่วมภาคเอกชน 3 สถาบัน (กกร.) (สภาหอการค้าแห่งประเทศไทย สภาอุตสาหกรรมแห่งประเทศไทย และสมาคมธนาคารไทย) สภาอุตสาหกรรมท่องเที่ยวแห่งประเทศไทย และผู้ประกอบการรุ่นใหม่ (YEC) เข้าร่วมประชุมฯ โดยข้อเสนอประเด็นและวาระการพัฒนากลุ่มจังหวัดภาคตะวันออกเฉียงเหนือตอนบน 2 สรุปได้ ดังนี้

 3.1 **ข้อเสนอโครงการที่มีความพร้อมและดำเนินการแล้วเสร็จภายใน 1 ปีของจังหวัดและกลุ่มจังหวัดภาคตะวันออกเฉียงเหนือตอนบน 2** จำนวน **4 โครงการ กรอบวงเงิน 200,000,000 บาท** ดังนี้ (1) โครงการพัฒนาพื้นที่และปรับปรุงภูมิทัศน์บริเวณริมแม่น้ำโขงเหนือเมืองนครพนมและพื้นที่ต่อเนื่อง อำเภอเมืองนครพนม จังหวัดนครพนม ระยะที่ 1 วงเงิน 50,000,000 บาท (2) โครงการสกลจังชั่นเมืองเศรษฐกิจสร้างสรรค์ วงเงิน 50,000,000 บาท (3) โครงการพัฒนาแหล่งท่องเที่ยวอุทยานธรณีวิทยาและไดโนเสาร์ “Geo Park Center at Tha Uthen” วงเงิน 50,000,000 บาท และ (4) โครงการยกระดับการพัฒนาความสัมพันธ์ระหว่างประเทศสู่การเชื่อมโยงระดับนานาชาติ วงเงิน 50,000,000 บาท

 **มติที่ประชุม : เห็นชอบในหลักการโครงการของจังหวัดและกลุ่มจังหวัดภาคตะวันออกเฉียงเหนือตอนบน 2 จำนวน 4 โครงการ กรอบวงเงิน 200,000,000 บาท** โดยให้จังหวัดและกลุ่มจังหวัดขอรับการจัดสรรจากงบประมาณรายจ่ายประจำปีงบประมาณ พ.ศ. 2568 งบกลาง รายการเงินสำรองจ่ายเพื่อกรณีฉุกเฉินหรือจำเป็น และให้สำนักงบประมาณพิจารณาความพร้อมความคุ้มค่าของโครงการและความเหมาะสมของวงเงินตามขั้นตอนของกฎหมายและระเบียบที่เกี่ยวข้องอย่างเคร่งครัด

 3.2 **ข้อเสนอการพัฒนาจังหวัดและกลุ่มจังหวัดภาคตะวันออกเฉียงเหนือตอนบน 2 ของภาคเอกชน** (**กรอ.กลุ่มจังหวัด**) จำนวน 26 โครงการ ดังนี้

 (1) **ข้อเสนอการพัฒนากลุ่มจังหวัดฯ** จำนวน 2 เรื่อง 2 โครงการ ดังนี้

 1) **ขอรับการสนับสนุนการดำเนินโครงการ** จำนวน 1 โครงการ ได้แก่ โครงการพัฒนาและยกระดับกลุ่มจังหวัดภาคตะวันออกเฉียงเหนือตอนบน 2 สู่การเป็นเมืองมหานครแห่งพฤกษเวชเพื่อรองรับการท่องเที่ยววิถีชีวิตลุ่มแม่น้ำโขงเชิงสุขภาพ

 2) **ขอให้เร่งรัด/ขอรับการสนับสนุนผลักดันเชิงนโยบาย** จำนวน 1 โครงการ ได้แก่ โครงการจัดตั้งสถาบันการอาชีวศึกษานานาชาติ

 (2) **ข้อเสนอการพัฒนาจังหวัดสกลนคร** จำนวน 2 เรื่อง 4 โครงการ ดังนี้

 1) **ขอรับการสนับสนุนการดำเนินโครงการ** จำนวน 1 โครงการ ได้แก่ โครงการงานปรับปรุงผิวแอสฟัลต์ ติดตั้งและปรับปรุงไฟฟ้าแสงสว่าง บนทางหลวง ทางหลวงหมายเลข 2339 ตอน ศรีวิชา - กวนบุ่น ระหว่าง กม. 8+000 - กม. 35+500 เป็นช่วง ๆ ทางหลวงหมายเลข 2347 ตอน ธาตุนาเวง - สกลนคร ระหว่าง กม. 2+300 - กม. 5+200

 2) **ขอให้เร่งรัด/ขอรับการสนับสนุนผลักดันเชิงนโยบาย** จำนวน 3 โครงการ ประกอบด้วย (1) โครงการยกระดับโรงพยาบาลการแพทย์แผนไทยสกลนครหลวงปู่แฟ๊บ สุภัทโท และเครือข่ายสู่ความเป็นเลิศในการดูแลผู้สูงอายุ และผู้ป่วย NCDs ด้วยการแพทย์แผนไทยและสมุนไพร (2) โครงการก่อสร้างและปรับภูมิทัศน์พุทธอุทยานหลวงปู่มั่น ภูริทัตโต และ (3) โครงการศูนย์การเรียนรู้การผลิตโคขุนโพนยางคำแบบครบวงจร

 (3) **ข้อเสนอการพัฒนาจังหวัดนครพนม** จำนวน 2 เรื่อง 16 โครงการ ดังนี้

 1) **ขอรับการสนับสนุนการดำเนินโครงการ** จำนวน 2 โครงการ ประกอบด้วย (1) โครงการสร้างอัตลักษณ์เมือง (DNA) และ Marketing ภายใต้ 5 Must (Visit, Eat, Shop, Mu, Rest) และ (2) โครงการยกระดับเทศกาลเรือไฟไทยสู่เรือไฟโลก

2) **ขอให้เร่งรัด/ขอรับการสนับสนุนผลักดันเชิงนโยบาย** จำนวน **14 โครงการ** ประกอบด้วย (1) โครงการก่อสร้างระบบรวบรวมและระบบบำบัดน้ำเสียในเขตพื้นที่เทศบาลเมืองนครพนม (2) โครงการ “นครพนมเมืองแห่งความปลอดภัยและทันสมัย (Smart Safety City) เพื่อความน่าอยู่และการท่องเที่ยวอย่างยั่งยืน” (3) โครงการพัฒนาพื้นที่และปรับปรุงภูมิทัศน์บริเวณริมแม่น้ำโขงเหนือเมืองนครพนมและพื้นที่ต่อเนื่อง อำเภอเมืองนครพนม จังหวัดนครพนม ระยะที่ 2 (4) โครงการพัฒนาพื้นที่และปรับปรุงภูมิทัศน์อ่างเก็บน้ำหนองญาติ และพื้นที่ต่อเนื่อง อำเภอเมืองนครพนม จังหวัดนครพนม (5) โครงการจัดตั้งคณะแพทยศาสตร์ มหาวิทยาลัยนครพนม (6) โครงการก่อสร้างถนนเลียบแม่น้ำโขง สายนาคาวิถี 2 ตอน จากธาตุพนม ถึง ถนนสวรรค์ชายโขง ระยะทางรวม 51.10 กม. (7) โครงการก่อสร้างเพิ่มประสิทธิภาพทางหลวง ทางหลวงหมายเลข 2028 สาย อ.กุสุมาลย์ - อ.ท่าอุเทนระยะทาง 31.31 กิโลเมตร (8) โครงการก่อสร้างเพิ่มประสิทธิภาพทางหลวง ทางหลวงหมายเลข 2033 สายนาแก - หนองญาติ ระยะทาง 50.994 กิโลเมตร (9) โครงการก่อสร้างสะพานข้ามทางรถไฟบนถนนสายเชื่อมศูนย์ซ่อมอากาศยาน - ศูนย์กลางการค้าส่งชายแดน บริเวณสะพานมิตรภาพแห่งที่ 3 อ.ท่าอุเทน จ.นครพนม (10) โครงการก่อสร้างถนนเชื่อมศูนย์ซ่อมอากาศยาน - ศูนย์กลางการค้าส่งชายแดน บริเวณสะพานมิตรภาพแห่งที่ 3 ตอนที่ 2. อ.ท่าอุเทน จ.นครพนม (11) โครงการก่อสร้างถนนสายแยก ทล.22 - ทล.212 อำเภอเมือง, ปลาปาก จังหวัดนครพนม (12) โครงการพัฒนาศูนย์เรียนรู้และศูนย์รวบรวมโคเนื้อเพื่อการส่งออก “Stockyard” (13) โครงการสร้างเศรษฐกิจกลุ่มสนุกด้วยอุตสาหกรรมแปรรูปข้าวมูลค่าสูง “SNUK RICE PLUS” (SNUK RICE+) และ (14) โครงการยกระดับอุตสาหกรรมแปรรูปโคเนื้อกลุ่มจังหวัดสนุก “สนุก Beef Valley”

(4) **ข้อเสนอการพัฒนาจังหวัดมุกดาหาร** จำนวน 2 เรื่อง จำนวน 4 โครงการ ดังนี้

 1) **ขอรับการสนับสนุนการดำเนินโครงการ** จำนวน 1 โครงการ ได้แก่ โครงการส่งเสริมการท่องเที่ยวตลาดและประชาสัมพันธ์ กลุ่มจังหวัดสนุก (เที่ยวสนุก สุขสบาย) ปรับปรุงภูมิทัศน์บริเวณปากห้วยมุกและพื้นที่ต่อเนื่อง อำเภอเมืองมุกดาหาร จังหวัดมุกดาหาร

 2) **ขอให้เร่งรัด/ขอรับการสนับสนุนผลักดันเชิงนโยบาย** จำนวน 3 โครงการ ประกอบด้วย (1) โครงการส่งเสริมการท่องเที่ยวตลาดและประชาสัมพันธ์กลุ่มจังหวัดสนุก (เที่ยวสนุกสุขสบาย) พัฒนาโครงสร้างพื้นฐานและปรับปรุงภูมิทัศน์บริเวณพื้นที่หอแก้วมุกดาหารและพื้นที่ต่อเนื่อง ตำบลศรีบุญเรือง อำเภอเมืองมุกดาหาร จังหวัดมุกดาหาร (2) โครงการส่งเสริมการท่องเที่ยวตลาดและประชาสัมพันธ์กลุ่มจังหวัดสนุก (เที่ยวสนุกสุขสบาย) การพัฒนาโครงสร้างพื้นฐานและปรับปรุงภูมิทัศน์พื้นที่สาธารณะบริเวณแก่งกะเบาและพื้นที่ต่อเนื่อง ตำบลป่งขาม อำเภอหว้านใหญ่ จังหวัดมุกดาหาร และ (3) โครงการยกระดับศูนย์การแพทย์เฉพาะทางและโรงพยาบาลอัจฉริยะ (Smart Hospital & Excellent Center)

 3.3 **การพิจารณาข้อเสนอของจังหวัดและกลุ่มจังหวัดฯ ของภาคเอกชน (กรอ.กลุ่มจังหวัด)** จำนวน 26 โครงการ โดย สศช. สำนักงบประมาณ จังหวัดและกลุ่มจังหวัดฯ และภาคเอกชน พบว่า **ข้อเสนอกลุ่มจังหวัดฯ ของภาคเอกชนที่มีความพร้อมดำเนินการแล้วเสร็จภายใน 1 ปี จำนวน 5 โครงการ กรอบวงเงิน 200,000,000 บาท** ดังนี้ (1) โครงการพัฒนาและยกระดับกลุ่มจังหวัดภาคตะวันออกเฉียงเหนือตอนบน 2 สู่การเป็นเมืองมหานครแห่งพฤกษเวชเพื่อรองรับการท่องเที่ยววิถีชีวิตลุ่มแม่น้ำโขงเชิงสุขภาพ วงเงิน 50,000,000 บาท (2) โครงการงานปรับปรุงผิวแอสฟัลต์ ติดตั้งและปรับปรุงไฟฟ้าแสงสว่าง บนทางหลวง ทางหลวงหมายเลข 2339 ตอน ศรีวิชา - กวนบุ่น ระหว่าง กม. 8+000 - กม. 35+500 เป็นช่วง ๆ ทางหลวงหมายเลข 2347 ตอน ธาตุนาเวง - สกลนคร ระหว่าง กม. 2+300 – กม. 5+200 วงเงิน 50,000,000 บาท (3) โครงการสร้างอัตลักษณ์เมือง (DNA) และ Marketing ภายใต้ 5 Must (Visit, Eat, Shop, Mu, Rest) วงเงิน 20,000,000 บาท (4) โครงการยกระดับเทศกาลเรือไฟไทยสู่เรือไฟโลก วงเงิน 30,000,000 บาท และ (5) โครงการส่งเสริมการท่องเที่ยวตลาดและประชาสัมพันธ์กลุ่มจังหวัดสนุก (เที่ยวสนุกสุขสบาย) ปรับปรุงภูมิทัศน์บริเวณปากห้วยมุกและพื้นที่ต่อเนื่องอำเภอเมืองมุกดาหาร จังหวัดมุกดาหาร วงเงิน 50,000,000 บาท

  **มติที่ประชุม :**

 (1) **เห็นชอบในหลักการ**ของโครงการที่เป็นข้อเสนอของจังหวัดและกลุ่มจังหวัดฯ ของภาคเอกชน (**กรอ.กลุ่มจังหวัด) จำนวน 5 โครงการ กรอบวงเงิน 200,000,000 บาท** โดยให้ส่วนราชการที่เป็นหน่วยงานเจ้าของโครงการขอรับการจัดสรรจากงบประมาณรายจ่ายประจำปึงบประมาณ พ.ศ. 2568 งบกลาง รายการเงินสำรองจ่ายเพื่อกรณีฉุกเฉินหรือจำเป็นตามขั้นตอนของกฎหมายและระเบียบที่เกี่ยวข้องอย่างเคร่งครัด และให้หน่วยงานเจ้าของโครงการเร่งจัดทำข้อเสนอโครงการ โดยให้ความสำคัญกับความคุ้มค่าและผลประโยชน์ที่คาดว่าจะได้รับจากการใช้จ่ายงบประมาณอย่างรอบคอบ

 (2) มอบหมายให้สำนักงานสภาพัฒนาการเศรษฐกิจและสังคมแห่งชาติประสานหน่วยงานที่เกี่ยวข้องรับไปพิจารณาโครงการที่เป็นข้อเสนอของจังหวัด และกลุ่มจังหวัดฯ ของภาคเอกชน (กรอ.กลุ่มจังหวัด) ในส่วนที่เหลือจำนวน 21 โครงการ เพื่อบรรจุไว้ในแผนปฏิบัติราชการประจำปีของหน่วยงานที่เกี่ยวข้องและขอรับการจัดสรรงบประมาณตามขั้นตอนต่อไป

 3.4 **ในการประชุมหารือระหว่างรองนายกรัฐมนตรี (นายสุริยะ จึงรุ่งเรืองกิจ) กับผู้ว่าราชการจังหวัดและภาคเอกชนในพื้นที่จังหวัดและกลุ่มจังหวัดภาคตะวันออกเฉียงเหนือตอนบน 2 (นครพนม สกลนคร และมุกดาหาร) เมื่อวันจันทร์ที่ 28 เมษายน 2568 ณ ห้องประชุมพระธาตุพนม ชั้น 5 ศาลากลางจังหวัดนครพนม (หลังใหม่) มีข้อเสนอเพิ่มเติมจากกลุ่มผู้ประกอบการรุ่นใหม่ (YEC) และภาคเอกชน ดังนี้**

(1) **ประเด็นข้อเสนอขอรับการสนับสนุนของผู้ประกอบการรุ่นใหม่ (YEC)** จำนวน **4 เรื่อง** ดังนี้ (1) โครงการเที่ยวสนุกไปให้สุดด้วยการสแกน “Story Digital Sign” จังหวัดนครพนม (2) โครงการนครพนม ทรายทองเฟส “Sai Thong Fest” (3) โครงการเทศกาล สง คราม “Songkram Festival” จังหวัดสกลนคร และ (4) โครงการเทศกาลดอกไม้ไฟแสงนาคาแห่งมุกดาหาร

 **มติที่ประชุม :** มอบหมายให้กระทรวงการท่องเที่ยวและกีฬา โดยการท่องเที่ยวแห่งประเทศไทยร่วมกับกระทรวงมหาดไทยและกลุ่มผู้ประกอบการรุ่นใหม่ร่วมกันผลักดันข้อเสนอดังกล่าวไปสู่การปฏิบัติเพื่อสร้างกิจกรรมใหม่ด้านการท่องเที่ยวในพื้นที่ต่อไป

 (2) **ประเด็นข้อเสนอขอรับการสนับสนุนของภาคเอกชน** จำนวน **2 เรื่อง** ดังนี้ (1) เร่งรัดดำเนินโครงการท่าอากาศยานมุกดาหาร โดยในระยะแรกให้ใช้ประโยชน์จากสนามบินสะหวันนะเขต สปป.ลาว ในการเดินทางมายังจังหวัดมุกดาหารและพื้นที่ใกล้เคียง และ (2) เร่งรัดการพัฒนาเส้นทางหมายเลข 12 (R12) ภายใต้กรอบความร่วมมือทางเศรษฐกิจในอนุภูมิภาคลุ่มแม่น้ำโขง (GMS) ที่เชื่อมโยงประเทศไทย สปป.ลาว สาธารณรัฐสังคมนิยมเวียดนาม และสาธารณรัฐประชาชนจีน

 **มติที่ประชุม :** มอบหมายให้กระทรวงคมนาคมร่วมกับหน่วยงานที่เกี่ยวข้องรับไปพิจารณาเร่งรัดดำเนินการต่อไป

 **ประโยชน์และผลกระทบ**

หากคณะรัฐมนตรีรับทราบและให้ความเห็นชอบการดำเนินงานตามผลการประชุมฯ จะเป็นมาตรการที่ช่วยสนับสนุนและพัฒนากลุ่มจังหวัดฯ ไปสู่เป้าหมาย “เชื่อมโยงอนุภูมิภาคและจุดหมายการพักผ่อนริมโขง (GMS Gateway & Mekong Tourism Restination)” โดยการพัฒนาศักยภาพและปัจจัยแวดล้อมด้านการท่องเที่ยวริมแม่น้ำโขงเชื่อมโยงวัฒนธรรมชุมชน (Cultural and Mekong Tourism) การยกระดับการเกษตรสู่เกษตรมูลค่าสูงอย่างยั่งยืน (High-value Agriculture) การพัฒนาขีดความสามารถโครงข่ายคมนาคมเชื่อมโยงพื้นที่เศรษฐกิจอนุภูมิภาคลุ่มแม่น้ำโขง (GMS Connectivity) การเสริมสร้างทักษะแรงงานและความปลอดภัยในพื้นที่ชายแดน (Labor Skill Enhancement & Border Security) และการยกระดับการบริหารจัดการน้ำและทรัพยากรธรรมชาติและสิ่งแวดล้อมอย่างสมดุล อันจะนำไปสู่การยกระดับคุณภาพชีวิตให้ชุมชนในพื้นที่ได้ดีขึ้น

**8. เรื่อง โครงการสลากการกุศล**

คณะรัฐมนตรีมีมติเห็นชอบตามที่กระทรวงการคลัง (กค.) เสนอ ดังนี้

 1. เห็นชอบให้ยกเลิกโครงการก่อสร้างศูนย์ฝึกอบรมต่อต้านการทุจริตแห่งประเทศไทย (โครงการก่อสร้างศูนย์ฝึกอบรมฯ) ของมูลนิธิต่อต้านการทุจริตแห่งประเทศไทย (มูลนิธิฯ) วงเงิน 250 ล้านบาท เนื่องจากการดำเนินการโครงการก่อสร้างศูนย์ฝึกอบรมฯ ดังกล่าวล่วงเลยระยะเวลาตามที่มติคณะรัฐมนตรีเมื่อวันที่ 7 มีนาคม 2566 เห็นชอบ เนื่องจากปัจจุบันยังอยู่ระหว่างการเจรจากับกรมธนารักษ์เพื่อขอเช่าที่ดินแปลงอื่น

 2. เห็นชอบให้มีการออกสลากการกุศล (สลากฯ) เพื่อสนับสนุนโครงการที่ผ่านการกลั่นกรองจากคณะกรรมการพิจารณาโครงการสลากการกุศลฯ (คณะกรรมการฯ) จำนวน **7 โครงการ วงเงิน 5,308.14 ล้านบาท**

 3. มอบหมายให้สำนักงานสลากกินแบ่งรัฐบาล (สำนักงานฯ) ดำเนินการ ดังนี้

 3.1 เป็นผู้จัดพิมพ์ จัดจำหน่าย และจ่ายเงินรางวัลสลากฯ

 3.2 ประสานงานกับหน่วยงานเจ้าของโครงการที่ได้รับการสนับสนุนจากโครงการสลากฯ (โครงการที่ได้รับการสนับสนุนฯ) เพื่อดำเนินการตามขั้นตอนการออกสลากฯ การขออนุญาตการออกสลากฯ โดยปฏิบัติตามกฎหมายที่เกี่ยวข้อง และการนำส่งเงินให้หน่วยงานเจ้าของโครงการตามที่คณะรัฐมนตรีมีมติเห็นชอบ โดยให้ผู้รับใบอนุญาตการออกสลากฯ เสียภาษีการพนันเหลือร้อยละ 0.5 แห่งยอดราคาสลากซึ่งมีผู้รับซื้อก่อนหักรายจ่ายตามข้อ 12 (4) ของกฎกระทรวงมหาดไทย ฉบับที่ 17 (พ.ศ. 2503) ออกตามความในพระราชบัญญัติพนัน พ.ศ. 2478 และที่แก้ไขเพิ่มเติมโดยกฎกระทรวงมหาดไทย ฉบับที่ 3 (พ.ศ. 2543)

 3.3 จัดทำแผนการออกสลากฯ และแผนการใช้เงินของแต่ละโครงการและรายงานต่อ คณะกรรมการฯ เพื่อประโยชน์ในการกำกับ ติดตามการดำเนินโครงการที่ได้รับการสนับสนุนให้เป็นไปตามวัตถุประสงค์และเป้าหมายที่กำหนดไว้

 4. **มอบหมายให้คณะกรรมการฯ** ดำเนินการ ดังนี้

 4.1 ให้คณะกรรมการฯ มีอำนาจในการกำหนดระยะเวลาผูกพันวงเงินขยายระยะเวลาผูกพันวงเงิน หรือขยายระยะเวลาดำเนินการตามแผนเบิกจ่ายตามเหตุผลความจำเป็นแล้วแต่กรณี ทั้งนี้ หากคณะกรรมการฯ พิจารณาแล้วเห็นว่า โครงการดังกล่าวไม่สามารถบรรลุวัตถุประสงค์ได้ ให้นำเสนอคณะรัฐมนตรีพิจารณายกเลิกการสนับสนุนเงินจากการออกสลากฯ ให้โครงการดังกล่าว

 4.2 เปลี่ยนแปลงรายละเอียดการใช้เงินภายในโครงการที่ได้รับการสนับสนุน โดยจะต้องไม่เปลี่ยนแปลงเป็นกิจกรรมที่แตกต่างจากโครงการที่ได้นำเสนอคณะรัฐมนตรีให้ความเห็นชอบ โดยโครงการที่ได้รับการสนับสนุนฯ (ตามข้อ 2) เป็นในส่วนของทุนการศึกษา จึงเห็นควรให้ดำเนินการสนับสนุนตามจำนวนผู้รับทุนการศึกษาที่หน่วยงานเสนอขอรับการสนับสนุนเท่านั้น โดยให้นำเงินเหลือจ่ายโอนเข้ารายได้แผ่นดิน ทั้งนี้ ในกระบวนการคัดเลือกผู้มีสิทธิรับทุน ควรดำเนินการอย่างโปร่งใส ชัดเจน รอบคอบ และรัดกุม โดยยึดหลักธรรมาภิบาล ความถูกต้อง และความเป็นธรรม เพื่อให้บรรลุตามวัตถุประสงค์ของโครงการในการลดความเหลื่อมล้ำ ตลอดจนเปิดโอกาสให้ผู้ที่มีคุณสมบัติเหมาะสมได้รับทุนอย่างเท่าเทียม

 **สาระสำคัญของเรื่อง**

1. ภายหลังจากที่คณะรัฐมนตรีมีมติ 7 มกราคม 2568 **คณะกรรมการฯ ได้มีการประชุมเพื่อพิจารณาโครงการสลากฯ จำนวน 2 ครั้ง** ดังนี้

 1.1 **การประชุมครั้งที่ 1/2568 เมื่อวันที่ 20 มกราคม 2568** ที่ประชุมมติ ดังนี้

 (1) **เห็นชอบให้ยกเลิกการสนับสนุนเงินจากโครงการสลากฯ ให้โครงการก่อสร้างศูนย์ฝึกอบรมฯ ของมูลนิธิฯ เนื่องจากไม่สามารถผูกพันวงเงินได้ตามกำหนดและมอบหมายให้ฝ่ายเลขานุการคณะกรรมการฯ** (ฝ่ายเลขานุการฯ) **เสนอคณะรัฐมนตรีเพื่อยกเลิกการสนับสนุนเงินดังกล่าวต่อไป**

(2) **เห็นชอบการกำหนดแนวทางการดำเนินโครงการสลากฯ ตามมติคณะรัฐมนตรี (7 มกราคม 2568) ซึ่งมีหลักการฯ คงเดิมตามมติคณะรัฐมนตรี (20 กรกฎาคม 2564)** และมอบหมายฝ่ายเลขานุการฯ ประชาสัมพันธ์เผยแพร่ระยะเวลาการยื่นข้อเสนอขอรับการสนับสนุนเงินจากการออกสลากฯ และหลักเกณฑ์และแนวทางในการพิจารณาการออกสลากฯ บนเว็บไซต์ของสำนักงานคณะกรรมการนโยบายรัฐวิสาหกิจ (สคร.) และสำนักงานฯ โดยกำหนดระยะเวลาการยื่นขอรับการสนับสนุนเงินจากการออกสลากฯ 1 เดือน หลังจากการเผยแพร่ประชาสัมพันธ์ และคณะทำงานกลั่นกรองโครงการสลากการกุศล (คณะทำงานฯ) กลั่นกรองโครงการที่ขอรับการสนับสนุนจากโครงการสลากฯ (โครงการที่ขอรับการสนับสนุนฯ) ที่ได้ยื่นข้อเสนอตามหลักเกณฑ์และแนวทางในการพิจารณาการออกสลากฯ โดยจัดลำดับความสำคัญของโครงการตามความจำเป็นและความพร้อมของการดำเนินโครงการ รวมถึงแผนการเบิกจ่ายเงินโครงการกำหนดกรอบระยะเวลาการดำเนินโครงการสลากฯ ตามมติคณะรัฐมนตรี (7 มกราคม 2568)

ต่อมา สคร. และสำนักงานฯ ได้ประชาสัมพันธ์เผยแพร่หลักการฯ และรายละเอียดข้อมูลโครงการ ที่ขอรับการสนับสนุนฯ ตามมติคณะกรรมการฯ บนเว็บไซต์ของ สคร. และสำนักงานฯ พร้อมทั้งกำหนดให้หน่วยงานที่ประสงค์ขอรับการสนับสนุนยื่นขอรับการสนับสนุนตามรายละเอียดข้อมูลโครงการที่ขอรับการสนับสนุนฯ มายัง สคร. ระหว่างวันที่ 24 มกราคม 2568 ถึงวันที่ 24 กุมภาพันธ์ 2568 (ระยะเวลา 30 วัน) โดยเมื่อวันที่ 25 กุมภาพันธ์ 2568 **มีหน่วยงานอื่นยื่นข้อเสนอโครงการที่ขอรับการสนับสนุน รวมทั้งสิ้น 127 โครงการ วงเงินรวม 35,639.60 ล้านบาท**

 1.2 **การประชุมครั้งที่ 2/2568 เมื่อวันที่ 3 เมษายน 2568 คณะกรรมการฯ ได้พิจารณาการกลั่นกรองโครงการสลากฯ ของคณะทำงานฯ ตามแนวทางการดำเนินโครงการสลากฯ** [ตามข้อ 1.1 (2)] **และมีมติเห็นชอบให้เสนอ กค. เพื่อนำเสนอคณะรัฐมนตรีพิจารณา** ดังนี้

 (1) **เห็นชอบให้มีการออกสลากฯ เพื่อสนับสนุนโครงการที่ผ่านการพิจารณาในรอบแรก จำนวน 7 โครงการ วงเงิน 5,308.14 ล้านบาท สรุปได้ ดังนี้**

(1.1) **โครงการพัฒนาศักยภาพ Outstanding Development Opportunity Scholarship (ODOS)** เพื่อขยายโอกาสและพัฒนาประเทศ โดยจะส่งเยาวชนซึ่งเป็นตัวแทนจาก 878 อำเภอ ทั่วประเทศ และจากกรุงเทพมหานคร 50 เขต จำนวน**ไม่น้อยกว่า 928 คน** ไปศึกษาและฝึกอบรมเกี่ยวกับเทคโนโลยีระยะสั้นในต่างประเทศ เพื่อยกระดับทักษะดิจิทัลใหม่

 (1.2) **โครงการสรรหาและเตรียมความพร้อมนักเรียนทุนการศึกษาเพื่อขยายโอกาสและพัฒนาประเทศ [Outstanding Development Opportunity Scholarship (ODOS)]** สำหรับทุนการศึกษาระดับประกาศนียบัตรวิชาชีพชั้นสูง (ปวส.) และระดับปริญญาตรีในต่างประเทศ โดยขอรับการสนับสนุนเพื่อเป็นค่าใช้จ่ายในการจัดสอบเพื่อสรรหาและเลือกสรรนักเรียนทุนเพื่อศึกษาต่อต่างประเทศ และค่าใช้จ่ายในการจัด Boot Camp และการทดสอบภาษาอังกฤษ (Mock test) เพื่อให้ทุนการศึกษาระดับ ปวส. จำนวน 60 ทุน และปริญญาตรีในต่างประเทศ จำนวน 140 ทุน รวม 200 ทุน [ตามข้อ (1.3) – (1.5)]

 (1.3) **โครงการทุนการศึกษาเพื่อขยายโอกาสและพัฒนาประเทศ [Outstanding Development Opportunity Scholarship (ODOS)]** สำหรับทุนการศึกษาระดับปริญญาตรีในต่างประเทศ ณ สหรัฐอเมริกา โดยขอรับการสนับสนุนทุนการศึกษา **จำนวน 60 ทุน** ในหลักสูตรวิทยาศาสตร์และเทคโนโลยี (STEM) โดยแบ่งเป็น 2 รุ่น รุ่นละ 30 ทุน

 (1.4) **โครงการทุนการศึกษาเพื่อขยายโอกาสและพัฒนาประเทศ [Outstanding Development Opportunity Scholarship (ODOS)]** สำหรับทุนการศึกษาระดับปริญญาตรีในต่างประเทศ ณ สหราชอาณาจักร โดยขอรับการสนับสนุนทุนการศึกษา **จำนวน 50 ทุน** ในหลักสูตรวิทยาศาสตร์และเทคโนโลยี (STEM) โดยแบ่งเป็น 2 รุ่น รุ่นละ 25 ทุน

 (1.5) **โครงการทุนการศึกษาเพื่อขยายโอกาสและพัฒนาประเทศ [Outstanding Development Opportunity Scholarship (ODOS)]** สำหรับทุนการศึกษาระดับ ปวส. และระดับปริญญาตรีในต่างประเทศ ณ เครือรัฐออสเตรเลีย โดยขอรับการสนับสนุน ทุนการศึกษา**ระดับ ปวส. จำนวน 60 ทุน และระดับปริญญาตรี จำนวน 30 ทุน** (รวม 90 ทุน) ในหลักสูตรวิทยาศาสตร์และเทคโนโลยี (STEM) โดยแบ่งเป็น 2 รุ่น รุ่นละ 45 ทุน

 (1.6) **โครงการทุนการศึกษาเพื่อขยายโอกาสและพัฒนาประเทศ [Outstanding Development Opportunity Scholarship (ODOS)]** สำหรับทุนการศึกษาระดับปริญญาตรีในประเทศ โดยขอรับการสนับสนุนทุนการศึกษา**จำนวน 2,200 คน** ในหลักสูตรวิทยาศาสตร์และเทคโนโลยี (STEM) โดยแบ่งเป็น 6 รุ่น รุ่นละ 1,100 คน (ผู้รับทุนรัฐบาลจากโครงการสลากฯ จำนวน 700 คน และผู้รับทุนรัฐบาลจากโครงการสลากฯ และบางส่วนจากทุนสถาบันอุดมศึกษาเป็นค่าเล่าเรียนตามระเบียบของสถาบันการศึกษา จำนวน 400 คน)

 (1.7) **โครงการทุนการศึกษาเพื่อขยายโอกาสและพัฒนาประเทศ [Outstanding Development Opportunity Scholarship (ODOS)]** สำหรับทุกการศึกษาระดับมัธยมศึกษาตอนปลายและ ปวส. ในประเทศ โดยขอรับการสนับสนุนการศึกษา **จำนวน 4,800 คน** ในหลักสูตรวิทยาศาสตร์และเทคโนโลยี (STEM) โดยแบ่งเป็น 4 รุ่น รุ่นละ 1,200 คน

**หมายเหตุ :** กรอบวงเงินตามมติคณะรัฐมนตรีเมื่อวันที่ 7 มกราคม 2568 จำนวน 10,000 ล้านบาท คงเหลือวงเงินทั้งสิ้น

4,619.86 ล้านบาท

 ทั้งนี้ เห็นควรมอบหมายให้คณะทำงานฯ ตรวจสอบรายละเอียดข้อมูลในด้านความจำเป็นและความพร้อมของโครงการที่ขอรับการสนับสนุนฯ เพิ่มเติม เพื่อนำเสนอต่อคณะกรรมการฯ อีกครั้งหนึ่ง

 (2**) มอบหมายให้สำนักงานฯ ดำเนินการ** ดังนี้

 (2.1) เป็นผู้จัดพิมพ์ จัดจำหน่าย และจ่ายเงินรางวัลสลากฯ

 (2.2) ประสานงานกับหน่วยงานเจ้าของโครงการที่ได้รับการสนับสนุนฯ เพื่อดำเนินการตามขั้นตอนการออกสลากฯ การขออนุญาตการออกสลากฯ โดยปฏิบัติตามกฎหมายที่เกี่ยวข้อง และการนำส่งเงินให้หน่วยงานเจ้าของโครงการตามที่คณะรัฐมนตรีมีมติเห็นชอบ

 (2.3) จัดทำแผนการออกสลากฯ และแผนการใช้เงินของแต่ละโครงการ และรายงานต่อคณะกรรมการฯ เพื่อประโยชน์ในการกำกับ และติดตามการดำเนินโครงการที่ได้รับการสนับสนุนฯ ให้เป็นไปตามวัตถุประสงค์และเป้าหมายที่กำหนดไว้

 (3) **นำเสนอคณะรัฐมนตรีเพื่อมอบหมายให้คณะกรรมการฯ ดำเนินการ** ดังนี้

 (3.1) ให้คณะกรรมการฯ มีอำนาจในการกำหนดระยะเวลาผูกพันวงเงิน ขยายระยะเวลาผูกพันวงเงิน หรือขยายระยะเวลาดำเนินการตามแผนเบิกจ่ายตามเหตุผลความจำเป็นแล้วแต่กรณี ทั้งนี้ **หากคณะกรรมการฯ พิจารณาแล้วเห็นว่าโครงการดังกล่าวไม่สามารถบรรลุวัตถุประสงค์ได้ ให้นำเสนอคณะรัฐมนตรีพิจารณายกเลิกการสนับสนุนเงินจากการออกสลากฯ ให้โครงการดังกล่าว**

 (3.2) **เปลี่ยนแปลงรายละเอียดการใช้เงินภายในโครงการที่ได้รับการสนับสนุนฯ โดยจะต้องไม่เปลี่ยนแปลงเป็นกิจกรรมที่แตกต่างจากโครงการ ที่ได้นำเสนอคณะรัฐมนตรีให้ความเห็นชอบ** ทั้งนี้ โครงการที่ได้รับการสนับสนุนฯ [ตามข้อ 1.2 (1)] เป็นในส่วนของทุนการศึกษา เห็นควรให้ดำเนินการสนับสนุนตามจำนวนผู้รับทุนการศึกษา ที่หน่วยงานเสนอขอรับการสนับสนุนเท่านั้น โดยให้นำเงินเหลือจ่ายโอนเข้ารายได้แผ่นดินและในกระบวนการคัดเลือกผู้มีสิทธิรับทุน ควรดำเนินการอย่างโปร่งใส ชัดเจน รอบคอบและรัดกุมโดยยึดหลักธรรมาภิบาล ความถูกต้อง และความเป็นธรรม เพื่อให้บรรลุตามวัตถุประสงค์ของโครงการในการลดความเหลื่อมล้ำ ตลอดจนเปิดโอกาสให้ผู้ที่มีคุณสมบัติเหมาะสมได้รับทุนอย่างเท่าเทียม

 2. ประมาณการรายจ่ายตามสัดส่วนการจัดสรรรายได้จากการจำหน่ายสลากฯ มีรายละเอียดสรุปได้ ดังนี้

หน่วย : ล้านบาท

|  |  |  |  |  |
| --- | --- | --- | --- | --- |
| **การจัดสรรรายได้****จากการจำหน่ายสลากฯ** | **ปีที่ 1** (24) งวดงวดละ 11 ล้านฉบับ | **ปีที่ 2** (24) งวดงวดละ 11 ล้านฉบับ | **ปีที่ 3** (3) งวด2 งวดแรก งวดละ 11 ล้านฉบับงวดที่ 3 5.55 ล้านฉบับ | รวม |
| เงินรางวัล(ร้อยละ 60) | 12,672.00 | 12,672.00 | 1,322.66 | 26,666.66 |
| **เงินสนับสนุน****โครงการสลากฯ****(ไม่เกินร้อยละ 22.5)** | **4,752.00** | **4,752.00** | **496.00** | **10,000.00** |
| ภาษีการพนัน(ร้อยละ 0.5) | 105.60 | 105.60 | 11.02 | 222.22 |
| ค่าบริหารงาน(ไม่เกินร้อยละ 17) | 3,590.40 | 3,590.40 | 374.75 | 7,555.55 |
| **รวม** | **21,120.00** | **21,120.00** | **2,204.43** | **44,444.43** |

**หมายเหตุ :** คำนวณจากการจำหน่ายสลากฯ ฉบับละ 80 บาท

 3. กรณีคณะรัฐมนตรีพิจารณาให้ความเห็นชอบโครงการสลากฯ จะมีการออกสลากฯ ในวงเงิน 10,000 ล้านบาท งวดละไม่เกิน 11 ล้านฉบับ ซึ่งต้องใช้ระยะเวลาดำเนินการประมาณ 2 ปี ทำให้ปริมาณการออกสลากกินแบ่งรัฐบาลลดลง และส่งผลกระทบต่อการนำส่งเงินเป็นรายได้แผ่นดินประมาณปีละ 4,857.60 ล้านบาท ทั้งนี้ กค. ได้จัดทำรายละเอียดข้อมูลประกอบการขออนุมัติต่อคณะรัฐมนตรีตามมาตรา 27 แห่งพระราชบัญญัติวินัยการเงินการคลังของรัฐ พ.ศ. 2561 เรียบร้อยแล้ว

 4. คณะกรรมการฯ ได้พิจารณาแล้วเห็นว่า ทั้ง 7 โครงการ เป็นโครงการที่มีความพร้อม ความจำเป็น และเป็นไปตามวัตถุประสงค์ของโครงการสลากฯ สามารถเข้าถึงแหล่งเงินเพื่อดำเนินโครงการให้บรรลุวัตถุประสงค์ของโครงการทำให้ประชาชนได้รับการศึกษา การบริการสาธารณสุขและบริการขั้นพื้นฐานที่มีประสิทธิภาพอย่างทั่วถึงมากขึ้น ซึ่งจะเป็นการช่วยให้คุณภาพชีวิตของประชาชนดีขึ้นและลดความเหลื่อมล้ำทางสังคมอีกทางหนึ่ง

**9. เรื่อง สรุปผลการประชุมคณะกรรมการติดตามนโยบายรัฐบาลและข้อสั่งการนายกรัฐมนตรี ครั้งที่ 1/2568 และครั้งที่ 2/2568**

 คณะรัฐมนตรีรับทราบสรุปผลการประชุมคณะกรรมการติดตามนโยบายรัฐบาลและข้อสั่งการนายกรัฐมนตรี ครั้งที่ 1/2568 และครั้งที่ 2/2568 ตามที่คณะกรรมการติดตามนโยบายรัฐบาลและข้อสั่งการนายกรัฐมนตรี (กนข.) เสนอ

  **สาระสำคัญ**

 1. กนข. รายงานว่า คณะรัฐมนตรีมีมติเมื่อวันที่ 27 มีนาคม 2568 รับทราบคำสั่งสำนักนายกรัฐมนตรี ที่ 52/2568 ลงวันที่ 10 กุมภาพันธ์ 2568 (เรื่อง แต่งตั้ง กนข.) โดยมีเลขาธิการนายกรัฐมนตรี เป็นประธานกรรมการ มีหน้าที่และอำนาจในการติดตาม เร่งรัด และขับเคลื่อนนโยบายรัฐบาลและข้อสั่งการนายกรัฐมนตรีไปสู่การปฏิบัติ ติดตามแผนการดำเนินงานตามนโยบายที่นายกรัฐมนตรีได้แถลงนโยบายและสั่งการไว้ (ผลการดำเนินงานของรัฐบาล รอบ 3 เดือน) ของทุกส่วนราชการ เพื่อสรุปเสนอคณะรัฐมนตรีรับทราบ

 2. กนข.ได้มีการประชุม จำนวน 2 ครั้ง (ครั้งที่ 1/2568 เมื่อวันที่ 19 กุมภาพันธ์ 2568 และครั้งที่ 2/2568 เมื่อวันที่ 21 มีนาคม 2568) โดยมีเลขาธิการนายกรัฐมนตรีเป็นประธานการประชุม มีสาระสำคัญสรุปได้ ดังนี้

 2.1 **กรอบและแนวทางการดำเนินงานของ กนข.** ประกอบด้วย แผนการจัดประชุม กนข. แผนการจัดทำรายงานผลการดำเนินงานของรัฐบาล เพื่อเสนอนายกรัฐมนตรีและคณะรัฐมนตรีรับทราบทุกไตรมาส (รอบ 3 เดือน)

 2.2 **ประเด็นการติดตามและเร่งรัดการดำเนินการของส่วนราชการและหน่วยงานที่เกี่ยวข้อง** ประกอบด้วย

 2.2.1 **นโยบายเร่งด่วน จำนวน 10 ประเด็น** ได้แก่ (1) **การปรับโครงสร้างหนี้ทั้งระบบ** เช่น การดำเนิน “โครงการคุณสู้ เราช่วย” เพื่อช่วยเหลือลูกหนี้รายย่อย โดยตั้งแต่วันที่ 12 ธันวาคม 2567- 18 มีนาคม 2568 มีผู้ลงทะเบียนเข้าร่วมโครงการแล้ว 1.3 ล้านบัญชี (2) **การส่งเสริมผู้ประกอบการไทย** เช่น การจัดทำร่างกฎกระทรวงกำหนดค่าธรรมเนียมการประกอบการค้าข้าว (ฉบับที่ ..) พ.ศ. .... 1 ซึ่งเป็นการปรับลดอัตราค่าธรรมเนียมเกี่ยวกับการอนุญาตให้ผู้ประกอบการค้าข้าว และยกเว้นค่าธรรมเนียมฯ ให้แก่เกษตรกรรายย่อย ผู้ประกอบการวิสาหกิจขนาดกลางและขนาดย่อม (SMEs) เพื่อลดภาระต้นทุนในการส่งข้าวไปจำหน่ายต่างประเทศ รวมทั้งเป็นการอำนวยความสะดวกในการส่งออกข้าวอันจะเป็นการปลดล็อกการผูกขาดตามนโยบายเร่งด่วนของรัฐบาล โดยคาดว่าจะมีผลใช้บังคับภายในปี 2568 (3) **การลดราคาพลังงานและสาธารณูปโภค** เช่น มาตรการลดภาระค่าใช้จ่ายด้านไฟฟ้าให้แก่ประชาชนระหว่างเดือนมกราคม-เมษายน 2568 สำหรับประชาชนทั่วไปเกิน 300หน่วยต่อเดือน เรียกเก็บที่ 4.15 บาทต่อหน่วย และประชาชนกลุ่มเปราะบางที่ใช้ไฟฟ้าไม่เกิน 300 หน่วยต่อเดือน เรียกเก็บที่ 3.99 บาทต่อหน่วย (4) **การนำเศรษฐกิจนอกระบบภาษีและเศรษฐกิจใต้ดินเข้าสู่ระบบภาษี** เช่น การแก้ไขกฎหมายเพื่อส่งเสริมสุราชุมชน โดยจัดทำร่างกฎกระทรวงการผลิตสุรา (ฉบับที่ ..) พ.ศ....1 คาดว่ามีผลใช้บังคับภายในปี 2568 (5) **การเร่งกระตุ้นเศรษฐกิจ** เช่น การดำเนินโครงการกระตุ้นเศรษฐกิจในกลุ่มผู้ที่มีอายุระหว่าง 16-20 ปี (ระยะที่ 3) การดำเนินโครงการพัฒนาศักยภาพของหมู่บ้านและชุมชน (SML) (6) **เกษตรทันสมัย** เช่น การดำเนินโครงการ 1 หมู่บ้าน 1 เชฟอาหารไทย โดยปี 2567 ได้จัดฝึกอบรมบุคลากรหลักสูตรเชฟอาหารไทย (Master Thai Chef Program) แล้ว จำนวน 1,300 คน (7) **การส่งเสริมการท่องเที่ยว** เช่น การดำเนินโครงการ Maha Songkran Water Festival 2025 การพัฒนาระบบ ตม.6 ออนไลน์ มีกำหนดเปิดใช้งานเต็มรูปแบบในวันที่ 1 พฤษภาคม 2568 (8) **การแก้ปัญหายาเสพติด** เช่น การขยายโมเดล “โครงการท่าวังผาโมเดล และธวัชบุรีโมเดล”

มุ่งสู่จังหวัดสีขาว เพื่อค้นหาผู้เสพยาเสพติด (Re-X-Ray) ดำเนินการ Re-X-Ray ได้ 1,066,407 ราย (จากเป้าหมาย 4,112,206 ราย) (ข้อมูล ณ วันที่ 17 กุมภาพันธ์ 2568) (9) **การแก้ปัญหาอาชญากรรม** เช่น การแก้ไขปัญหาอาชญากรรมออนไลน์ได้ดำเนินการงดจ่ายกระแสไฟฟ้าไปยังพื้นที่ชายแดนไทย-เมียนมา จำนวน 5 จุด เมื่อวันที่ 5 กุมภาพันธ์ 2568 รวมกำลังไฟฟ้าทั้งสิ้น 20.37 เมกะวัตต์ มีจำนวนคดี 25,487 คดี (ลดลงร้อยละ 20 จากเดือนมกราคม 2568 มีจำนวน 31,159 คดี) มูลค่าความเสียหายที่ลดลงประมาณ 200 ล้านบาท (ข้อมูล ณ วันที่ 17 มีนาคม 2568) และ (10) **การจัดสวัสดิการสังคม** เช่น การดำเนินโครงการบ้านเพื่อคนไทยมีผู้ลงทะเบียนเข้าร่วมโครงการฯ จำนวน 250,033 ราย ผ่านเกณฑ์คุณสมบัติการกู้สินเชื่อ (Pre-Approve) จำนวน 135,678 คน คาดว่าจะสามารถเริ่มดำเนินการก่อสร้างได้ในปี 2568 และสามารถเข้าพักอาศัยได้ในปี 2570

 2.2.2 **นโยบายเรื่องสำคัญ** จำนวน 6 ประเด็น ได้แก่ (1) **การส่งเสริม Soft Power** เช่น การดำเนินโครงการ 1 ครอบครัว 1 ซอฟต์พาวเวอร์ (1 Family 1 Soft Power: OFOS) โดย 2567 ได้มีการจัดการฝึกอบรมเชิงปฏิบัติการ (Onsite) จำนวน 21,981 คน และในปี 2568 มียอดผู้ลงทะเบียนเข้าร่วมโครงการฯ จำนวน 706,403 คน (ข้อมูล ณ วันที่ 31 มีนาคม 2568) (2) **การส่งเสริมประเทศไทยเป็น AI HUB** เช่น การตั้ง Data Center และโรงงานผลิตชิปและชิปดีไซน์ โดยในปีงบประมาณ พ.ศ. 2568 ได้มีการออกบัตรส่งเสริมรวมในกิจการ Data Center มูลค่าการลงทุน จำนวน 4,017 ล้านบาท และกิจการ Advanced Electronic มูลค่าการลงทุน จำนวน 64,452 ล้านบาท (ข้อมูล ณ เดือนมกราคม 2568) (3) **การพัฒนาประเทศให้เป็นศูนย์กลางการคมนาคม** เช่น การดำเนินโครงการ Landbridge เพื่อศึกษาการออกแบบท่าเรือ รถไฟ และทางหลวงพิเศษระหว่างเมือง มีกำหนดแล้วเสร็จภายในปี 2568 (4) **การยกระดับทักษะ ปลดล็อกศักยภาพของคนไทย** เช่น การดำเนินโครงการทุนการศึกษาเพื่อขยายโอกาสและพัฒนาประเทศ (Outstanding Development Opportunity Scholarship: ODOS)2 (5) **การแก้ปัญหาฝุ่นละอองขนาดเล็ก (PM2.5)** เช่น การกำหนดมาตรการรับมือสถานการณ์ไฟป่า หมอกควันละอองขนาดเล็ก (PM2.5) ปี 2568 และ (6) **การบริหารจัดการน้ำ** เช่น การจัดทำ (ร่าง) แผน 3 ปี ด้านทรัพยากรน้ำและโครงการสำคัญ3 โดยแบ่งเป็นการดำเนินงานในระยะ 3 ปีแรก วงเงินรวม 772,520.43 ล้านบาท และดำเนินการต่อเนื่องจาก 3 ปีแรก วงเงิน 320,257.24 ล้านบาท มีพื้นที่รับประโยชน์ 27.14 ล้านไร่ ครัวเรือนรับประโยชน์ 10.87 ล้านครัวเรือน พื้นที่ที่ได้รับการป้องกัน 8.26 ล้านไร่ ปริมาณน้ำเพิ่มขึ้น 5,398.73 ล้านลูกบาศก์เมตร

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1 อยู่ระหว่างสำนักเลขาธิการคณะรัฐมนตรี (สลค.) นำเสนอเรื่องต่อคณะรัฐมนตรีต่อไป

2อยู่ระหว่าง สลค. นำเสนอเรื่องต่อคณะรัฐมนตรีต่อไป

3อยู่ระหว่างสำนักงานทรัพยากรน้ำแห่งชาติดำเนินการเพื่อเสนอคณะรัฐมนตรีต่อไป

**10. เรื่อง รายงานผลการดำเนินการปราบปรามอาชญากรรมทางเทคโนโลยี ครั้งที่ 3/2568**

คณะรัฐมนตรีมีมติรับทราบรายงานผลการดำเนินการปราบปรามอาชญากรรมทางเทคโนโลยี ครั้งที่ 3/2568 ตามที่กระทรวงดิจิทัลเพื่อเศรษฐกิจและสังคม (ดศ.) เสนอ

 **สาระสำคัญของเรื่อง**

กระทรวงดิจิทัลเพื่อเศรษฐกิจและสังคม ได้จัดประชุมคณะกรรมการป้องกันและปราบปรามอาชญากรรมทางเทคโนโลยี โดยมีรัฐมนตรีว่าการกระทรวงดิจิทัลเพื่อเศรษฐกิจและสังคม (นายประเสริฐ จันทรรวงทอง) เป็นประธานฯ ครั้งที่ 2/2568 เมื่อวันที่ 19 มีนาคม 2568 ร่วมกับหน่วยงานที่เกี่ยวข้อง อาทิ สำนักงานตำรวจแห่งชาติ ธนาคารแห่งประเทศไทย สำนักงาน กสทช. สมาคมธนาคารไทยสำนักงานป้องกันและปราบปรามการฟอกเงิน กรมสอบสวนคดีพิเศษ สำนักงานคณะกรรมการกำกับหลักทรัพย์และตลาดหลักทรัพย์ และสมาคมโทรคมนาคมแห่งประเทศไทยในพระบรมราชูปถัมภ์ เพื่อบูรณาการการทำงานและขับเคลื่อนการแก้ปัญหาภัยออนไลน์

 สำหรับ **ผลการดำเนินงานที่สำคัญในระยะ 30 วัน** มีดังนี้

 **1. การปราบปรามจับกุมอาชญากรรมออนไลน์ ในเดือนกุมภาพันธ์ 2568**

 สำนักงานตำรวจแห่งชาติ ได้ดำเนินการปราบปรามจับกุมอาชญากรรมออนไลน์และมีคดีที่สำคัญ รวมทั้งเร่งรัดจับกุมผู้กระทำความผิดที่เกี่ยวข้อง ในเดือนกุมภาพันธ์ 2568 ดังนี้

 1) การจับกุมคดีอาชญากรรมทางเทคโนโลยี รวมทุกประเภท ในเดือนกุมภาพันธ์ 2568 มีจำนวน 4,505 ราย ซึ่งเพิ่มขึ้นร้อยละ 80.56 เมื่อเทียบกับการจับกุมเฉลี่ย 2,495 รายต่อเดือนในช่วงระหว่างเดือนมกราคม - เดือนมีนาคม 2567

 2) การจับกุมคดีพนันออนไลน์ ในเดือนกุมภาพันธ์ 2568 มีจำนวน 2,069 ราย
ซึ่งเพิ่มขึ้น ร้อยละ 94.45 เมื่อเทียบกับการจับกุมเฉลี่ย 1,064 รายต่อเดือน ในช่วงระหว่างเดือนมกราคม - เดือนมีนาคม 2567

 3) การจับกุมคดีบัญชีม้า ชิมม้า และความผิดตามพระราชกำหนดมาตรการป้องกัน

และปราบปรามอาชญากรรมทางเทคโนโลยี ในเดือนกุมภาพันธ์ 2568 มีจำนวน 325 ราย ซึ่งเพิ่มขึ้นร้อยละ 35.42 เมื่อเทียบกับการจับกุมเฉลี่ย 240 รายต่อเดือน ในช่วงระหว่างเดือนมกราคม – เดือนมีนาคม2567

 4) สถิติการแจ้งความคดีออนไลน์และความเสียหาย ในเดือนกุมภาพันธ์ 2568 มีจำนวน 25,516 เรื่องต่อเดือน และมีมูลค่าความเสียหายในเดือนกุมภาพันธ์ 2568 จำนวน 1,809 เรื่องต่อเดือน ซึ่งลดลงร้อยละ 0.48 เมื่อเทียบกับสถิติความเสียหายเฉลี่ย 3,780 เรื่องต่อเดือน ในช่วงระหว่างเดือนมกราคม - เดือนมีนาคม 2567

 **2. การปิดกั้นโซเชียลมีเดีย เว็บไซต์ผิดกฎหมาย และเว็บไซต์พนันออนไลน์**

 กระทรวงดิจิทัลเพื่อเศรษฐกิจและสังคม ได้ดำเนินการปิดกั้นโซเชียลมีเดีย เพจ
และเว็บไซต์ผิดกฎหมายในปีงบประมาณ พ.ศ. 2568 ระยะเวลา 5 เดือน ตั้งแต่วันที่ 1 ตุลาคม 2567 ถึงวันที่ 28 กุมภาพันธ์ 2568 มีผลการดำเนินงาน ดังนี้

 1) ดำเนินการประสานการปิดกั้นเว็บไซต์ผิดกฎหมายประเภทพนันออนไลน์ จำนวน 33,094 รายการ ประเภทหลอกลวงออนไลน์ จำนวน 1,130 รายการ และอื่น ๆ จำนวน 27,786 รายการ รวมทั้งสิ้น จำนวน 62,010 รายการ

 2) ดำเนินการประสานการปิดกั้นแพลตฟอร์ม (Facebook / YouTube / X / TikTok) เกี่ยวกับเนื้อหาที่ผิดกฎหมายและหลอกลวงออนไลน์ แบบมีคำสั่งศาลแจ้งขอการปิดกั้น จำนวน 7,338 รายการ และไม่มีคำสั่งศาลแจ้งขอการปิดกั้น จำนวน 21,335 รายการ

 **3. มาตรการแก้ไขปัญหาบัญชีม้า เร่งอายัด และตัดตอนการโอนเงิน**

 ผลการดำเนินงานที่สำคัญถึงวันที่ 28 กุมภาพันธ์ 2568 มีดังนี้

 1) มีการระงับบัญชีม้า แบ่งเป็นศูนย์ AOC 1441 ระงับบัญชี (7 วัน) รวมจำนวน 337,690 บัญชี ธนาคารระงับบัญชีม้าเทาอ่อนจำนวน 997,600 บัญชี รวมปิดบัญชี 1,335,290 บัญชี

 2) สำนักงานป้องกันและปราบปรามการฟอกเงิน ทำการอายัดบัญชีไปแล้วกว่า732,798 บัญชี (ข้อมูล ณ วันที่ 18 มีนาคม 2568)

 สำหรับมาตรการปลดบัญชีม้า ที่ประชุมได้เห็นชอบให้ สำนักงาน ปปง. มีอำนาจ
ให้การปลดล็อกบัญชี “ม้าดำ” ได้เพียงหน่วยงานเดียว ส่วนการดำเนินการปลดล็อกบัญชี “ม้าเทา” กองบัญชาการตำรวจสืบสวนสอบสวนอาชญากรรมทางเทคโนโลยี (บช.สอท.) จะมีหน้าที่พิจารณาอนุญาตให้ผู้ที่ถูกกล่าวหาว่ามีความเกี่ยวข้องกับบัญชีม้า หากมีมากกว่า 1 บัญชี สามารถยื่นเรื่องให้ บช.สอท. ดำเนินการปลดล็อกได้ หรือขอเปิดบัญชีใหม่ได้ 1 บัญชี เพื่อใช้จ่ายในชีวิตประจำวัน เรียกว่า “บัญชีเพื่อการยังชีพ” ซึ่งบัญชีดังกล่าวจะไม่สามารถทำธุรกรรมทางออนไลน์ได้ โดยจะต้องโอน-เบิก-ถอนเงิน ที่ธนาคารเท่านั้น

 ทั้งนี้ ในเรื่องของมาตรการป้องกันอาชญากรรมทางการเงินของกลุ่มธุรกิจสินทรัพย์ดิจิทัลสำนักงานป้องกันและปราบปรามการฟอกเงิน สำนักงาน ก.ล.ต. และสมาคม ผู้ประกอบธุรกิจสินทรัพย์ดิจิทัลไทยได้ร่วมหารือทำความเข้าใจเพื่อการบูรณาการเชื่อมต่อข้อมูลบัญชีม้า การประกาศรายชื่อ HR-03 และแนวทางการพิจารณาการทำธุรกรรมสินทรัพย์ดิจิทัลที่ต้องสงสัย เพื่อควบคุมการทำธุรกรรมของมิจฉาชีพผ่านธุรกิจ สินทรัพย์ดิจิทัล

 **4. มาตรการแก้ไขปัญหาชิมม้า และชิมที่ผูกกับโมบายแบงก์กิ้ง**

 ผลการดำเนินงานที่สำคัญถึงวันที่ 28 กุมภาพันธ์ 2568 ในการกวาดล้างชิมม้าและชิมต้องสงสัย โดยสำนักงาน กสทช. ได้กำหนดหลักเกณฑ์ในการยืนยันตัวตนและข้อมูลเกี่ยวกับการใช้บริการของผู้ใช้บริการโทรศัพท์เคลื่อนที่ โดยมีผลการดำเนินงาน ดังนี้

 1) รายงานผลการดำเนินการตรวจสอบการใช้งานโทรศัพท์เคลื่อนที่ บุคคลธรรมดา

แบบเติมเงิน (Prepaid) ที่มีการโทรออกตั้งแต่ 100 ครั้งขึ้นไป/วัน ตั้งแต่วันที่ 9 ธันวาคม 2566 ถึงวันที่ 17 มีนาคม 2568 ถูกระงับบริการ (สะสม) จำนวน 233,338 เลขหมาย โดยมีผู้ใช้บริการกลับมาแสดงตน (สะสม) จำนวน 441 เลขหมาย และยังไม่มีการมาแสดงตนของผู้ใช้บริการ (สะสม) จำนวน 232,897 เลขหมาย (ข้อมูล ณ วันที่ 17 มีนาคม 2568)

 2) กลุ่มผู้ถือครองซิมการ์ด 101 เลขหมายขึ้นไป โดยมีเลขหมายที่เข้าข่าย 5,078,283 เลขหมาย มีผู้มายืนยันตัวตนแล้ว จำนวน 4,273,918 เลขหมาย จำนวนเลขหมายคงเหลือต้องมายืนยันตัวตน 804,365 เลขหมาย (ข้อมูล ณ วันที่ 16 มีนาคม 2568)

 3) กลุ่มผู้ถือครองซิมการ์ดตั้งแต่ 6 - 100 เลขหมาย ซึ่งมีเลขหมายที่เข้าข่าย3,981,251 เลขหมาย มีผู้มายืนยันตัวตนแล้ว 2,424,402 เลขหมาย จำนวนเลขหมายคงเหลือต้องมายืนยันตัวตน 1,556,849 เลขหมาย (ข้อมูล ณ วันที่ 16 มีนาคม 2568)

 สำหรับการลงทะเบียนผู้ใช้บริการที่ไม่มีสัญชาติไทย ให้ใช้เอกสารแสดงตนประกอบการลงทะเบียนเพื่อเปิดใช้งานชิมการ์ด โดยใช้หนังสือเดินทาง (Passport) เท่านั้น และให้มีการจำกัดการลงทะเบียนจำนวนไม่เกิน 3 เลขหมายต่อ 1 ผู้ให้บริการ รวมถึงได้มีข้อกำหนดเพิ่มเติมเพื่อปรับปรุงการใช้งานเทคโนโลยีชีวมิติ (Biometrics) ให้มีการใช้การตรวจสอบการปลอมแปลงอัตลักษณ์ด้วยเทคโนโลยี “Liveness Detection” โดยผู้ให้บริการโทรศัพท์มือถือจะต้องดำเนินการปรับปรุงระบบการลงทะเบียนภายใน 180 วัน นับตั้งแต่วันที่ 19 กุมภาพันธ์ 2568 และในส่วนของมาตรการ SMS แนบลิงก์ สำนักงานป้องกันและปราบปรามการฟอกเงิน สำนักงาน กสทช. สำนักงานคณะกรรมการการรักษาความมั่นคงปลอดภัยไซเบอร์แห่งชาติและผู้ให้บริการโทรคมนาคม ได้ดำเนินมาตรการลงทะเบียน Sender Name แล้วกว่า 100,000 Sender Name จากผู้ให้บริการ 42 ราย (ลงทะเบียนแล้ว 25 ราย อยู่ระหว่างดำเนินการ 4 ราย อีก 13 ราย ไม่มีการให้บริการ ข้อความแนบลิงก์)

 **5.การดำเนินการเรื่องเสาโทรคมนาคม สายสัญญาณอินเทอร์เน็ต และสายโทรศัพท์ที่ผิดกฎหมายตามแนวชายแดนประเทศเพื่อนบ้าน**

 สำนักงาน กสทช. ได้ลงพื้นที่ตรวจสอบและกำหนดมาตรฐานความสูงของเสาและค่าความแรงของสัญญาณ โดยคาดว่าภายในสิ้นเดือนมีนาคม 2568 จะสามารถตรวจสอบครอบคลุมในทุกพื้นที่ชายแดนประเทศเพื่อนบ้าน พร้อมทั้งตรวจสอบการให้บริการโทรคมนาคมโดยสายสัญญาณการลักลอบลากสายสัญญาณไปยังประเทศเพื่อนบ้าน

 **6. การศึกษามาตรการควบคุมดูแล OTT แพลตฟอร์ม**

 ในการประชุมคณะกรรมการป้องกันและปราบปรามอาชญากรรมทางเทคโนโลยี ครั้งที่ 2/2568 ได้มอบหมายให้ สำนักงาน กสทช. และสำนักงานพัฒนาธุรกรรมทางอิเล็กทรอนิกส์ (ETDA) จัดตั้งคณะทำงาน เพื่อศึกษาการพิจารณาออกมาตรการควบคุมดูแลแพลตฟอร์ม OTT (Over-The-Top)
ซึ่งเป็นบริการสตรีมมิ่งออนไลน์ ที่ช่วยให้ผู้ใช้สามารถเข้าถึงเนื้อหาต่าง ๆ เช่น ภาพยนตร์ รายการทีวี เพลงและพอดแคสต์ ได้โดยตรงผ่านอินเทอร์เน็ต โดยไม่ผ่านผู้ให้บริการเครือข่ายหรือเคเบิลแบบดั้งเดิม ตัวอย่างแพลตฟอร์มยอดนิยม ได้แก่ Netflix, YouTube, Disney+, TikTok และ Spotify ซึ่งพบว่าอาจเป็นช่องทางให้มิจฉาชีพใช้ก่ออาชญากรรมออนไลน์ในรูปแบบต่าง ๆ เช่น การหลอกลวงออนไลน์ การเผยแพร่เนื้อหา
ที่ไม่เหมาะสม หรือการละเมิดลิขสิทธิ์ ที่สร้างความเสียหายให้กับประชาชน

 สำหรับเรื่องดังกล่าวจะมีการพิจารณามาตรการหลัก 5 ด้าน เพื่อเป็นการสร้างสภาพแวดล้อมที่ปลอดภัย เป็นธรรมและยั่งยืน ทั้งสำหรับผู้บริโภค ผู้ให้บริการ และเศรษฐกิจดิจิทัลโดยรวม ดังนี้

 1) มาตรการด้านความปลอดภัย มีการควบคุมการละเมิดลิขสิทธิ์และป้องกันการเข้าถึงเนื้อหาที่ผิดกฎหมาย และกำหนดมาตรการยืนยันตัวบุคคลเพื่อป้องกันการใช้แพลตฟอร์มไปในทางที่ผิด

 2) การออกระเบียบเพื่อกำกับด้านเนื้อหา ได้แก่ การปรับปรุงกฎหมายเพื่อให้หน่วยงานกำกับดูแลสามารถควบคุมเนื้อหาที่เผยแพร่บนแพลตฟอร์ม OTT ได้อย่างเป็นรูปธรรม
การกำหนดให้แพลตฟอร์มต่างประเทศที่ให้บริการในไทย ต้องขอใบอนุญาตและอยู่ภายใต้การกำกับดูแลของหน่วยงานและกฎหมายของประเทศไทย และการผลักดันแนวทางการกำกับดูแลร่วมกันไปสู่เวทีระดับนานาชาติ

 3) การส่งเสริมด้านอุตสาหกรรมดิจิทัล และการจัดเก็บภาษี ได้แก่ การส่งเสริมผู้ประกอบการไทยเพื่อการพัฒนาแพลตฟอร์ม การกำหนดให้แพลตฟอร์ม OTT ที่มีรายได้จากผู้ใช้ในไทย
ต้องเสียภาษีในประเทศไทย และการส่งเสริมการสร้างมูลค่าจากธุรกิจดิจิทัลภายในประเทศที่ขยายตัวอย่างรวดเร็ว

 4) การคุ้มครองข้อมูลส่วนบุคคล ได้แก่ การกำหนดให้แพลตฟอร์ม OTT ต้องปฏิบัติ

ตามมาตรฐานการคุ้มครองข้อมูลส่วนบุคคล เช่น GDPR ของยุโรป และการควบคุมการเก็บและการใช้ข้อมูลของผู้ใช้งาน เพื่อป้องกันการละเมิดสิทธิความเป็นส่วนตัว

 5) การกำกับดูแลด้านการแข่งขัน ได้แก่ การป้องกันการผูกขาดของแพลตฟอร์ม OTT ขนาดใหญ่ที่อาจทำให้เกิดการแข่งขันที่ไม่เป็นธรรม และการสนับสนุนให้เกิดการพัฒนาแพลตฟอร์มท้องถิ่นและการกระจายอำนาจในตลาด

 ในการนี้ กระทรวงดิจิทัลเพื่อเศรษฐกิจและสังคมและหน่วยงานที่เกี่ยวข้อง ได้บูรณาการทำงานร่วมกันเพื่อกวาดล้างอาชญากรรมออนไลน์ บัญชีม้าและชิมม้า และเร่งการอายัดบัญชีธนาคาร
ตัดเส้นทางการเงิน การปิดกั้นโซเชียลมีเดียหลอกลวงผิดกฎหมาย และเว็บพนันออนไลน์ รวมทั้งการระงับบัญชีม้า ซึ่งส่งผลให้ในเดือนกุมภาพันธ์ 2568 มีตัวเลขความเสียหายลดลง ขณะเดียวกันความคืบหน้าของการพิจารณา (ร่าง) พระราชกำหนดมาตรการป้องกันและปราบปรามอาชญากรรมทางเทคโนโลยี (ฉบับที่ ..)
พ.ศ. .... ซึ่งปรับปรุงกฎหมายเพิ่มเติม ขณะนี้ สำนักงานคณะกรรมการกฤษฎีกาได้ตรวจพิจารณา (ร่าง)
พระราชกำหนดฯ เสร็จสิ้นแล้ว อยู่ระหว่างการยืนยัน (ร่าง) พระราชกำหนดฯ ไปยังสำนักเลขาธิการคณะรัฐมนตรี โดยกระทรวงดิจิทัลเพื่อเศรษฐกิจและสังคม เตรียมหารือร่วมกับธนาคารแห่งประเทศไทย สมาคมธนาคารไทย สำนักงานคณะกรรมการกำกับหลักทรัพย์และตลาดหลักทรัพย์ ผู้ให้บริการโทรคมนาคมและผู้ให้บริการแพลตฟอร์ม เพื่อทำความเข้าใจร่วมกันเกี่ยวกับการดำเนินการตามมาตรการให้สอดคล้องกับ (ร่าง) พระราชกำหนดฯ ที่จะมีผลบังคับใช้ต่อไป

**11. เรื่อง สรุปผลการปฏิบัติราชการของคณะรัฐมนตรีในพื้นที่กลุ่มจังหวัดภาคตะวันออกเฉียงเหนือตอนบน 2**

 คณะรัฐมนตรีมีมติเห็นชอบข้อสั่งการของรองนายกรัฐมนตรีและรัฐมนตรี ในการปฏิบัติราชการในพื้นที่กลุ่มจังหวัดภาคตะวันออกเฉียงเหนือตอนบน 2 ตามที่สำนักงานสภาพัฒนาการเศรษฐกิจและสังคมแห่งชาติ (สศช.)เสนอและมอบหมายให้หน่วยงานที่เกี่ยวข้องรับไปดำเนินการต่อไป

 **1. เหตุผลความจำเป็นที่ต้องเสนอคณะรัฐมนตรี**

 ตามที่นายกรัฐมนตรีได้เห็นชอบ กำหนดการจัดประชุมคณะรัฐมนตรีอย่างเป็นทางการนอกสถานที่ ครั้งที่ 2/2568 ณ จังหวัดนครพนม และติดตามการตรวจราชการกลุ่มจังหวัดภาคตะวันออกเฉียงเหนือตอนบน 2 (สกลนคร นครพนม และมุกดาหาร) โดยมีประเด็นตรวจราชการสำคัญ ประกอบด้วย (1) การพัฒนาสินค้าเกษตรมูลค่าสูงอย่างยั่งยืน (2) การพัฒนาศักยภาพและปัจจัยแวดล้อมด้านการท่องเที่ยว ในด้านความปลอดภัย โครงสร้างพื้นฐานด้านการคมนาคมขนส่ง และสิ่งอำนวยความสะดวกด้านการท่องเที่ยว (3) การพัฒนาขีดความสามารถด้านการค้า การลงทุน การบริการ และโลจิสติกส์ (4) การพัฒนาด้านสังคม การเสริมสร้างความมั่นคงปลอดภัยในชีวิตและทรัพย์สินของประชาชน และการแก้ไขปัญหายาเสพติด (5) การยกระดับการบริหารจัดการน้ำ และทรัพยากรธรรมชาติและสิ่งแวดล้อมอย่างสมดุลและ (6) การพัฒนาระบบสาธารณูปโภคและโครงสร้างพื้นฐาน ให้ได้มาตรฐาน เพียงพอและครอบคลุม ซึ่งมอบหมายให้สำนักงานสภาพัฒนาการเศรษฐกิจและสังคมแห่งชาติ รวบรวมข้อมูลการลงพื้นที่ของคณะรัฐมนตรี เพื่อนำเสนอต่อที่ประชุมคณะรัฐมนตรีอย่างเป็นทางการนอกสถานที่ ณ จังหวัดนครพนม

**2. สาระสำคัญ**

 **2.1 กลุ่มจังหวัด****ภาคตะวันออกเฉียงเหนือตอนบน 2** มีเป้าหมายการเป็นเมืองน่าอยู่ น่าเที่ยว เกษตรมูลค่าสูง ประตูอนุภูมิภาคลุ่มแม่น้ำโขง

 **2.2 ภาพรวมของพื้นที่กลุ่มจังหวัดภาคตะวันออกเฉียงเหนือตอนบน 2** ประกอบด้วย 3

จังหวัด ได้แก่ สกลนคร นครพนม และมุกดาหาร มีศักยภาพเป็นแหล่งการผลิตสินค้าเกษตรที่ได้รับ
การขึ้นทะเบียนสิ่งบ่งชี้ทางภูมิศาสตร์ (GI) หลากหลายชนิด แหล่งท่องเที่ยวและประเพณีวัฒนธรรมมีเอกลักษณ์โดดเด่น โดยเฉพาะการท่องเที่ยวริมแม่น้ำโขง มีด่านชายแดนมุกดาหารและนครพนมที่มีมูลค่าการค้าชายแดนสูงสุดของภาค รวมทั้งมีเขตพัฒนาเศรษฐกิจพิเศษชายแดน (SEZ) มุกดาหาร และนครพนมมีศักยภาพสามารถรองรับการค้าการลงทุนเชื่อมโยงห่วงโซ่การผลิตทั้งในและต่างประเทศ มีโครงข่ายคมนาคมครอบคลุมทั้งทางบก น้ำ และอากาศ สามารถเชื่อมโยงภาคกับประเทศเพื่อนบ้าน และจีนตอนใต้ ซึ่งสามารถสนับสนุนการเป็นศูนย์กลางการค้าการลงทุนและการท่องเที่ยวเชื่อมโยงประเทศในอนุภูมิภาคลุ่มแม่น้ำโขง (GMS) อย่างไรก็ตาม กลุ่มจังหวัดภาคตะวันออกเฉียงเหนือตอนบน 2 ยังมีปัญหาและข้อจำกัดในการพัฒนาที่สำคัญ อาทิ การนำเทคโนโลยีและนวัตกรรมมาใช้บริหารจัดการภาคการเกษตรตลอดห่วงโซ่การผลิตยังมีจำกัดส่งผลให้ต้นทุนการผลิตสูง ขณะที่การพัฒนาคุณภาพการท่องเที่ยว สิ่งอำนวยความสะดวก บุคลากร และการประชาสัมพันธ์ ไปสู่การเป็นจุดหมายปลายทางการท่องเที่ยวระดับสากลยังไม่เพียงพอ ขาดการเชื่อมโยงแหล่งท่องเที่ยวหลักกับแหล่งท่องเที่ยวชุมชน นอกจากนี้ โครงสร้างพื้นฐานบริเวณด่านชายแดนจำเป็นต้องได้รับการพัฒนาปรับปรุงมาตรฐานเพื่อรองรับปริมาณการค้าและการลงทุนที่ขยายตัวเพิ่มขึ้น รวมถึงปัญหากำลังแรงงานขาดทักษะ ปัญหายาเสพติดและแรงงานต่างด้าวลักลอบเข้าเมืองผิดกฎหมาย ส่งผลกระทบต่อความมั่นคงและความปลอดภัยในชีวิตและทรัพย์สินของประชาชน

 **2.3 ผลการปฏิบัติราชการของคณะรัฐมนตรีในพื้นที่กลุ่มจังหวัดภาคตะวันออกเฉียงเหนือตอนบน 2** ของรองนายกรัฐมนตรี และรัฐมนตรี รวม 26 คน ประกอบด้วยประเด็น
การตรวจราชการสำคัญและข้อสั่งการสรุปได้ ดังนี้

**2.3.1 การพัฒนาสินค้าเกษตรมูลค่าสูงอย่างยั่งยืน**

 1) เยี่ยมชมนิทรรศการโครงการโดรนเกษตรปลอดภัย นครพนมโมเดล ณ

ท่าอากาศยานนครพนม ตำบลนาทราย อำเภอเมืองนครพนม จังหวัดนครพนม โดยมีข้อสั่งการ มอบหมายให้บริษัท วิทยุการบินแห่งประเทศไทย จำกัด ขยายผลโครงการโดรนเกษตรปลอดภัยไปยังพื้นที่การเกษตรทั่วประเทศ และบูรณาการความร่วมมือกับหน่วยงานที่เกี่ยวข้อง เพื่อสนับสนุนการดำเนินโครงการให้มีประสิทธิภาพสูงสุดและเพิ่มผลผลิตให้เกษตรกรอย่างยั่งยืน ตามนโยบาย “1 ตำบล 1 โดรนการเกษตร”

 2) เยี่ยมชมผลผลิตและผลิตภัณฑ์ของกลุ่มวิสาหกิจกบนานครพนม และกลุ่มแปลงใหญ่อื่น ๆ ณ กลุ่มวิสาหกิจกบนานครพนม ตำบลธาตุพนมเหนือ อำเภอธาตุพนม
จังหวัดนครพนม โดยมีข้อสั่งการ ดังนี้

 2.1) มอบหมายกรมส่งเสริมการเกษตร พัฒนากลุ่มวิสาหกิจชุมชนให้มีความเข้มแข็ง โดยสนับสนุนเครื่องมือและอุปกรณ์ อาทิ เครื่องผลิตอาหารสัตว์ เพื่อการผลิตครบวงจร
ลดต้นทุน และสร้างรายได้เพิ่ม

 2.2) มอบหมายกรมประมง จัดหาเกษตรกรที่มีความรู้ ความสามารถ เพื่อเป็นวิทยากรในการถ่ายทอดองค์ความรู้เกี่ยวกับการทำการประมงให้กับเกษตรกร และ
ยกร่างข้อเสนอโครงการเพื่อช่วยเหลือกลุ่มเกษตรกรแปลงใหญ่กบ และพัฒนาให้เป็นโครงการนำร่องเพื่อพัฒนาภาคเกษตรไทย

 **2.3.2 การพัฒนาศักยภาพ และปัจจัยแวดล้อมด้านการท่องเที่ยว ในด้านความปลอดภัย โครงสร้างพื้นฐานด้านการคมนาคมขนส่ง และสิ่งอำนวยความสะดวกด้านการท่องเที่ยว**

1. ติดตามการดำเนินโครงการก่อสร้างทางหลวงหมายเลข 223
ตอนอำเภอนาแก - บ้านต้อง อำเภอธาตุพนม จังหวัดนครพนม ณ แขวงทางหลวงนครพนม ตำบลในเมือง อำเภอเมืองนครพนม จังหวัดนครพนม โดยมีข้อสั่งการ มอบหมายให้กรมทางหลวงเร่งดำเนินการตามขั้นตอนเพื่อให้สามารถลงนามในสัญญาและเริ่มดำเนินการก่อสร้างได้โดยเร็ว รวมทั้งกำกับดูแลการดำเนินโครงการ
ให้เป็นไปตามแผนงานที่กำหนดเพื่อให้สามารถเปิดให้บริการในปี 2570
2. ติดตามการดำเนินโครงการก่อสร้างถนนเลียบแม่น้ำโขงนาคาวิถี
ช่วงสะพานมิตรภาพไทย - ลาว (แห่งที่ 2) - พระธาตุพนม ณ แขวงทางหลวงนครพนม ตำบลในเมือง
อำเภอเมืองนครพนม จังหวัดนครพนม โดยมีข้อสั่งการ มอบหมายให้กรมทางหลวงชนบทกำกับดูแลการดำเนินโครงการให้เป็นไปตามแผนงานที่กำหนด เพื่อให้สามารถเปิดให้บริการในปี 2570 ทั้งนี้ กรณีประสบปัญหา
ในการดำเนินการ ให้เร่งประสานหน่วยงานที่เกี่ยวข้องและประชาชนเพื่อสร้างความเข้าใจและร่วมกันแก้ไขปัญหาเพื่อไม่ให้เป็นอุปสรรคต่อการดำเนินโครงการ
3. ติดตามการดำเนินโครงการก่อสร้างรถไฟสายใหม่ บ้านไผ่ - นครพนม ณ แขวงทางหลวงนครพนม ตำบลในเมือง อำเภอเมืองนครพนม จังหวัดนครพนม โดยมีข้อสั่งการ มอบหมายให้การรถไฟแห่งประเทศไทยเร่งรัดจัดกรรมสิทธิ์ที่ดินและส่งมอบพื้นที่โดยเร็ว รวมทั้งกำกับดูแลการก่อสร้าง
ให้เป็นไปตามแผน เพื่อให้สามารถเปิดให้บริการในปี 2570
4. ประชุมรับฟังความคิดเห็นเกี่ยวกับการพัฒนาแหล่งท่องเที่ยวร่วมกับภาคเอกชน และเยี่ยมชมแหล่งท่องเที่ยวเชิงวัฒนธรรมเผ่าไทกวน ณ ชุมชนท่องเที่ยวเชิงวัฒนธรรม
ชนเผ่าไทกวน ตำบลนาถ่อน อำเภอธาตุพนม จังหวัดนครพนม โดยมีข้อสั่งการ ดังนี้

 4.1) มอบหมายกรมการท่องเที่ยว ส่งเสริม สนับสนุน และยกระดับแหล่งท่องเที่ยวชุมชน โดยการผลักดันและยกระดับบริการด้านการท่องเที่ยวชุมชนสู่มาตรฐานสากลหรือนานาชาติ และส่งเสริมมัคคุเทศก์ท้องถิ่น โดยการกำหนดเขตพื้นที่เพื่อการท่องเที่ยวในท้องถิ่นหรือชุมชน
เพื่อสงวนอาชีพมัคคุเทศก์ให้เป็นของคนในท้องถิ่น รวมทั้งกำหนดสิทธิประโยชน์เพื่อจูงใจให้ผู้ประกอบการโฮมสเตย์เข้าสู่มาตรฐานโฮมสเตย์ไทยและจดแจ้งให้ถูกต้องตามที่กระทรวงมหาดไทยกำหนด

 4.2) มอบหมายสำนักงานปลัดกระทรวงการท่องเที่ยวและกีฬา ดำเนินการ (1) ส่งเสริมกีฬาและการท่องเที่ยวเชื่อมโยงภูมิภาค อาทิ การเชื่อมโยงการท่องเที่ยวริมน้ำโขงและภูมิภาคอื่น ๆ โดยเฉพาะการท่องเที่ยวชายโขงกับจังหวัดนครพนม (2) บูรณาการการทำงานร่วมกับ
ผู้ว่าราชการจังหวัด หน่วยงานภาครัฐ และเอกชนในพื้นที่ เพื่อส่งเสริมเมืองน่าเที่ยวและการท่องเที่ยวอย่างยั่งยืน และ (3) ปรับปรุงมาตรการการดูแลความปลอดภัยของนักท่องเที่ยว เพื่อเพิ่มความเชื่อมั่นให้กับนักท่องเที่ยวต่างชาติ

 4.3) มอบหมายการท่องเที่ยวแห่งประเทศไทย ส่งเสริมการตลาดและการประชาสัมพันธ์ร่วมกับภาคเอกชนในพื้นที่ ผ่านการนำเสนอของบุคคลที่มีอิทธิพลต่อการตัดสินใจเลือกใช้หรือบริโภคสินค้า (Influencer) และผู้นำทางความคิด (Key Opinion Leader: KOL) ทั้งในและต่างประเทศ รวมทั้งจัดทำ One Map เพื่อให้ผู้ใช้งานสามารถเข้าถึงข้อมูลที่หลากหลายและเกี่ยวข้องกับ
การท่องเที่ยวได้อย่างสะดวกและรวดเร็ว

1. ตรวจเยี่ยมและมอบประกาศนียบัตรรับรองสถานประกอบการ Wellness ณ ร้าน Butterfly Health Massage และร้านธีนานวดเพื่อสุขภาพ ตำบลงิ้วดอน อำเภอเมืองนครพนม จังหวัดนครพนม และโรงพยาบาลการแพทย์แผนไทยและการแพทย์ทางเลือก สังกัดโรงพยาบาลนครพนม ตำบลในเมือง อำเภอเมืองนครพนม จังหวัดนครพนม โดยมีข้อสั่งการ มอบหมายให้กรมการแพทย์แผนไทยและการแพทย์ทางเลือก ดำเนินการ (1) ผลิตบุคลากรด้านการแพทย์แผนไทยให้ได้มาตรฐานและเพียงพอกับความต้องการ (2) สนับสนุนให้ผู้ประกอบการใช้ผลิตภัณฑ์สมุนไพรไทยที่ผลิตโดยกระทรวงสาธารณสุข เพื่อสร้างมูลค่าเพิ่มและสร้างความเชื่อมั่นให้กับผลิตภัณฑ์ (3) พัฒนาระบบแพลตฟอร์มกลางสำหรับบริการนวด เพื่อเป็นศูนย์กลางข้อมูลสถานะผู้ให้บริการแพทย์แผนไทย และ (4) ประชาสัมพันธ์การนวดไทยให้เป็นจุดเด่นของจังหวัด เพื่อดึงดูดนักท่องเที่ยวทั้งชาวไทยและต่างชาติ พร้อมทั้งยกระดับเศรษฐกิจสุขภาพของไทยสู่ระดับสากล
2. ตรวจเยี่ยมการพัฒนาแหล่งเรียนรู้และแหล่งท่องเที่ยว
ทางวัฒนธรรม ณ วัดพระธาตุพนม ตำบลธาตุพนม อำเภอธาตุพนม จังหวัดนครพนม ชุมชนต้นแบบ
“เที่ยวชุมชน ยลวิถี” บ้านนาถ่อน ตำบลนาถ่อน อำเภอธาตุพนม จังหวัดนครพนม และหอสมุดแห่งชาติ
เฉลิมพระเกียรติ สมเด็จพระนางเจ้าสิริกิติ์ พระบรมราชินีนาถ ตำบลในเมือง อำเภอเมืองนครพนม
จังหวัดนครพนม โดยมีข้อสั่งการ ดังนี้
	1. มอบหมายกรมศิลปากร ในฐานะฝ่ายเลขานุการคณะอนุกรรมการมรดกโลกทางวัฒนธรรมและคณะทำงาน พิจารณาเอกสารนำเสนอขอขึ้นทะเบียนมรดกโลกพระธาตุพนมและสิ่งก่อสร้างทางประวัติศาสตร์และภูมิทัศน์ที่เกี่ยวข้องร่วมกับจังหวัดนครพนม ประสานงาน
	กับหน่วยงานที่เกี่ยวข้องเพื่อสนับสนุนให้คำปรึกษาและข้อแนะนำ ในการปรับปรุงแก้ไขเอกสารนำเสนอ
	ขอขึ้นทะเบียนมรดกโลก (Nomination Document) และการดำเนินการตามขั้นตอนการเสนอพระธาตุพนม
	ให้ได้รับการขึ้นทะเบียนเป็นมรดกโลกทางวัฒนธรรมของยูเนสโก
	2. มอบหมายสำนักงานปลัดกระทรวงวัฒนธรรม ร่วมกับกรมการศาสนา กรมศิลปากร กรมส่งเสริมวัฒนธรรม และสำนักงานศิลปวัฒนธรรมร่วมสมัย พัฒนาเส้นทางท่องเที่ยวทางวัฒนธรรมในกลุ่มจังหวัดภาคตะวันออกเฉียงเหนือตอนบน 2 โดยเชื่อมโยงแหล่งประวัติศาสตร์
	ศาสนสถาน สถานที่ทางความเชื่อ ชุมชนที่มีอัตลักษณ์โดดเด่นทางวัฒนธรรม และแหล่งเรียนรู้ทางวัฒนธรรมต่าง ๆ และบูรณาการกับหน่วยงานอื่นที่เกี่ยวข้อง อาทิ การท่องเที่ยวแห่งประเทศไทย เพื่อส่งเสริม
	การท่องเที่ยว ตามเส้นทางดังกล่าวให้เกิดผลลัพธ์ที่เป็นรูปธรรม รวมถึงส่งเสริมและสนับสนุนให้มีมัคคุเทศก์หรือนักเล่าเรื่องท้องถิ่น ทั้งที่เป็นเด็ก เยาวชน และประชาชน เพื่อส่งเสริมการท่องเที่ยวเชิงสร้างสรรค์และวัฒนธรรม
3. ตรวจเยี่ยมการพัฒนาพื้นที่บริเวณสะพานน้ำก่ำ - ธาตุพนม เพื่อเป็นแลนด์มาร์คแห่งใหม่ของจังหวัดนครพนม ณ บ้านน้อยน้ำก่ำเหนือ หมู่ที่ 17 และการปรับปรุงภูมิทัศน์ริมน้ำโขงบริเวณ หาดแห่ ตำบลน้ำก่ำ อำเภอธาตุพนม จังหวัดนครพนม และการพัฒนาเรณูนครเมืองเก่า
ณ หอปู่ถลา อำเภอเรณูนคร จังหวัดนครพนม โดยมีข้อสั่งการ มอบหมายให้กรมโยธาธิการและผังเมือง
ศึกษาและออกแบบการพัฒนาพื้นที่บริเวณสะพานน้ำก่ำ - ธาตุพนม เพื่อเป็นแลนด์มาร์คแห่งใหม่ และขอรับการจัดสรรงบประมาณ ประจำปีงบประมาณ พ.ศ. 2570 เพื่อดำเนินโครงการพัฒนาพื้นที่บริเวณสะพานน้ำก่ำ - ธาตุพนม โครงการพัฒนาเรณูนครเมืองเก่า และโครงการพัฒนาแหล่งท่องเที่ยวของอำเภอธาตุพนม ให้เป็นระบบ เชื่อมโยง และครอบคลุม เพื่อส่งเสริมการท่องเที่ยวชุมชนให้กระจายในทุกอำเภอ และเป็นแหล่งสร้างรายได้ให้กับประชาชนในพื้นที่
4. ตรวจเยี่ยมพื้นที่ก่อสร้างเขื่อนป้องกันตลิ่ง บริเวณสถานที่ก่อสร้างอนุสรณ์สถานวันเสียงปืนแตกบ้านนาบัว 7 สิงหาคม 2508 ณ บ้านนาบัว ตำบลโคกหินแฮ่ อำเภอเรณูนคร จังหวัดนครพนม โดยมีข้อสั่งการ มอบหมายให้กรมโยธาธิการและผังเมือง เร่งรัดปรับปรุงแบบแปลนของ
เขื่อนป้องกันตลิ่งให้เหมาะสมกับบริบทของพื้นที่ และขอรับการจัดสรรงบประมาณ ประจำปีงบประมาณ
พ.ศ. 2570 ทั้งนี้ ให้ประสานงานและติดตามความคืบหน้าเรื่องการขออนุญาตใช้ประโยชน์ในพื้นที่ป่าชุมชนกับองค์การบริหารส่วนตำบลโคกหินแฮ่เป็นระยะ ๆ

 **2.3.3 การพัฒนาขีดความสามารถด้านการค้า การลงทุน การบริการ และ
โลจิสติกส์**

1. ประชุมติดตามการดำเนินงานของท่าอากาศยานนครพนม
ท่าอากาศยานสกลนคร และบริษัท วิทยุการบิน แห่งประเทศไทย จำกัด และตรวจเยี่ยมและให้กำลังใจพนักงาน ณ ท่าอากาศยานนครพนม ตำบลนาทราย อำเภอเมืองนครพนม จังหวัดนครพนม โดยมีข้อสั่งการ ดังนี้

 1.1) มอบหมายหน่วยงานในสังกัดกระทรวงคมนาคมเร่งรัด
การดำเนินโครงการต่าง ๆ ให้เป็นไปตามกรอบระยะเวลาและเป้าหมายที่กำหนด และเร่งรัดการเบิกจ่ายงบประมาณให้เป็นไปตามแผนการใช้จ่ายงบประมาณ ทั้งนี้ หากโครงการใดมีปัญหาให้รายงานต่อกระทรวงคมนาคมโดยเร่งด่วนเพื่อหาแนวทางแก้ไขได้ทันท่วงที

 1.2) มอบหมายกรมท่าอากาศยาน ดำเนินการ (1) เตรียมการยกระดับท่าอากาศยานนครพนมให้เป็นท่าอากาศยานนานาชาติ เพื่อเสริมสร้างศักยภาพทางเศรษฐกิจและ
การเชื่อมโยงในภูมิภาค (2) จัดตั้งคณะทำงานเพื่อประสานการพัฒนาท่าอากาศยานในพื้นที่จังหวัดนครพนมและสกลนคร โดยบูรณาการระหว่างหน่วยงานในสังกัดกระทรวงคมนาคม ภาคเอกชนและท้องถิ่น
(3) จัดกิจกรรมภายในท่าอากาศยานตามแนวคิด “สนามบินมีชีวิต” เพื่อประชาสัมพันธ์จุดเด่นการท่องเที่ยวและการสร้างอัตลักษณ์ของแต่ละจังหวัด (4) เพิ่มความเข้มงวดในการตรวจค้นสัมภาระและสินค้าด้วยเครื่อง X-ray และประสานงานอย่างใกล้ชิดกับสำนักงานคณะกรรมการป้องกันและปราบปรามยาเสพติด และสำนักงานตำรวจแห่งชาติ เพื่อแลกเปลี่ยนข้อมูลและบูรณาการการปฏิบัติงานป้องกันการลักลอบขนส่งยาเสพติดผ่านท่าอากาศยาน (5) จัดระเบียบร้านค้าภายในท่าอากาศยานให้มีความแตกต่าง หลากหลาย และเปิดโอกาสให้สินค้าท้องถิ่น/หนึ่งตำบล หนึ่งผลิตภัณฑ์ (OTOP)/Soft Power และกลุ่มวิสาหกิจขนาดย่อม เข้ามาจำหน่ายภายในท่าอากาศยาน (6) ประสานกรมการขนส่งทางบก จัดรถโดยสารสาธารณะเชื่อมต่อระหว่างท่าอากาศยานกับแหล่งท่องเที่ยวหรือจุดสำคัญของชุมชนให้เพียงพอต่อการให้บริการและเชื่อมโยงระบบขนส่งสาธารณะล้อ - ราง - อากาศ อย่างไร้รอยต่อ และ (7) ร่วมกับบริษัท วิทยุการบินแห่งประเทศไทย จำกัด สำรวจและวิเคราะห์ความต้องการเดินทางระหว่างท่าอากาศยานในภูมิภาค หามาตรการจูงใจให้สายการบินเปิดบริการเส้นทางการบินระหว่างภูมิภาค และจัดทำแผนส่งเสริมเส้นทางการบินระหว่างภูมิภาค รวมทั้งพิจารณาจัดทำแผนการส่งเสริมเส้นทางการบินระหว่างประเทศและการตลาด เพื่อดึงดูดสายการบิน ทั้งในและต่างประเทศให้เปิดเส้นทางบินมายังท่าอากาศยานนครพนม

 1.3) มอบหมายกรมการขนส่งทางบกพิจารณาดำเนินการ
ต่อยอดโครงการศูนย์การขนส่งชายแดน จังหวัดนครพนม โดยให้ความสำคัญกับการบูรณาการระบบขนส่ง
ทั้งทางราง ทางถนน และการเชื่อมโยงไปยังประเทศเพื่อนบ้านทั้งสาธารณรัฐประชาธิปไตยประชาชนลาว สาธารณรัฐสังคมนิยมเวียดนาม และสาธารณรัฐประชาชนจีน

1. ตรวจเยี่ยมบริษัท ข้าวคุณแม่ ฟู้ดแอนด์ เบเวอร์เรจ จำกัด
ตำบลฝั่งแดง อำเภอธาตุพนม จังหวัดนครพนม โดยมีข้อสั่งการ มอบหมายให้ กรมเจรจาการค้าระหว่างประเทศ กระทรวงพาณิชย์ เร่งเจรจาจัดทำความตกลงเขตการค้าเสรี (Free Trade Area: FTA) ระหว่างประเทศไทย – สหภาพยุโรป (EU) ให้แล้วเสร็จตามเป้าหมาย ภายในปี 2568 และผลักดันความตกลง
ไทย – สมาคมการค้าเสรีแห่งยุโรป (EFTA) ให้มีผลบังคับใช้ในต้นปี 2569
2. ตรวจเยี่ยมโครงการศูนย์การขนส่งชายแดนจังหวัดนครพนม
ณ ศูนย์การขนส่งชายแดน จังหวัดนครพนม ตำบลอาจสามารถ อำเภอเมืองนครพนม จังหวัดนครพนม โดยมีข้อสั่งการ ดังนี้
	1. มอบหมายกรมการขนส่งทางบก เร่งรัดการดำเนินงานให้
	แล้วเสร็จภายในเดือนมิถุนายน 2568 ตามแผนงานที่กำหนดไว้ พร้อมทั้งเตรียมแผนการบริหารจัดการร่วมกับบริษัท เอสเอซีแอล จำกัด กำหนดมาตรฐานการให้บริการ (SLA) ที่ชัดเจน และจัดทำแผนการประชาสัมพันธ์เชิงรุกเพื่อสร้างการรับรู้แก่ผู้ประกอบการขนส่งสินค้าระหว่างประเทศ เร่งจัดทำระเบียบปฏิบัติในการให้บริการและกำหนดอัตราค่าบริการที่มีความเหมาะสม เป็นธรรม สอดคล้องกับต้นทุนการบริหารจัดการ และสามารถแข่งขันได้ในระดับภูมิภาค
	2. มอบหมายกรมการขนส่งทางบก ประสานงานกับกรมศุลกากร สำนักงานตรวจคนเข้าเมือง และหน่วยงานที่เกี่ยวข้องกับการนำเข้า - ส่งออกสินค้า พัฒนาระบบการให้บริการแบบเบ็ดเสร็จ ณ จุดเดียว (One Stop Service) และผลักดันให้เป็นพื้นที่ควบคุมร่วมกัน (Common Control Area) ที่ทันสมัย โดยนำเทคโนโลยีดิจิทัลมาใช้ในการเชื่อมโยงข้อมูลและลดขั้นตอนการปฏิบัติงาน และให้หน่วยงานที่ทำหน้าที่ตรวจปล่อยสินค้า (Customs Immigrations and Quarantines: CIQ) พิจารณาจัดเจ้าหน้าที่เข้ามาปฏิบัติงานภายในศูนย์การขนส่งชายแดนจังหวัดนครพนม และดำเนินการอื่นใดที่เกี่ยวข้อง อาทิ การปรับปรุงกฎหมาย ระเบียบของหน่วยงาน รวมทั้งพัฒนาระบบเทคโนโลยีสารสนเทศเพื่อรองรับการทำธุรกรรมอิเล็กทรอนิกส์และการค้าออนไลน์
	3. มอบหมายกรมการขนส่งทางบก สรุปปัญหาและอุปสรรค
	ในการพัฒนาศูนย์การขนส่งชายแดนจังหวัดนครพนม ได้แก่ (1) ปัญหาที่เกี่ยวข้องกับหน่วยงานต่าง ๆ ภายในประเทศ และ (2) ปัญหาที่เกี่ยวข้องกับข้อตกลงด้านการขนส่งระหว่างประเทศ ทั้งสินค้านำเข้า - ส่งออก และผ่านแดน เพื่อนำเสนอต่อกระทรวงคมนาคมพิจารณานำเข้าสู่การหารือระหว่างกระทรวงที่เกี่ยวข้อง อาทิ กระทรวงการคลัง กระทรวงพาณิชย์ และกระทรวงการต่างประเทศ เพื่อร่วมกันหาแนวทางแก้ไขปัญหาอย่างบูรณาการในระดับนโยบาย
	4. มอบหมายกรมการขนส่งทางบก บูรณาการการทำงานกับ
	การรถไฟแห่งประเทศไทย ให้เป็นเอกภาพ และจัดทำแผนการดำเนินงานที่ชัดเจนของทุกโครงการที่เกี่ยวข้อง โดยให้การรถไฟแห่งประเทศไทยเร่งรัดการก่อสร้างโครงการรถไฟทางคู่สายบ้านไผ่-มุกดาหาร-นครพนม พร้อมทั้งกำหนดมาตรฐานและรูปแบบการขนส่งสินค้าทางรางที่จะเชื่อมโยงกับศูนย์การขนส่งชายแดน
	จังหวัดนครพนม และส่งเสริมการขนส่งทางรางเพื่อสนับสนุนการพัฒนาระบบโลจิสติกส์ที่เป็นมิตร
	ต่อสิ่งแวดล้อม (Green Logistics)
	5. มอบหมายกรมทางหลวงและกรมทางหลวงชนบท เร่งรัด
	การพัฒนาโครงข่ายทางถนนที่เชื่อมโยงกับศูนย์การขนส่งชายแดนจังหวัดนครพนม ทั้งทางหลวงสายหลักและทางหลวงชนบท ให้มีมาตรฐานและสามารถรองรับปริมาณการจราจรที่คาดว่าจะเพิ่มขึ้นภายหลังจากการเปิดให้บริการศูนย์การขนส่งชายแดนจังหวัดนครพนม พร้อมทั้งพัฒนาระบบอำนวยความปลอดภัยทางถนนและโครงข่ายถนนที่เชื่อมโยงกับชุมชนและแหล่งผลิตในพื้นที่ เพื่อสนับสนุนการกระจายประโยชน์ทางเศรษฐกิจ
	สู่ชุมชนท้องถิ่น

 **2.3.4 การพัฒนาด้านสังคม การเสริมสร้างความมั่นคงปลอดภัยในชีวิตและทรัพย์สินของประชาชน และการแก้ไขปัญหายาเสพติด**

 1) ตรวจเยี่ยมพื้นที่ตำบลเข้มแข็งในการแก้ไขปัญหายาเสพติด
ณ องค์การบริหารส่วนตำบลห้วยยาง อำเภอเมืองสกลนคร จังหวัดสกลนคร และตรวจเยี่ยมพื้นที่
หมู่บ้านเข้มแข็ง ในการแก้ไขปัญหายาเสพติด (บ้านฝั่งแดง หมู่ที่ 7 และหมู่ที่ 17) ณ ที่ว่าการอำเภอพังโคน อำเภอพังโคน จังหวัดสกลนคร โดยมีข้อสั่งการ มอบหมายให้สำนักงานคณะกรรมการป้องกันและปราบปราม
ยาเสพติดร่วมกับหน่วยงานที่เกี่ยวข้อง ดำเนินการ ดังนี้ (1) ขยายผลแนวทางการดำเนินงานภายใต้โครงการ “ร่วมแก้ไขปัญหายาเสพติด เพื่อให้ประชาชนมีความสุข” (สกลนครโมเดล) ให้ครอบคลุมทั้งจังหวัด
(2) สนับสนุนให้ภาคประชาชน ชุมชน และท้องถิ่นเข้ามามีส่วนร่วมในมาตรการป้องกันและแก้ไขปัญหา
ยาเสพติดในทุกมิติ (3) จัดการบำบัดรักษา ฟื้นฟูสมรรถภาพ และการฟื้นฟูสภาพทางสังคมให้แก่ผู้เสพหรือผู้ติดยาเสพติดอย่างครบวงจร (4) จัดให้ผู้อยู่ในกระบวนการพัฒนาพฤตินิสัยของกรมคุมประพฤติ กรมราชทัณฑ์ และกรมพินิจและคุ้มครองเด็กและเยาวชน ได้รับการศึกษาไม่ต่ำกว่าการศึกษาภาคบังคับ (5) ยกระดับ
การติดตาม ดูแล ช่วยเหลือผู้พ้นโทษ ทั้งในด้านการศึกษาและการประกอบอาชีพ เพื่อลดการกระทำผิดซ้ำ
(6) จัดหาอุปกรณ์ที่เหมาะสมและมีประสิทธิภาพ เพื่อใช้ในการระงับเหตุและควบคุมผู้มีอาการจิตเวชที่
คลุ้มคลั่งในชุมชนหรือหมู่บ้าน (7) ศึกษาความเป็นไปได้ในการถ่ายโอนหน้าที่การบำบัดรักษาผู้ติดยาเสพติดให้องค์กรปกครองส่วนท้องถิ่น เพื่อให้สามารถตั้งงบประมาณในการดำเนินงานได้ และ (8) ติดตามประเมินผลและสำรวจความคิดเห็นของประชาชน เพื่อพัฒนาแนวทางการดำเนินงานให้มีประสิทธิภาพมากยิ่งขึ้น

 2) ตรวจเยี่ยมและมอบชุดตรวจคัดกรองสุขภาพเพื่อใช้สำหรับปฏิบัติงานในการคัดกรองโรคเบื้องต้น ณ โรงพยาบาลเต่างอย ตำบลนาตาล อำเภอเต่างอย จังหวัดสกลนคร โดยมีข้อสั่งการ มอบหมายให้กรมอนามัยสนับสนุนชุดกระเป๋าคัดกรองสุขภาพแก่อาสาสมัครสาธารณสุขประจำหมู่บ้าน (อสม.)
ทั่วประเทศ เพื่อดำเนินการคัดกรอง ป้องกันโรค และส่งเสริมสุขภาพประชาชนเชิงรุก

 3) ตรวจเยี่ยมโครงการสร้างเสริมสุขภาพเชิงรุกเพื่อลดภาวะคลอด
ก่อนกำหนด จังหวัดนครพนม ณ โรงพยาบาลนครพนม ตำบลในเมือง อำเภอเมืองนครพนม จังหวัดนครพนม
โดยมีข้อสั่งการ มอบหมายให้กรมอนามัยขยายผลการดำเนินโครงการไปยังพื้นที่อื่น เพื่อป้องกันและลดการคลอด
ก่อนกำหนดอย่างยั่งยืนทั่วประเทศ

 4) ตรวจเยี่ยมสถานประกอบกิจการ และพบปะนายจ้างและแรงงาน
ณ บริษัท ซีพี แอ็กซ์ตร้า จำกัด (มหาชน) (ห้างแม็คโคร สาขานครพนม) ตำบลในเมือง อำเภอเมืองนครพนม
จังหวัดนครพนม โดยมีข้อสั่งการ ดังนี้

 4.1) มอบหมายสำนักงานปลัดกระทรวงแรงงาน กรมการจัดหางาน และกรมสวัสดิการและคุ้มครองแรงงาน บูรณาการการดำเนินงานร่วมกับสถานประกอบการ ในการขับเคลื่อนโครงการป้องกันและแก้ไขปัญหายาเสพติด (To Be Number One) อย่างต่อเนื่อง เพื่อป้องกันไม่ให้ลูกจ้าง
ในสถานประกอบการเข้าสู่วงจรยาเสพติด

 4.2) มอบหมายกรมการจัดหางาน ส่งเสริมให้นายจ้างและ
สถานประกอบการให้สิทธิคนพิการ ตามมาตรา 35 แห่งพระราชบัญญัติส่งเสริมและพัฒนาคุณภาพชีวิตคนพิการ พ.ศ. 2550 และที่แก้ไขเพิ่มเติม เพื่อให้คนพิการหรือผู้ดูแลคนพิการมีงานทำ มีรายได้ และพึ่งพาตนเองได้

 4.3) มอบหมายกรมสวัสดิการและคุ้มครองแรงงาน ส่งเสริมโครงการแรงงานพันธุ์ดี ตามวิถีเศรษฐกิจพอเพียงแก่นายจ้างและแรงงานในสถานประกอบการ เพื่อเพิ่มรายได้
ลดรายจ่าย และแรงงานมีคุณภาพชีวิตที่ดีขึ้น

 5) ตรวจเยี่ยมการปฏิบัติงานของหน่วยบัญชาการสกัดกั้นและปราบปรามยาเสพติด ณ หน่วยบัญชาการสกัดกั้นและปราบปรามยาเสพติด สารตั้งต้นและเคมีภัณฑ์ 24 อำเภอเมืองนครพนม จังหวัดนครพนม โดยมีข้อสั่งการ มอบหมายให้หน่วยบัญชาการสกัดกั้นและปราบปรามยาเสพติด สารตั้งต้นและเคมีภัณฑ์ 24 ดำเนินการ (1) ใช้กลไกความร่วมมือกับประเทศเพื่อนบ้าน บูรณาการข้อมูลกันอย่างใกล้ชิดในการแก้ไขปัญหายาเสพติด (2) บูรณาการหน่วยงานในระดับพื้นที่ แลกเปลี่ยนข้อมูลข่าวสารกันอย่างใกล้ชิด เพิ่มความเข้มงวดในการตรวจท่าข้ามทั้งกลางวันและกลางคืนโดยนำเทคโนโลยีที่มีอยู่มาประยุกต์ใช้ให้เกิดประโยชน์สูงสุด (3) สกัดกั้นและปราบปรามเชิงรุก โดยมุ่งเน้นการปฏิบัติการด้านการข่าวเพื่อให้สามารถกำหนดเป้าหมายของผู้กระทำผิดได้อย่างชัดเจน และ (4) ปราบปรามควบคู่กับบำบัดฟื้นฟู รวมทั้งพัฒนาและเสริมสร้างพลังชุมชนให้เข้ามามีส่วนร่วมในการแก้ไขปัญหายาเสพติดในพื้นที่ ตลอดจนรักษาสมดุลทั้งด้านความมั่นคงและการเติบโตด้านเศรษฐกิจ

* + 1. **การยกระดับการบริหารจัดการน้ำ และทรัพยากรธรรมชาติและสิ่งแวดล้อม**

**อย่างสมดุล**

 1) ตรวจติดตามการดำเนินงานโครงการจัดหาแหล่งน้ำบาดาลระยะไกลเพื่อแก้ปัญหาในพื้นที่แล้งซ้ำซากหรือน้ำเค็ม รูปแบบที่ 1 ประจำปีงบประมาณ พ.ศ. 2567
ณ บ้านแสนพัน หมู่ที่ 6 ตำบลอุ่มจาน อำเภอกุสุมาลย์ จังหวัดสกลนคร โดยมีข้อสั่งการ มอบหมายให้
กรมทรัพยากรน้ำบาดาล เตรียมความพร้อมในการให้ความช่วยเหลือประชาชน กรณีเกิดปัญหาขาดแคลนน้ำในพื้นที่อย่างทันท่วงที

 2) ตรวจติดตามการดำเนินงานโครงการศึกษา สำรวจและประเมินศักยภาพน้ำบาดาลในพื้นที่หาน้ำยาก เพื่อเป็นแหล่งน้ำต้นทุนและสนับสนุนการบริหารจัดการน้ำเชิงพื้นที่ (ระยะที่ 3) ณ ตำบลตองโขบ อำเภอโคกศรีสุพรรณ จังหวัดสกลนคร โดยมีข้อสั่งการ มอบหมายให้
กรมทรัพยากรน้ำบาดาล บูรณาการร่วมกับกรมทรัพยากรน้ำ เร่งดำเนินการพัฒนาน้ำบาดาลและระบบกระจายน้ำให้ครอบคลุมทั้ง 10 หมู่บ้าน ในพื้นที่ตำบลตองโขบ อำเภอโคกศรีสุพรรณ จังหวัดสกลนคร

 3) ตรวจติดตามการดำเนินงานโครงการอนุรักษ์ฟื้นฟูแหล่งน้ำ
หนองกุดเป่ง ณ บ้านม่วง หมู่ที่ 1 ตำบลนาคูณใหญ่ อำเภอนาหว้า จังหวัดนครพนม โดยมีข้อสั่งการ มอบหมายให้กรมทรัพยากรน้ำเร่งวางแผนพัฒนาแหล่งน้ำ เพื่อการอุปโภค บริโภค และน้ำเพื่อการเกษตรแก่ประชาชน
ให้มีการขยายพื้นที่โครงการให้เต็มศักยภาพของแหล่งน้ำ โดยเพิ่มระบบกระจายน้ำให้ทั่วถึง

 4) ประชุมติดตามการดำเนินงานของหน่วยงาน ในพื้นที่กลุ่มจังหวัดภาคตะวันออกเฉียงเหนือตอนบน 2 ณ ห้องประชุมทิพย์โฆษิตคุณ อาคารสำนักงานเทศบาลเมืองนครพนม ตำบลในเมือง อำเภอเมืองนครพนม จังหวัดนครพนม โดยมีข้อสั่งการ (1) มอบหมายกรมป่าไม้ กรมอุทยานแห่งชาติ สัตว์ป่า และพันธุ์พืช กรมทรัพยากรน้ำ และกรมทรัพยากรน้ำบาดาล เร่งรัดดำเนินโครงการสำคัญจากความต้องการของประชาชนในพื้นที่ จำนวน 32 โครงการรวมงบประมาณ 1,203,696,908 บาท (2) มอบหมายทุกหน่วยงานในสังกัดกระทรวงทรัพยากรธรรมชาติและสิ่งแวดล้อมติดตามสถานการณ์พายุฤดูร้อน หากเกิดเหตุให้เตรียมกำลังพลเพื่อช่วยเหลือประชาชนโดยทันที (3) มอบหมายกรมทรัพยากรน้ำ และกรมทรัพยากรน้ำบาดาล เตรียมความพร้อมรับภัยแล้งในการช่วยเหลือประชาชน ทั้งเครื่องมือ อุปกรณ์ กำลังพล โดยให้ประสานความร่วมมือกับพื้นที่ และหากจำเป็นให้ตั้งศูนย์ช่วยเหลือผู้ประสบภัย (4) มอบหมายกรมป่าไม้ และกรมอุทยานแห่งชาติ สัตว์ป่า และพันธุ์พืช ดำเนินการเฝ้าระวังการบุกรุกทำลายทรัพยากรธรรมชาติและสิ่งแวดล้อมและตัดไม้ทำลายป่าในฤดูแล้ง โดยการประชาสัมพันธ์เชิงรุก บูรณาการ สนธิกำลังทุกภาคส่วนทั้งพลเรือนและฝ่ายความมั่นคง ในการเฝ้าระวังการลักลอบตัดไม้ และขนไม้ออกนอกประเทศ รวมถึงการลักลอบการค้าสัตว์ป่าและซากสัตว์ป่า และ (5) มอบหมายทุกหน่วยงานในสังกัดกระทรวงทรัพยากรธรรมชาติและสิ่งแวดล้อมเร่งรัดการเบิกจ่ายงบประมาณ ประจำปีงบประมาณ พ.ศ. 2568 ให้เป็นไปตามเป้าหมายที่กำหนดโดยเคร่งครัด

 **2.3.6 การพัฒนาระบบสาธารณูปโภคและโครงสร้างพื้นฐานให้ได้มาตรฐาน เพียงพอและครอบคลุม**

1. ติดตามการดำเนินงานโครงการน้ำประปาดื่มได้และรับฟังบรรยายสรุปผลการดำเนินงาน ตลอดจนรับฟังปัญหาการดำเนินงานของสำนักงานประปาส่วนภูมิภาค สาขาธาตุพนม อำเภอธาตุพนม จังหวัดนครพนม โดยมีข้อสั่งการ ดังนี้

 1.1) มอบหมายการประปาส่วนภูมิภาค ดำเนินการ (1) ขับเคลื่อนโครงการ “น้ำดื่มสะอาด Mini Station” ให้ครอบคลุมทั่วประเทศ และติดตั้งในแหล่งชุมชน
(2) จัดทำตัวชี้วัดผลสัมฤทธิ์ของโครงการน้ำดื่มสะอาดเป็นรายเดือน และรายงานผลต่อกระทรวงมหาดไทย
(3) จัดทำแผนบริหารจัดการน้ำดิบในเขตพื้นที่รับผิดชอบ โดยวิเคราะห์ความต้องการใช้น้ำในปัจจุบันและแนวโน้มในอนาคต ควบคู่กับการประเมินปริมาณน้ำดิบที่มีอยู่ในแต่ละแหล่งน้ำ รวมทั้งวางแผนรับมือปัญหา
ภัยแล้งอย่างเป็นระบบ (4) ขอรับจัดสรรงบประมาณในปีงบประมาณ พ.ศ. 2570 เพื่อดำเนินโครงการ
งานวางท่อส่งน้ำจากการประปาภูมิภาคสาขานครพนม (น.ค่ายพระยอดเมืองขวาง) ถึง การประปาส่วนภูมิภาค สาขาธาตุพนม (น.ปลาปาก) ตำบลปลาปาก อำเภอปลาปาก จังหวัดนครพนม และงานก่อสร้างถังน้ำใส
ขนาด 1,000 ลูกบาศก์เมตร พร้อมติดตั้งเครื่องสูบน้ำแรงดันสูง สถานีจ่ายน้ำเรณูนคร ตำบลโพนทอง
อำเภอเรณูนคร จังหวัดนครพนม เพื่อแก้ไขปัญหาการขาดแคลนน้ำประปาและพัฒนาคุณภาพน้ำ และ
(5) ยกระดับและพัฒนาการให้บริการออนไลน์ และประชาสัมพันธ์โครงการของการประปาส่วนภูมิภาคสำนักงานใหญ่และส่วนภูมิภาคในเชิงรุก เพื่อให้การสื่อสารกับประชาชนมีความชัดเจนและถูกต้อง

 1.2) มอบหมายการประปาส่วนภูมิภาค เขต 7 ดำเนินการศึกษาและวางแผนวางท่อขยายเขตน้ำประปาให้ครอบคลุมทุกอำเภอ ภายในระยะเวลา 2 ปี

 **2.3.7 ประเด็นอื่น ๆ (โครงการสำคัญของแต่ละกระทรวง)**

1. ตรวจเยี่ยมการจัดที่ดินให้ชุมชนตามนโยบายรัฐบาล (คทช.)
ณ ป่าสงวนแห่งชาติ ป่าดงเซกา แปลงที่ 2 ระยะที่ 2 วัดป่าพรสวรรค์ หมู่ที่ 7 บ้านพรเจริญ ตำบลวังตามัวอำเภอเมืองนครพนม จังหวัดนครพนม โดยมีข้อสั่งการ ดังนี้
	1. มอบหมายกรมที่ดินและคณะอนุกรรมการนโยบายที่ดินจังหวัด (คทช. จังหวัด) เร่งรัดจัดทำสมุดประจำตัวผู้ที่ได้รับคัดเลือกให้ทำกินในชุมชนตามนโยบายรัฐบาล
	ให้กับประชาชนในพื้นที่ ที่ได้รับอนุญาตให้เข้าทำประโยชน์หรืออยู่อาศัยในพื้นที่ป่าสงวนแห่งชาติ เช่น พื้นที่
	ป่าดงเซกาแปลงที่ 2 ระยะที่ 2 ให้แล้วเสร็จภายในปี พ.ศ. 2568
	2. มอบหมายกรมป่าไม้เร่งตรวจสอบการอนุญาตให้เข้าทำประโยชน์หรืออยู่อาศัยในพื้นที่ป่าสงวนแห่งชาติป่าบ้านโพนตูมและป่านางุม และดำเนินการส่งมอบที่ดิน
	ให้ คทช. จังหวัด โดยเร็ว
	3. มอบหมาย คทช. จังหวัด และหน่วยงานที่เกี่ยวข้อง ดำเนินการ ดังนี้ (1) เร่งดำเนินการจัดราษฎรเข้าทำประโยชน์ในพื้นที่ที่ได้รับอนุญาตให้เข้าทำประโยชน์หรือ
	อยู่อาศัยในพื้นที่ป่าสงวนแห่งชาติ และส่งเสริมพัฒนาอาชีพให้มีรายได้ที่มั่นคง มีคุณภาพชีวิตที่ดีขึ้น
	และให้ประชาชนที่ได้รับการจัดที่ดินทำกินแล้ว งดเว้นการเผาในพื้นที่เกษตรกรรม เพื่อลดปัญหาการเกิดมลพิษฝุ่นละอองขนาดเล็ก (PM 2.5) (2) พิจารณาตรวจสอบคุณสมบัติของผู้ที่จะได้รับการจัดที่ดินด้วยความรอบคอบ มีคุณสมบัติเหมาะสม และถูกต้องตามหลักเกณฑ์ที่กำหนดไว้ (3) ตรวจสอบ ดูแลพื้นที่ของรัฐ โดยเฉพาะพื้นที่ คทช. ไม่ให้มีการซื้อขายเปลี่ยนมือ หรือเข้าไปทำประโยชน์ผิดกฎหมาย และ (4) หากมีปัญหาและอุปสรรค
	ให้ดำเนินการแก้ไขปัญหาของประชาชนทันที หากเป็นปัญหาเชิงนโยบาย ให้ คทช. จังหวัด แจ้งให้สำนักงานคณะกรรมการนโยบายที่ดินแห่งชาติ (สคทช.) พิจารณาดำเนินการต่อไป
2. ตรวจเยี่ยมเรือนจำจังหวัดมุกดาหารเพื่อติดตามผลการดำเนินงานตามนโยบายกระทรวงยุติธรรม ณ เรือนจำจังหวัดมุกดาหาร อำเภอเมืองมุกดาหาร จังหวัดมุกดาหาร โดยมี
ข้อสั่งการ มอบหมายให้กรมราชทัณฑ์ดำเนินการ (1) เร่งจัดการศึกษาให้กับผู้ต้องราชทัณฑ์อย่างทั่วถึงพร้อมทั้งขับเคลื่อนนโยบายการอ่านหนังสือเพื่อลดวันต้องโทษจำคุก เป็นการสร้างคนให้มีคุณภาพ มีความพร้อมในการกลับคืนสู่สังคม และไม่กลับมากระทำความผิดซ้ำ (2) เร่งจัดการฝึกวิชาชีพให้กับผู้ต้องราชทัณฑ์และการเตรียมความพร้อมก่อนปล่อย เพื่อให้ผู้ต้องราชทัณฑ์มีอาชีพ มีเงินสะสม และมีรายได้เพียงพอภายหลังพ้นโทษ และ
(3) พิจารณาศึกษากฎหมายที่เป็นข้อจำกัดในการประกอบอาชีพของผู้พ้นโทษ อาทิ พระราชบัญญัติธุรกิจรักษาความปลอดภัย พ.ศ. 2558 เพื่อเป็นการสนับสนุนการแก้ไขปัญหาการขาดแคลนแรงงานในบางสาขาอาชีพ
3. ตรวจติดตามการดำเนินงานตามนโยบายของกระทรวงมหาดไทย
ณ ห้องประชุมโรงเรียนธาตุพนม อำเภอธาตุพนม จังหวัดนครพนม โดยมีข้อสั่งการ ดังนี้
	1. มอบหมายทุกกรมในกระทรวงมหาดไทย ขับเคลื่อนงาน
	เพื่อตอบสนองนโยบายของรัฐบาล และภารกิจของกระทรวงมหาดไทย ตามนโยบายของท่านรัฐมนตรีว่าการกระทรวงมหาดไทย ‘ทันโลก ทันสมัย ทันท่วงที’
	2. มอบหมายกรมที่ดินเร่งรัดการสำรวจและการออกเอกสารสิทธิที่ดินที่ชอบด้วยกฎหมายให้แก่ประชาชน เพื่อเป็นการสร้างหลักประกันที่มั่นคง ให้สามารถนำไป
	ต่อยอดทำประโยชน์ในการหาเลี้ยงชีพ
	3. มอบหมายกรมการปกครองและกรมส่งเสริมการปกครองท้องถิ่น ปฏิบัติงานเชิงรุก และบูรณาการความร่วมมือจากทุกภาคส่วน โดยใช้องคาพยพของกระทรวงมหาดไทยที่มีอยู่ในทุกพื้นที่ ทั้งกำนัน ผู้ใหญ่บ้าน และอาสาสมัคร ร่วมกับองค์กรปกครองส่วนท้องถิ่น รวมถึงสร้าง
	การรับรู้ให้กับประชาชนอย่างทั่วถึง เพื่อเป็นการป้องกันและแก้ไขปัญหาความเดือดร้อนให้กับประชาชนได้อย่างรวดเร็ว
4. ติดตามการดำเนินงานและเยี่ยมชมนิทรรศการการขับเคลื่อนงานด้านการอุดมศึกษา วิทยาศาสตร์ วิจัยและนวัตกรรม (อววน.) สนับสนุนการพัฒนาพื้นที่กลุ่มจังหวัด
ภาคตะวันออกเฉียงเหนือตอนบน 2 ณ สำนักงานเทศบาลตำบลนาแก อำเภอนาแก จังหวัดนครพนม
โดยมีข้อสั่งการ มอบหมายให้สำนักงานคณะกรรมการส่งเสริมวิทยาศาสตร์ วิจัยและนวัตกรรม หน่วยบริหารและจัดการทุนด้านการพัฒนาระดับพื้นที่ หน่วยบริหารและจัดการทุนด้านการเพิ่มความสามารถในการแข่งขัน
ของประเทศ หน่วยบริหารและจัดการทุนด้านการพัฒนากำลังคน และทุนด้านการพัฒนาสถาบันอุดมศึกษา
การวิจัยและการสร้างนวัตกรรม สำนักงานนวัตกรรมแห่งชาติ (องค์การมหาชน) ศูนย์ความเป็นเลิศด้านชีววิทยาศาสตร์ (องค์การมหาชน) และสำนักงานการวิจัยแห่งชาติ ให้ทุนสนับสนุนการวิจัยในการพัฒนานวัตกรรมด้านการเกษตร สังคม สิ่งแวดล้อม และการท่องเที่ยว โดยมุ่งสู่การผลิตและแปรรูปสินค้าเกษตรมูลค่าสูง เพื่อสร้างรายได้ และยกระดับคุณภาพชีวิตประชาชนในพื้นที่
5. ติดตามการดำเนินงานและเยี่ยมชมนิทรรศการการขับเคลื่อนงานด้าน อววน. สนับสนุนการพัฒนาพื้นที่กลุ่มจังหวัดภาคตะวันออกเฉียงเหนือตอนบน 2 ณ โรงเรียนคำเตยอุปถัมภ์ตำบลคำเตย อำเภอเมืองนครพนม จังหวัดนครพนม โดยมีข้อสั่งการ ดังนี้

 5.1) มอบหมายสำนักงานคณะกรรมการส่งเสริมวิทยาศาสตร์ วิจัยและนวัตกรรม หน่วยบริหารและจัดการทุนด้านการพัฒนาระดับพื้นที่ หน่วยบริหารและจัดการทุน
ด้านการเพิ่มความสามารถในการแข่งขันของประเทศ หน่วยบริหารและจัดการทุนด้านการพัฒนากำลังคน และ
ทุนด้านการพัฒนาสถาบันอุดมศึกษา การวิจัยและการสร้างนวัตกรรม สำนักงานนวัตกรรมแห่งชาติ (องค์การมหาชน) ศูนย์ความเป็นเลิศด้านชีววิทยาศาสตร์ (องค์การมหาชน) และสำนักงานการวิจัยแห่งชาติ
ให้ทุนสนับสนุนการวิจัยในการพัฒนานวัตกรรมด้านการเกษตร สังคม สิ่งแวดล้อม และการท่องเที่ยว โดยมุ่งสู่
การผลิตและแปรรูปสินค้าเกษตรมูลค่าสูง เพื่อสร้างรายได้ และยกระดับคุณภาพชีวิตประชาชนในพื้นที่

 5.2) มอบหมายมหาวิทยาลัยนครพนม ดำเนินการ (1) ผลักดันโครงการจัดตั้งคณะแพทยศาสตร์ มหาวิทยาลัยนครพนม ภายในปี 2570 เพื่อยกระดับคุณภาพชีวิต
ลดความเหลื่อมล้ำด้านสุขภาพ และเสริมสร้างระบบสุขภาพให้ประชาชนในพื้นที่กลุ่มจังหวัด
ภาคตะวันออกเฉียงเหนือตอนบน 1 และกลุ่มจังหวัดภาคตะวันออกเฉียงเหนือตอนบน 2 โดยบูรณาการงานร่วมกับหน่วยงานที่เกี่ยวข้อง และ (2) เสนอขอรับการจัดสรรงบประมาณตามขั้นตอนของกฎหมายและระเบียบที่เกี่ยวข้องต่อไป

1. เยี่ยมชมวัดศรีชมภูเพื่อตรวจเยี่ยมโรงเรียนพระปริยัติธรรม
แผนกสามัญศึกษา ตำบลนางัว อำเภอนาหว้า จังหวัดนครพนม โดยมีข้อสั่งการ มอบหมายให้สำนักงานพระพุทธศาสนาแห่งชาติ ดูแลรักษาวิหารครอบองค์พระวัดศรีชมภูให้อยู่ในสภาพที่ดีและดูงดงาม และร่วมกับหน่วยงานที่เกี่ยวข้องด้านการศึกษาในการส่งเสริมและสนับสนุนสามเณร แผนกสามัญศึกษา วัดศรีชมภู
2. เยี่ยมชมวัดธาตุประสิทธิ์เพื่อสักการะพระธาตุประสิทธิ์ และ
ตรวจเยี่ยมโรงเรียนพระปริยัติธรรม แผนกสามัญศึกษา ตำบลนาหว้า อำเภอนาหว้า จังหวัดนครพนม
โดยมีข้อสั่งการ มอบหมายให้สำนักงานพระพุทธศาสนาแห่งชาติร่วมกับหน่วยงานที่เกี่ยวข้องด้านการศึกษา
ในการส่งเสริมและสนับสนุนสามเณรในโรงเรียนพระปริยัติธรรม แผนกสามัญศึกษา วัดธาตุประสิทธิ์
3. ประชุมตรวจติดตามความคืบหน้าการดำเนินงานตามนโยบาย
คุมขังผู้ต้องขังในสถานที่คุมขังอื่น ณ โรงแรมมุกดาหารแกรนด์ อำเภอเมืองมุกดาหาร จังหวัดมุกดาหาร
โดยมีข้อสั่งการ มอบหมายให้กรมราชทัณฑ์เร่งรัดแก้ไขปัญหาความแออัดอย่างรุนแรงในเรือนจำทั้ง 143 แห่ง
ทั่วประเทศ ที่มีจำนวนผู้ต้องขังสูงเกินจำนวนที่กำหนดไว้ โดยดำเนินการปฏิบัติตามกฎกระทรวงกำหนดสถานที่คุมขัง พ.ศ 2563 ระเบียบกรมราชทัณฑ์ว่าด้วยการดำเนินการสำหรับการคุมขังในสถานที่คุมขัง พ.ศ 2566 ประกาศกรมราชทัณฑ์ เรื่อง กำหนดคุณสมบัติเฉพาะ ลักษณะต้องห้ามและวิธีการคุมขังผู้ต้องขังในสถานที่คุมขัง ตามระเบียบกรมราชทัณฑ์ว่าด้วยการดำเนินการสำหรับการคุมขังในสถานที่คุมขัง พ.ศ. 2566 พ.ศ. 2568 เพื่อให้การพัฒนาพฤตินิสัยและการบริหารงานในเรือนจำเป็นไปตามเจตนารมณ์ของพระราชบัญญัติราชทัณฑ์ พ.ศ. 2560 ซึ่งเป็นการดำเนินการตามหลักนิติธรรมเพื่อคุ้มครองสิทธิและเสรีภาพของประชาชน และลดความแออัดของเรือนจำ รวมถึงสื่อสาร สร้างความเข้าใจกับผู้ที่เกี่ยวข้องและประชาชนเกี่ยวกับการปฏิบัติตามกฎหมายดังกล่าว
4. เสวนาแนวทางการแก้ไขปัญหาหนี้สินของประชาชนและเจ้าหน้าที่รัฐ ณ โรงแรมมุกดาหารแกรนด์ อำเภอเมืองมุกดาหาร จังหวัดมุกดาหาร โดยมีข้อสั่งการ มอบหมายให้กระทรวงยุติธรรม ดำเนินการ ดังนี้ (1) ศูนย์ยุติธรรมแก้ปัญหาหนี้ เร่งดำเนินการแก้ไขปัญหาหนี้สินครัวเรือน และหนี้สินของประชาชนที่ไม่เป็นธรรม พร้อมทั้งทบทวนมาตรการที่เกี่ยวกับการแก้ไขปัญหาหนี้สินที่มีอยู่ให้มีประสิทธิภาพและถูกต้องตามกฎหมาย และสร้างความเป็นธรรมให้แก่ประชาชน อาทิ มาตรการพักชำระหนี้ รวมถึงกำหนดแนวทางในการนำมาตรการดังกล่าวมาดำเนินการเพื่อให้เกิดผลการปฏิบัติอย่างเป็นรูปธรรม และ
(2) ส่วนราชการในสังกัดกระทรวงยุติธรรม เร่งดำเนินการประชาสัมพันธ์ เพื่อสร้างการรับรู้และทำความเข้าใจแก่ประชาชนในเรื่องการยื่นขอปรับโครงสร้างหนี้กองทุนให้กู้ยืมเงินเพื่อการศึกษา (กยศ.) ผ่านระบบออนไลน์ และการนัดหมายทำสัญญาปรับโครงสร้างหนี้ ผ่านสำนักงานบังคับคดีทั่วประเทศ เพื่อขยายระยะเวลาการผ่อนชำระหนี้ และปลดภาระผู้ค้ำประกัน
5. ตรวจเยี่ยมโครงการพัฒนาเรียนโค้ดดิ้ง (Coding) พัฒนาคุณภาพชีวิต ณ โรงเรียนปิยะมหาราชาลัย ตำบลในเมือง อำเภอเมืองนครพนม จังหวัดนครพนม โดยมีข้อสั่งการ มอบหมายให้สำนักงานส่งเสริมเศรษฐกิจดิจิทัล (สศด.) ดำเนินการ ดังนี้ (1) พัฒนาหลักสูตรและปรับปรุงเนื้อหาทักษะการใช้ Coding ให้มีความทันสมัยอยู่เสมอ อาทิ เรื่องปัญญาประดิษฐ์ (AI) ในการวิเคราะห์ข้อมูล รวมถึงพัฒนาแนวทางการเพิ่มพูนทักษะให้กับบุคลากรครูผู้สอนให้มีความรู้และทักษะด้านดิจิทัลอย่างต่อเนื่อง
และ (2) ส่งเสริมให้เกิดการพัฒนาต่อยอดทักษะของนักเรียนที่อยู่ในโครงการ Coding โดยสนับสนุนและผลักดันให้เข้าสู่โครงการ ODOS (1 อำเภอ 1 ทุน) เพื่อให้เกิดการสร้างโอกาสพัฒนาเด็กและเยาวชนไทย
ให้ก้าวทันต่อเทคโนโลยีที่เกี่ยวข้องกับอุตสาหกรรมดิจิทัลในอนาคตต่อไป
6. ตรวจติดตามการส่งเสริมกลุ่มอาชีพ กลุ่มจักสานบ้านนาหัวขัวใต้ ตำบลหนองย่างชิ้น อำเภอเรณูนคร จังหวัดนครพนม โดยมีข้อสั่งการ ดังนี้

 11.1) มอบหมายกรมการจัดหางาน ประชาสัมพันธ์กองทุนเพื่อ
ผู้รับงานไปทำที่บ้านให้แก่แรงงาน โดยเฉพาะแรงงานอิสระ เพื่อส่งเสริมการเข้าถึงแหล่งเงินกู้ในการประกอบอาชีพ มีอาชีพที่ยั่งยืน และมีรายได้ที่มั่นคง

 11.2) มอบหมายกรมพัฒนาฝีมือแรงงาน ส่งเสริมการพัฒนารูปลักษณ์ผลิตภัณฑ์ใหม่ ๆ ให้มีความโดดเด่นและสามารถขยายช่องทางการจำหน่ายสินค้าได้มากขึ้น รวมทั้งส่งเสริมการพัฒนาสินค้าโดยใช้ทรัพยากรหรือภูมิปัญญาท้องถิ่น เพื่อสร้างมูลค่าเพิ่มและสร้างรายได้

1. ตรวจเยี่ยมการฝึกอบรมทักษะวิชาชีพช่างไฟฟ้าให้ทหาร
กองประจำการ ที่จะปลดประจำการ ณ สถาบันพัฒนาฝีมือแรงงาน 41 นครพนม ตำบลในเมือง
อำเภอเมืองนครพนม จังหวัดนครพนม โดยมีข้อสั่งการ มอบหมายให้กรมพัฒนาฝีมือแรงงานและกรมการจัดหางานบูรณาการการทำงานร่วมกัน เพื่อจัดหาหลักสูตรฝึกอบรมที่สอดคล้องกับความต้องการของตลาดแรงงาน โดยเฉพาะหลักสูตรช่างไฟฟ้าและช่างซ่อมรถยนต์ รวมทั้งจัดหาสถานประกอบการเพื่อรองรับการทำงาน
ของทหารปลดประจำการ
2. สร้างเครือข่ายบริการประชาชนในระดับพื้นที่ และเร่งรัดผลักดัน
ให้แรงงานต่างด้าวที่เข้ามาทำงานอย่างถูกกฎหมายเข้าสู่ระบบประกันสังคม 100 เปอร์เซ็นต์
ณ อาคารศูนย์ราชการกระทรวงแรงงาน ตำบลในเมือง อำเภอเมืองนครพนม จังหวัดนครพนม โดยมีข้อสั่งการ ดังนี้

 13.1) มอบหมายสำนักงานปลัดกระทรวงแรงงาน ประสานอาสาสมัครแรงงานและบัณฑิตแรงงาน ให้เป็นสื่อกลางในการช่วยเหลือแรงงานในชุมชนให้เข้าถึงสิทธิประโยชน์ด้านแรงงาน การฝึกอบรมทักษะฝีมือ และการประกอบอาชีพ

 1.3.2) มอบหมายกรมการจัดหางานและกรมพัฒนาฝีมือแรงงาน บูรณาการส่งเสริมโครงการหนึ่งตำบลหนึ่งกลุ่มอาชีพอิสระในแต่ละตำบล เพื่อให้แรงงานมีทุนทรัพย์ในการประกอบอาชีพ มีทักษะฝีมือเพิ่มขึ้น และมีรายได้ที่มั่นคง

 1.3.3) มอบหมายสำนักงานประกันสังคม บูรณาการการทำงานร่วมกับอาสาสมัครแรงงานและบัณฑิตแรงงาน เพื่อประชาสัมพันธ์ให้แรงงานอิสระเข้าสู่ระบบประกันสังคม มาตรา 40

 13.4) มอบหมายกรมการจัดหางานและสำนักงานประกันสังคม บูรณาการการทำงานด้านข้อมูลและตรวจติดตามเร่งรัดให้นายจ้างนำแรงงานต่างด้าวเข้าสู่ระบบประกันสังคม เพื่อให้ได้รับความคุ้มครองและสิทธิประโยชน์ตามกฎหมาย

1. ตรวจเยี่ยมงานมหกรรมแพทย์แผนไทย วิทยาลัยการนวดไทยและหลักสูตรอบรมนวดไทยยืดเหยียดเฉพาะทาง 7 ด้าน และงานมหัศจรรย์มรดกไทย สมุนไพร และนวดไทย
ก้าวไกลระดับโลก ณ โรงพยาบาลสกลนคร ตำบลในเมือง อำเภอเมืองสกลนคร จังหวัดสกลนคร และร่วมพิธีเปิดโครงการรณรงค์ฉีดวัคซีนป้องกันโรคไข้เลือดออกเดงกีในเด็กอายุ 7 – 10 ปี ณ มหาวิทยาลัยนครพนม
ตำบลขามเฒ่า อำเภอเมืองนครพนม จังหวัดนครพนม โดยมีข้อสั่งการ ดังนี้

 14.1) มอบหมายกรมสนับสนุนบริการสุขภาพ ดำเนินการ
(1) นำแนวทาง เรื่อง “เจ็บป่วยคราใด นึกถึงยาไทย ก่อนไปหาหมอ” ให้อาสาสมัครสาธารณสุขประจำหมู่บ้าน (อสม.) ใช้เป็นคำแนะนำในการดูแลสุขภาพของประชาชน (๒) เร่งรัด อสม. ให้ความรู้ประชาชนในการควบคุมปริมาณอาหารที่บริโภค (นับคาร์บ) โดยมีเป้าหมายประชาชน 50 ล้านคน ภายในวันที่ 30 กันยายน 2568 และ (3) ประชาสัมพันธ์ให้ประชาชนและ อสม. ให้ความเห็นต่อร่างพระราชบัญญัติอาสาสมัครสาธารณสุขประจำหมู่บ้าน พ.ศ. .... ให้แล้วเสร็จภายในวันที่ 13 พฤษภาคม 2568

 14.2) มอบหมายกรมการแพทย์แผนไทยและการแพทย์ทางเลือก พิจารณาดำเนินการจัดฝึกอบรมให้ อสม. และประชาชนที่ผ่านการอบรมนวดไทย ได้รับการต่อยอดทักษะฝีมือการนวดเฉพาะทางในวิทยาลัยการนวดไทย อาทิ หลักสูตรอบรมนวดไทยยืดเหยียดเฉพาะทาง 7 ด้าน ให้ได้รับใบรับรองมาตรฐานฝีมือ และมีรายได้จากการนวดไทยเพิ่มขึ้น

 14.3) มอบหมายกรมควบคุมโรค ติดตามผลการฉีดวัคซีน
ในกลุ่มตัวอย่างในพื้นที่นำร่องจังหวัดนครพนมและพระนครศรีอยุธยา เพื่อเป็นข้อมูลประกอบการพิจารณาขยายพื้นที่ในระยะต่อไป

1. ตรวจเยี่ยมติดตามการดำเนินงานดูแลระยะยาวผู้สูงอายุและ
ผู้มีภาวะพึ่งพิง (Long Term Care: LTC) ที่ได้รับการดูแล ณ โรงพยาบาลโพนสวรรค์ ตำบลโพนสวรรค์
อำเภอโพนสวรรค์ จังหวัดนครพนม โดยมีข้อสั่งการ ดังนี้

 15.1) มอบหมายสำนักงานปลัดกระทรวงสาธารณสุขนำนวัตกรรมกระดานมหัศจรรย์ประเมินผู้ป่วยระยะสุดท้าย (Palliative care) ของโรงพยาบาลโพนสวรรค์ ใช้เป็นต้นแบบแนวทางดูแลผู้ป่วยระยะสุดท้ายทั่วประเทศ

 15.2) มอบหมายกรมสนับสนุนบริการสุขภาพ พิจารณาส่งเสริมบทบาทหน้าที่ของ อสม. ในการเป็นผู้ดูแลผู้สูงอายุให้มีจำนวนเพิ่มมากขึ้น เพื่อช่วยเหลือดูแลผู้ป่วยระยะสุดท้าย

1. เยี่ยมชมงานและปาฐกถาพิเศษในหัวข้อ “งดเผาตอซัง ฟางข้าว แล้วปลูกข้าวแบบเปียกสลับแห้ง เพื่อการผลิตข้าวอย่างยั่งยืน” และมอบปัจจัยการผลิตและโฉนด
เพื่อการเกษตร ณ หอประชุมโรงเรียนโพนสวรรค์ราษฎร์พัฒนา ตำบลโพนสวรรค์ อำเภอโพนสวรรค์
จังหวัดนครพนม โดยมีข้อสั่งการ ดังนี้
	1. มอบหมายกรมชลประทาน ดำเนินการบูรณาการกับหน่วยงานภายในกระทรวงเกษตรและสหกรณ์และหน่วยงานท้องถิ่นพัฒนาแหล่งน้ำเพื่อการเกษตร และสำรวจพื้นที่ที่มีความเหมาะสมของภาครัฐที่ไม่ได้ใช้ประโยชน์ เพื่อดำเนินการสร้างแก้มลิงขนาดใหญ่
	2. มอบหมายกรมพัฒนาที่ดิน ดำเนินการศึกษา พัฒนาระบบส่งน้ำและกระจายน้ำด้วยพลังงานแสงอาทิตย์ (Solar Cell) ไปสู่บ่อขนาดกลาง และบ่อขนาดจิ๋ว รวมทั้งจัดทำ
	ลำเหมืองไส้ไก่ เพื่อให้เกษตรกรกักเก็บน้ำและมีน้ำใช้ตลอดทั้งปี โดยให้เกษตรกรสามารถยื่นความประสงค์กับกรมพัฒนาที่ดิน
	3. มอบหมายกรมการข้าว และกรมส่งเสริมการเกษตร ดำเนินการส่งเสริมการผลิต การแปรรูป และการตลาด รวมถึงการถ่ายทอดความรู้ให้กับเกษตรกรผู้ปลูกข้าว โดยเฉพาะอย่างยิ่งการแปรรูปข้าวเป็นผลิตภัณฑ์อื่น อาทิ การทำเบียร์จากข้าวเหนียวดำ การผลิตสุราท้องถิ่น เน้นการเพิ่มผลผลิต ลดต้นทุน และส่งเสริมให้เกษตรกรเป็นผู้ประกอบการ สร้างรายได้เพิ่มให้กับชุมชน
	4. มอบหมายกรมประมง ส่งเสริมการเพาะเลี้ยงสัตว์น้ำ
	เพื่อเป็นแหล่งอาหาร และสนับสนุนการขับเคลื่อนนโยบายครัวไทยสู่ครัวโลก
2. ตรวจเยี่ยมกิจกรรมการเรียนการสอน การกระตุ้นพัฒนาการเด็ก
ที่มีความต้องการจำเป็นพิเศษ และห้องกระตุ้นประสาทสัมผัส (Sensory Room) เยี่ยมชมการจัดการเรียน
การสอนห้องเรียนสำหรับบุคคลที่มีความบกพร่องทางร่างกายและพิการซ้อน รวมทั้งเยี่ยมชมนิทรรศการและติดตามผลการดำเนินงานของศูนย์การศึกษาพิเศษ ประจำจังหวัดนครพนม ตามนโยบาย “เรียนดี มีความสุข” หน่วยบริการอำเภอ ห้องเรียนคู่ขนานสำหรับบุคคลออทิสติก และศูนย์การเรียนสำหรับเด็กในโรงพยาบาลนครพนม ณ ศูนย์การศึกษาพิเศษ ประจำจังหวัดนครพนม ตำบลนาราชควาย อำเภอเมืองนครพนม
จังหวัดนครพนม โดยมีข้อสั่งการ มอบหมายให้สำนักงานคณะกรรมการการศึกษาขั้นพื้นฐาน ดำเนินการ
(1) สำรวจจำนวนเด็กและความจำเป็นในการจัดห้องเรียนกระตุ้นประสาทสัมผัสแบบครบวงจรในระดับอำเภอ (2) จัดทำแผนการดำเนินงาน กรอบวงเงินงบประมาณ และขอรับการจัดสรรงบประมาณในการจัดห้องเรียนกระตุ้นประสาทสัมผัส (3) ศึกษาวิเคราะห์ทรัพยากรที่จำเป็นในการดำเนินงานของศูนย์การเรียนสำหรับเด็ก
ในโรงพยาบาล (4) ประสานหน่วยงานที่เกี่ยวข้องในการให้บริการการศึกษาสำหรับนักเรียนที่เจ็บป่วย และนักเรียนที่มีความจำเป็นพิเศษที่เข้ารับการรักษาในโรงพยาบาล (5) ให้ศูนย์การศึกษาพิเศษประจำจังหวัดนครพนม ที่จัดการศึกษาแบบโรงเรียนคู่ขนานสำหรับบุคคลออทิสติก ดำเนินการส่งต่อเด็กพิเศษที่มีความสามารถเข้าศึกษาต่อในระดับอาชีวศึกษา และ (6) หารือร่วมกับสำนักงานคณะกรรมการการอาชีวศึกษาและกรมส่งเสริมการเรียนรู้ เพื่อพิจารณาหาแนวทางการจัดการเรียนการสอนและการขยายห้องเรียนคู่ขนาน โดยเน้นการจัดทำสื่อเฉพาะบุคคลสำหรับนักเรียนที่มีความจำเป็นพิเศษเพิ่มเติม
3. ประชุมร่วมกับภาคเอกชน เกษตรกรรุ่นใหม่ ณ วิสาหกิจชุมชนแปรรูปข้าวตำบลบ้านผึ้ง (บริษัท ข้าวสุข นครพนม จำกัด) ตำบลบ้านผึ้ง อำเภอเมืองนครพนม จังหวัดนครพนม โดยมีข้อสั่งการ มอบหมายให้กระทรวงพาณิชย์ ดำเนินการ (1) ประชาสัมพันธ์มาตรการสำหรับสินค้ามันสำปะหลัง เพื่อช่วยเหลือเกษตรกรผู้ปลูกมันสำปะหลัง ให้แก่หน่วยงานที่เกี่ยวข้องและเกษตรกร (2) เตรียมแผนรับมือ
การส่งออกข้าวหอมมะลิไทยไปยังสหรัฐอเมริกา อาทิ ติดตามและวิเคราะห์โครงสร้างภาษีใหม่ และผลกระทบต่อข้าวหอมมะลิไทย จัดทำแผนส่งเสริมการตลาดและผลักดันการส่งออกข้าวไทยเชิงรุก (3) กำหนดมาตรการสำหรับสินค้าข้าว เพื่อช่วยเหลือเกษตรกรผู้ปลูกข้าวนาปี อาทิ ให้สินเชื่อชะลอการขายข้าวนาปี ช่วยค่าฝากเก็บแก่ชาวนาที่มียุ้งฉาง 1,500 บาทต่อตัน ให้สินเชื่อเพื่อรวบรวมข้าวและสร้างมูลค่าเพิ่มโดยสถาบันเกษตรกร ดอกเบี้ย ร้อยละ 4.5 (4) เร่งรัดการเจรจาจัดทำความตกลงการค้าเสรี (Free Trade Agreement: FTA) เพื่อขยายการส่งออกสินค้าเกษตรสำคัญ (5) เชื่อมโยงกลุ่มผู้ประกอบการร้านอาหารและคาเฟ่ในจังหวัด ให้นำผลไม้ประจำจังหวัด อาทิ ลิ้นจี่ สับปะรด มาทำเมนูขนมและเครื่องดื่มเพื่อสร้างมูลค่าเพิ่ม (6) ส่งเสริมการจัดตั้ง Biz Shop/Biz Corner เพื่อเป็นพื้นที่รวบรวมและจำหน่ายผลิตภัณฑ์ของสมาชิกเครือข่าย MOC Biz Club ในพื้นที่ และส่งเสริมให้ผู้ประกอบการ MOC Biz Club เข้าร่วมงานแสดงและจำหน่ายสินค้า รวมทั้งการเจรจาจับคู่ธุรกิจกับคู่ค้ารายใหม่หรือผู้ซื้อชั้นนำจากทั่วประเทศ (7) เชิญชวนให้วิสาหกิจชุมชนที่มีศักยภาพ สมัครเข้าร่วมงาน Oversea Trade Fair โครงการ SMEs Pro-active และเข้าร่วมกิจกรรมจัดแสดงและจำหน่ายสินค้าร่วมกับกรมการค้าต่างประเทศ (8) ประสานธนาคารเพื่อการเกษตรและสหกรณ์การเกษตรในการพิจารณาให้สินเชื่อดอกเบี้ยต่ำเพื่อเพิ่มขีดความสามารถในการแข่งขันในการส่งออกข้าวมูลค่าสูงให้กับวิสาหกิจผู้ขายข้าวอินทรีย์ (9) ประสานสมาคมผู้ส่งออกข้าวและสมาคมการค้าเกษตรอินทรีย์ ในการพิจารณารับซื้อข้าวหอมมะลิไทยอินทรีย์กับเกษตรกรโดยตรง และ (10) ดำเนินมาตรการแก้ไขปัญหาในช่วงผลผลิต
ออกสู่ตลาดมาก โดยจัดตลาดนัดข้าวเปลือก เพื่อเป็นจุดรวบรวมและรับซื้อข้าวให้เกษตรกรได้ราคาไม่น้อยกว่า 100 - 200 บาทต่อตัน เพิ่มช่องทางการตลาดสินค้าพืชไร่ (ข้าว ข้าวโพดเลี้ยงสัตว์ มันสำปะหลัง)
โดยการเปิดจุดรับซื้อ กระตุ้นกลไกตลาด และสนับสนุนค่าบริหารจัดการให้แก่ผู้ประกอบการนอกพื้นที่ที่เข้ามารับซื้อสินค้า ไม่เกิน 500 บาทต่อตัน และส่งเสริมให้มีตลาดกลางสินค้าเกษตรในภาคตะวันออกเฉียงเหนือ
4. ตรวจเยี่ยมโครงการฟาร์มตัวอย่างอันเนื่องมาจากพระราชดำริ
หนองปลาค้อเฒ่า ณ หน่วยพัฒนาการเคลื่อนที่ 22 สำนักงานพัฒนาภาค 2 หน่วยบัญชาการทหารพัฒนา ตำบลกุตาไก้ อำเภอปลาปาก จังหวัดนครพนม โดยมีข้อสั่งการ มอบหมายให้หน่วยพัฒนาการเคลื่อนที่ 22 สำนักงานพัฒนาภาคที่ 2 หน่วยบัญชาการทหารพัฒนา และส่วนราชการที่เกี่ยวข้อง สนับสนุนกำลังพลและยุทโธปกรณ์อย่างต่อเนื่อง และพัฒนาคน พัฒนาชุมชน พัฒนาคุณภาพชีวิตของราษฎร เพื่อเป็นต้นแบบแนวทางในการศึกษา และเป็นแบบอย่างของเศรษฐกิจพอเพียง
5. ติดตามผลการขับเคลื่อนการดำเนินงานตามนโยบายรัฐบาล
ของหน่วยงานทางการศึกษาในพื้นที่กลุ่มจังหวัดภาคตะวันออกเฉียงเหนือตอนบน 2 และตรวจเยี่ยม
ผลการดำเนินงานของสภานักเรียน ณ โรงเรียนนครพนมวิทยาคม ตำบลในเมือง อำเภอเมืองนครพนม จังหวัดนครพนม โดยมีข้อสั่งการ ดังนี้
	* 1. มอบหมายทุกหน่วยงานในสังกัดกระทรวงศึกษาธิการ ร่วมกันขับเคลื่อนนโยบายรัฐบาล นโยบายการศึกษา โดยการสร้างเครือข่ายการศึกษากับทุกภาคส่วน
		เพื่อยกระดับคุณภาพการศึกษาร่วมกัน
		2. มอบหมายกรมส่งเสริมการเรียนรู้ โดยศูนย์วิทยาศาสตร์
		เพื่อการศึกษาจังหวัดนครพนม เป็นศูนย์กลางการเรียนรู้ด้านวิทยาศาสตร์ เพื่อสร้างแรงบันดาลใจให้กับเด็กและเยาวชนสำหรับโรงเรียนในเขตพื้นที่บริการ (จังหวัดสกลนคร นครพนม มุกดาหาร บึงกาฬ และหนองคาย)
		โดยเน้นการประชาสัมพันธ์เชิงรุก และการจัดค่ายกิจกรรม Summer Camp
		3. มอบหมายกรมส่งเสริมการเรียนรู้ ดำเนินการประชาสัมพันธ์การสอบเทียบการศึกษาระดับการศึกษาขั้นพื้นฐาน ให้ครอบคลุมทุกกลุ่มเป้าหมาย ทั้งเด็กความสามารถพิเศษ และประชาชนที่ต้องการจบการศึกษาขั้นพื้นฐาน
		4. มอบหมายสำนักงานเลขาธิการคุรุสภา ปรับปรุงกระบวนการต่อใบอนุญาตประกอบวิชาชีพครู โดยกำหนดให้ครูและบุคลากรทางการศึกษาที่ต้องการต่ออายุใบอนุญาตฯ ต้องผ่านการอบรม การประเมิน และการทดสอบความรู้ เพื่อส่งเสริมการพัฒนาสมรรถนะและทักษะที่จำเป็นต่อการจัดการเรียนการสอนให้สอดคล้องกับความต้องการของศตวรรษที่ 21
		5. มอบหมายหน่วยงานในสังกัดกระทรวงศึกษาธิการที่มีสถานศึกษาในสังกัด ดำเนินการเพิ่มสมรรถนะและพัฒนาทักษะของครูผู้สอนให้สามารถจัดการเรียนการสอนให้สอดคล้องและเหมาะสมกับการศึกษาในอนาคต
6. ตรวจเยี่ยม ติดตามผลการดำเนินงานจัดการเรียนการสอนของโรงเรียน ปิยะมหาราชาลัย ณ โรงเรียนปิยะมหาราชาลัย ตำบลในเมือง อำเภอเมืองนครพนม จังหวัดนครพนม โดยมีข้อสั่งการ มอบหมายให้หน่วยงานในสังกัดกระทรวงศึกษาธิการดำเนินการ (1) พัฒนาสมรรถนะผู้เรียนด้านการใช้ภาษา (ไทย อังกฤษ และจีน) และด้านดิจิทัล เพื่อให้ผู้เรียนมีทักษะและสมรรถนะที่จำเป็น สอดคล้องกับความต้องการของประเทศ และบริบทโลก (2) สถานศึกษาที่มีความพร้อมแบ่งปันทรัพยากรทางการศึกษา ให้กับสถานศึกษาที่ขาดแคลน เช่น เครื่องดนตรี เครื่องคอมพิวเตอร์ ห้องคอมพิวเตอร์ ห้องเรียน เป็นต้น และ (3) มอบหมายสำนักงานคณะกรรมการการศึกษาขั้นพื้นฐาน ดำเนินการขับเคลื่อนโครงการส่งเสริมเด็กไทย “ฉลาดรู้ ฉลาดคิด ฉลาดทำ” ให้เกิดผลอย่างเป็นรูปธรรม
7. ตรวจเยี่ยมและติดตามผลการดำเนินงานจัดการเรียนการสอนของวิทยาลัยเทคนิคนครพนม ตำบลในเมือง อำเภอเมืองนครพนม จังหวัดนครพนมโดยมีข้อสั่งการ ดังนี้
	* + 1. มอบหมายวิทยาลัยเทคนิคนครพนม ปรับปรุงรูปแบบ
			การจัดการเรียนการสอน มุ่งเน้นการพัฒนาทักษะการคิดวิเคราะห์และการแก้ปัญหา โดยผ่านการลงมือปฏิบัติจริง เพื่อให้สามารถนำไปประยุกต์ใช้ได้อย่างมีประสิทธิภาพ
			2. มอบหมายสำนักงานคณะกรรมการการอาชีวศึกษาดำเนินการจัดหาวัสดุ อุปกรณ์ ที่ใช้ในการจัดการเรียนการสอนด้านวิทยาศาสตร์ เทคโนโลยี และสิ่งประดิษฐ์ โดยใช้เทคโนโลยีเสมือนจริง
			3. มอบหมายสำนักงานคณะกรรมการการอาชีวศึกษาและสำนักงานอาชีวศึกษาจังหวัด เชื่อมโยงเครือข่ายในสถาบันอาชีวศึกษาในพื้นที่จังหวัด กลุ่มจังหวัด และพื้นที่ข้างเคียง เพื่อร่วมมือกันพัฒนากำลังคนด้านอาชีวศึกษาที่สามารถตอบสนองต่อความต้องการของตลาด โดยเฉพาะตลาดแรงงานในพื้นที่เขตพัฒนาพิเศษภาคตะวันออก (Eastern Economic Corridor: EEC)
8. ประชุมเพื่อสร้างการรับรู้การดำเนินงานโครงการสนับสนุน เสริมสร้างศักยภาพของกองทุนหมู่บ้านและชุมชนเมืองอย่างมั่นคง (SML) ให้กับคณะกรรมการเครือข่ายกองทุนหมู่บ้านและชุมชนเมือง ในพื้นที่รับผิดชอบของสำนักงานกองทุนหมู่บ้านและชุมชนเมืองแห่งชาติสาขาเขต 4 และสาขาเขต 8 และรับฟังความคิดเห็นของตัวแทนเครือข่ายจังหวัด ณ โรงแรมไอโฮเทล อำเภอเมืองนครพนม จังหวัดนครพนม โดยมีข้อสั่งการ มอบหมายให้คณะกรรมการกองทุนหมู่บ้านและชุมชนเมือง และสำนักงานกองทุนหมู่บ้านและชุมชนเมืองแห่งชาติ พิจารณาใช้กลไกอนุกรรมการสนับสนุนระดับอำเภอ หรือเครือข่ายกองทุนหมู่บ้านในทุกระดับที่มีอยู่ให้ดูแลเงินงบประมาณ SML และบริหารงบประมาณให้มีประสิทธิภาพ เกิดประโยชน์สูงสุด เป็นไปตามวัตถุประสงค์ของหมู่บ้าน
9. ตรวจเยี่ยมการดำเนินงานกองทุนหมู่บ้านตาลปากน้ำ หมู่ที่ 11 ตำบลไชยบุรี อำเภอท่าอุเทน จังหวัดนครพนม และกองทุนหมู่บ้านอีอูด หมู่ที่ 3 ตำบลนาเดื่อ อำเภอศรีสงคราม จังหวัดนครพนม และพบปะชี้แจง สร้างความเข้าใจเกี่ยวกับการดำเนินงานโครงการสนับสนุน เสริมสร้าง ศักยภาพของกองทุนหมู่บ้านและชุมชนเมืองอย่างมั่นคง (SML) ให้กับคณะกรรมการกองทุนหมู่บ้านฯ ในพื้นที่ตำบลไชยบุรี อำเภอท่าอุเทน และตำบลนาเดื่อ อำเภอศรีสงคราม และหน่วยงานภาคีที่เกี่ยวข้อง โดยมีข้อสั่งการ มอบหมายให้กองทุนหมู่บ้านและชุมชนเมืองที่ประชาคมเรียบร้อยแล้วเร่งดำเนินการของบประมาณสนับสนุน เสริมสร้าง ศักยภาพของกองทุนหมู่บ้านและชุมชนเมืองอย่างมั่นคง (SML) ตามระเบียบและแนวทางการดำเนินโครงการฯ พร้อมทั้งแจ้งการเตรียมทำประชาคมของกองทุนหมู่บ้านล่วงหน้าไปยัง สทบ. สาขาเขต เพื่อประกาศลงเว็บไซต์ให้ได้รับทราบทั่วถึง
10. ตรวจเยี่ยมสำนักงานธนารักษ์พื้นที่นครพนม พร้อมทั้งรับฟังผล
การปฏิบัติงานการบริหารจัดการที่ราชพัสดุและการจัดเก็บรายได้ ณ อาคารศาลากลางจังหวัดนครพนม
ตำบลในเมือง อำเภอเมืองนครพนม จังหวัดนครพนม โดยมีข้อสั่งการ มอบหมายให้กรมธนารักษ์ดำเนินการ ดังนี้ (1) เรียกคืนที่ราชพัสดุที่มิได้ใช้ประโยชน์ในราชการ เพื่อให้ส่วนราชการใช้หรือดำเนินการเปิดประมูล
จัดให้เช่าพื้นที่ราชพัสดุดังกล่าว และกำหนดรูปแบบโครงการพัฒนาที่สอดคล้องกับศักยภาพของที่ดิน เพื่อให้เกิดความคุ้มค่าและเพิ่มรายได้ให้กับประเทศ และ (2) กำหนดแนวทางหรือหลักเกณฑ์ในการประมูลพัฒนา
ที่ราชพัสดุ โดยการปรับปรุงแก้ไขกฎหมายที่สามารถนำราคาตลาดมาพิจารณาให้สะท้อนถึงสภาพทำเลที่ตั้ง และศักยภาพของที่ดินแปลงนั้น ๆ เพื่อประโยชน์ของรัฐ
11. ตรวจเยี่ยมการตรวจปล่อยน้ำมันออกนอกราชอาณาจักร
ณ สะพานมิตรภาพไทย - ลาว แห่งที่ 3 อำเภอเมืองนครพนม จังหวัดนครพนม โดยมีข้อสั่งการ มอบหมายให้
กรมสรรพสามิตบูรณาการการทำงานร่วมกับหน่วยงานที่เกี่ยวข้องทั้งในระดับพื้นที่ ภูมิภาค และส่วนกลาง
ในการป้องกันและปราบปรามการกระทำผิดกฎหมายสรรพสามิตตามแนวชายแดน
12. ตรวจเยี่ยมสำนักงานสรรพสามิตพื้นที่นครพนม ณ สำนักงานสรรพสามิตพื้นที่นครพนม อำเภอเมืองนครพนม จังหวัดนครพนม โดยมีข้อสั่งการ ดังนี้
	* + - 1. มอบหมายสำนักงานสรรพสามิตพื้นที่นครพนมให้ความสำคัญกับงานป้องกันและปราบปราม เพื่อให้ประชาชนตระหนักและปฏิบัติตามกฎหมายและเกิดความเป็นธรรมกับประชาชนผู้ที่ปฏิบัติตามกฎระเบียบอย่างถูกต้อง และให้การสนับสนุนสุราชุมชน และส่งเสริมให้ประชาชน
				มีความรู้ในการปฏิบัติตามกฎหมายสรรพสามิตที่ถูกต้องและเข้าถึงง่าย เพื่อให้สามารถพัฒนาภูมิปัญญาเกี่ยวกับสุราชุมชนไปสู่การประกอบเป็นอาชีพและเกิดการกระจายรายได้สู่ท้องถิ่น
				2. มอบหมายกรมสรรพากรปรับประมาณการจัดเก็บภาษีให้มีความเหมาะสมกับสถานการณ์เศรษฐกิจในปัจจุบัน
13. ตรวจการปล่อยสินเชื่อลงสู่ SMEs และการดำเนินงานตามนโยบายของรัฐบาล โดยมีข้อสั่งการ มอบหมายให้ธนาคารพัฒนาวิสาหกิจขนาดกลางและขนาดย่อมแห่งประเทศไทย สาขานครพนม จัดทำข้อมูลสถิติลูกหนี้ที่ต้องจับตาเป็นพิเศษ (Special Mention Loan: SM) ของสาขาในปี 2568 เพื่อทราบแนวโน้มอัตราลูกหนี้ และส่งเสริมมาตรการดูแลกลุ่มลูกหนี้ SM อย่างใกล้ชิดพร้อมกับเร่งรัดติดตามลูกหนี้ที่เริ่มมีสัญญานการค้างชำระ SM เพื่อป้องกันการค้างชำระหรือเป็นหนี้ก่อนจะเป็นหนี้ที่ไม่ก่อให้เกิดรายได้ (Non-Performing Loans: NPL)
14. ตรวจราชการพบปะเกษตรกรผู้เข้าร่วมโครงการฟื้นฟูพัฒนาศักยภาพลูกค้าพักชำระหนี้ ณ หอประชุมโรงเรียนพรรณาวุฒาจารย์ อำเภอพรรณนานิคม และหอประชุมอำเภอวานรนิวาส จังหวัดสกลนคร โดยมีข้อสั่งการ มอบหมายให้ธนาคารเพื่อการเกษตรและสหกรณ์การเกษตร เร่งแก้ไขปัญหาหนี้สินเกษตรกร ภายใน 1 ปี รวมทั้งส่งเสริมและสนับสนุนให้ลูกหนี้ที่เป็นเกษตรกรชำระหนี้ตามความสามารถ เพื่อให้ได้รับคืนกรรมสิทธิ์ที่ดินของตนเอง
15. ตรวจเยี่ยมและมอบนโยบายให้กับส่วนราชการ ผู้บริหารองค์กรปกครองส่วนท้องถิ่น กำนัน ผู้ใหญ่บ้าน และหัวหน้าส่วนราชการภายใต้สังกัดกระทรวงมหาดไทย ณ หอประชุมโรงเรียนเรณูวิทยานุกูล อำเภอเรณูนคร จังหวัดนครพนม โดยมีข้อสั่งการ มอบหมายให้ทุกส่วนราชการ
ในสังกัดกระทรวงมหาดไทย เร่งรัดการขับเคลื่อน 5 นโยบายสำคัญของกระทรวงมหาดไทย เพื่อยกระดับคุณภาพชีวิตของประชาชน
16. ติดตามการแก้ไขปัญหาน้ำกัดเซาะตลิ่งลำน้ำก่ำในพื้นที่อำเภอวังยาง ณ วัดป่าสุวรรณาราม บ้านยอดชาด อำเภอวังยาง จังหวัดนครพนม โดยมีข้อสั่งการ มอบหมายให้
กรมโยธาธิการและผังเมือง ขอรับการจัดสรรงบประมาณ ประจำปีงบประมาณ พ.ศ. 2569 ในการดำเนินการ
เพื่อป้องกันมิให้เกิดอันตรายต่อศาสนสถานและบ้านเรือนของประชาชนในพื้นที่

 **ประโยชน์และผลกระทบ**

 ข้อสั่งการของรองนายกรัฐมนตรีและรัฐมนตรีในการปฏิบัติราชการในพื้นที่กลุ่มจังหวัดภาคตะวันออกเฉียงเหนือตอนบน 2 ช่วยสนับสนุนการขับเคลื่อนการพัฒนาตามแผนพัฒนาเศรษฐกิจและสังคมแห่งชาติฉบับที่ 13 (พ.ศ. 2566-2570)

|  |
| --- |
| **ต่างประเทศ** |

**12. เรื่อง รายงานสรุปผลการพิจารณาต่อข้อเสนอแนะเกี่ยวกับการปฏิบัติตามพระราชบัญญัติป้องกันและปราบปรามการทรมานและการกระทำให้บุคคลสูญหาย พ.ศ. 2565 และการพิจารณาเข้าเป็นภาคีพิธีสารเลือกรับ OPCAT**

คณะรัฐมนตรีรับทราบรายงานสรุปผลการพิจารณาต่อข้อเสนอแนะเกี่ยวกับการปฏิบัติตามพระราชบัญญัติป้องกันและปราบปรามการทรมานและการกระทำให้บุคคลสูญหาย พ.ศ. 2565 และการพิจารณาเข้าเป็นภาคีพิธีสารเลือกรับ ( Optional Protocol to the Convention against Torture and Other Cruel, Inhuman or Degrading Treatment or Punishment: OPCAT) ตามที่กระทรวงยุติธรรม (ยธ.) เสนอ และแจ้งให้คณะกรรมการสิทธิมนุษยชนแห่งชาติทราบต่อไป

 **สาระสำคัญของเรื่อง**

 กระทรวงยุติธรรม ได้รายงานสรุปผลการพิจารณาต่อข้อเสนอแนะเกี่ยวกับการปฏิบัติตามพระราชบัญญัติป้องกันและปราบปรามการทรมานและการกระทำให้บุคคลสูญหาย พ.ศ. 2565
และการพิจารณาเข้าเป็นภาษีพิธีสารเลือกรับ OPCAT ของคณะกรรมการสิทธิมนุษยชนแห่งชาติ โดยเมื่อวันที่ 13 มกราคม 2568 กระทรวงยุติธรรมได้จัดการประชุมร่วมกับหน่วยงานที่เกี่ยวข้อง เช่น กระทรวงกลาโหม กระทรวงการคลัง กระทรวงการต่างประเทศ กระทรวงการพัฒนาสังคมและความมั่นคงของมนุษย์ กระทรวงมหาดไทย กระทรวงสาธารณสุข สำนักงานคณะกรรมการกฤษฎีกา สำนักงานตำรวจแห่งชาติ สำนักงานอัยการสูงสุด กรมสรรพสามิต กรมสนธิสัญญาและกฎหมาย กรมองค์การระหว่างประเทศ กรมกิจการเด็กและเยาวชน กรมพัฒนาสังคมและสวัสดิการ สำนักงานตรวจคนเข้าเมือง กรมสอบสวนคดีพิเศษ ฯลฯ สรุปผลการพิจารณาในภาพรวมได้ ดังนี้ (1) ให้คณะกรรมการป้องกันและปราบปรามการทรมานและการกระทำให้บุคคลสูญหายและกระทรวงการคลังเร่งผลักดันร่างระเบียบคณะกรรมการป้องกันและปราบปรามการทรมานฯ ที่ยังอยู่ระหว่างการพิจารณา และรับทราบผลการดำเนินงานของคณะกรรมการป้องกันและปราบปรามการทรมานฯ ซึ่งได้จัดทำระเบียบคณะกรรมการป้องกันและปราบปรามการทรมานฯ เพื่อดำเนินการตามพระราชบัญญัติป้องกันและปราบปรามการทรมานและการกระทำให้บุคคลสูญหาย พ.ศ. 2565 จำนวน 3 ฉบับ คือ ระเบียบคณะกรรมการป้องกันและปราบปรามการทรมานและการกระทำให้บุคคลสูญหายว่าด้วยการบันทึกภาพและเสียงในขณะจับและควบคุม การแจ้งการควบคุมตัวและการบันทึกข้อมูลเกี่ยวกับผู้ถูกควบคุมตัว พ.ศ. 2566 ประกาศใช้แล้วเมื่อ 21 กันยายน 2566 และระเบียบที่อยู่ระหว่างการพิจารณาของกระทรวงการคลัง 2 ฉบับ คือ ร่างระเบียบคณะกรรมการป้องกันและปราบปรามการทรมานและการกระทำให้บุคคลสูญหายว่าด้วยการช่วยเหลือ เยียวยา และฟื้นฟูผู้เสียหาย พ.ศ. .... และร่างระเบียบคณะกรรมการป้องกันและปราบปรามการทรมานและการกระทำให้บุคคลสูญหาย ว่าด้วยค่าใช้จ่ายในการปฏิบัติหน้าที่และค่าใช้จ่ายอื่น พ.ศ. .... (2) ที่ประชุมมีมติยังไม่เข้าเป็นภาคีพิธีสารเลือกรับ OPCAT1 และมอบหมายให้กระทรวงยุติธรรม โดยกรมคุ้มครองสิทธิและเสรีภาพให้ความรู้หน่วยงานต่าง ๆ เพื่อเตรียมความพร้อมต่อการเข้าเป็นภาคีพิธีสารเลือกรับ OPCAT ต่อไป (3) ให้คณะกรรมการสิทธิมนุษยชนแห่งชาติทำหน้าที่เป็น NPM2 เมื่อประเทศไทยเข้าเป็นภาคีพิธีสารเลือกรับ OPCAT แล้ว โดยที่เรื่องนี้เป็นการดำเนินการตามรัฐธรรมนูญ แห่งราชอาณาจักรไทยมาตรา 247 วรรคสอง และพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. 2560 มาตรา 43 วรรคหนึ่ง และมติคณะรัฐมนตรีเมื่อวันที่ 11 ธันวาคม 2567 จึงเข้าข่ายลักษณะเรื่องที่ต้องเสนอคณะรัฐมนตรีตามพระราชกฤษฎีกาว่าด้วยการเสนอเรื่องและการประชุมคณะรัฐมนตรี พ.ศ. 2548 มาตรา 4 (1) และ (13)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1เนื่องจากหน่วยงานส่วนมากยังไม่มีความพร้อมในการเข้าเป็นภาคีพิธีสารเลือกรับ OPCAT และการเข้าเป็นภาคีพิธีสารเลือกรับ OPCAT ต้องมีกลไก ทั้งในระดับประเทศและระหว่างประเทศที่สามารถเข้ามาตรวจเยี่ยมสถานที่ควบคุมตัว/คุมขัง/กักกัน โดยไม่ต้องมีการแจ้งให้ทราบล่วงหน้า

2กลไกป้องกันการทรมานระดับชาติ (National Preventive Mechanism: NPM)

**13. เรื่อง ผลการประชุมรัฐมนตรีอาเซียนด้านดิจิทัล ครั้งที่ 5 และการประชุมที่เกี่ยวข้อง**

คณะรัฐมนตรีรับทราบผลการประชุมรัฐมนตรีอาเซียนครั้งที่ 5 (The 5th ASEAN Digital Ministers’ Meeting: ADGMIN) และการประชุมที่เกี่ยวข้อง ตามที่กระทรวงดิจิทัลเพื่อเศรษฐกิจและสังคม (ดศ.) เสนอ

 **สาระสำคัญ**

1. ที่ผ่านมาคณะรัฐมนตรีได้เคยมีมติเกี่ยวกับการประชุม ADGMIN ครั้งที่ 5 และเอกสารที่เกี่ยวข้องกับเรื่องดังกล่าวสรุปได้ ดังนี้

|  |  |
| --- | --- |
| **มติคณะรัฐมนตรี****เมื่อวันที่** | **รายละเอียด** |
| 3 กันยายน 2567 | **เห็นชอบต่อร่างบันทึกความเข้าใจด้านเทคโนโลยีดิจิทัลระหว่างกระทรวงดิจิทัลเพื่อเศรษฐกิจและสังคมแห่งราชอาณาจักรไทยและกระทรวงไปรษณีย์และโทรคมนาคมแห่งราชอาณาจักร กัมพูชา** ซึ่งมีวัตถุประสงค์เพื่อเสริมสร้างความสัมพันธ์ระดับทวิภาคี พร้อมส่งเสริมความร่วมมือระหว่างสองฝ่าย ในขอบเขตของการพัฒนาเทคโนโลยีดิจิทัลในสาขาต่าง ๆ เช่น สินค้าและบริการดิจิทัล การแลกเปลี่ยนดิจิทัล ความปลอดภัยทางออนไลน์และการป้องกันการหลอกลวงผ่านสื่อออนไลน์ |
| 7 มกราคม 2568 | **เห็นชอบต่อร่างเอกสารผลลัพธ์ของการประชุม ADGMIN ครั้งที่ 5 และการประชุมที่เกี่ยวข้อง** จำนวน 8 ฉบับ ได้แก่ **(1)** ร่างปฏิญญาดิจิทัลกรุงเทพ **(2)** ร่างถ้อยแถลงข่าวร่วมสำหรับการประชุม ADGMIN ครั้งที่ 5 และการประชุมที่เกี่ยวข้อง **(3)** ร่างรายงานโครงการศึกษาขั้นตอนการพัฒนาระบบพิสูจน์และยืนยันตัวตนทางดิจิทัล **(4)** ร่างเอกสารแผนปฏิบัติการสำหรับกฎระเบียบความเป็นส่วนตัวข้ามพรมแดนระดับสากล และการรับรองความเป็นส่วนตัวระดับสากลสำหรับผู้ประมวลผลข้อมูล **(5)** ร่างเอกสารเพิ่มเติมแนวปฏิบัติธรรมาภิบาลและจริยธรรม ปัญญาประดิษฐ์ของอาเซียนโดยครอบคลุมถึงปัญญาประดิษฐ์เชิงสร้างสรรค์ **(6)** ร่างรายงานการสำรวจกิจกรรมการหลอกลวงออนไลน์ในอาเซียน (พ.ศ. 2566 - 2567) ภายใต้คณะทำงานอาเซียนด้านการป้องกันปัญหาการหลอกลวงผ่านสื่อออนไลน์ **(7)** ร่างเอกสารข้อแนะนำของอาเซียนในการต่อต้านการหลอกลวงออนไลน์ และ **(8)** ร่างเอกสารกรอบการบูรณาการบริการรัฐบาลดิจิทัลของอาเซียน ซึ่งการประชุม ADGMIN ครั้งที่ 5 และการประชุมที่เกี่ยวข้อง จัดขึ้นที่ประเทศไทย โดย**มี ดศ. เป็นเจ้าภาพจัดการประชุม**ดังกล่าว ระหว่างวันที่ 16 - 17 มกราคม 2568 ณ กรุงเทพมหานคร ภายใต้หัวข้อหลัก “มั่นคง นวัตกรรม ครอบคลุม: ร่วมกำหนดอนาคตดิจิทัลของอาเซียน” |
| 13 มกราคม 2568 | **เห็นชอบต่อร่างบันทึกความเข้าใจระหว่างกระทรวงดิจิทัลเพื่อเศรษฐกิจและสังคมแห่งราชอาณาจักรไทยและกระทรวงเทคโนโลยีสารสนเทศและการสื่อสารแห่งสาธารณรัฐ ฟิลิปปินส์ว่าด้วยความร่วมมือด้านดิจิทัล** ซึ่งมีวัตถุประสงค์เพื่อส่งเสริมความร่วมมือทวิภาคีระหว่างผู้เข้าร่วมทั้งสองฝ่าย พัฒนาความร่วมมือบนพื้นฐานของผลประโยชน์และความเข้าใจ ร่วมกันและเคารพซึ่งกันและกัน โดยมีขอบเขตความร่วมมือ เช่น ความเชื่อมโยงทางดิจิทัลผ่านการแลกเปลี่ยนความรู้ ความเชี่ยวชาญทางเทคนิค และแนวปฏิบัติที่ดีที่สุดร่วมกัน ระบบพิสูจน์และยืนยันตัวตนทางดิจิทัล เทคโนโลยีอุบัติใหม่ ความมั่นคงปลอดภัยไซเบอร์ |

 2. ผลการประชุม ADGMIN ครั้งที่ 5 และการประชุมที่เกี่ยวข้อง (ตามข้อ 1) มีสาระสำคัญมีสาระสำคัญได้ ดังนี้

 2.1 **การประชุม ADGMIN ครั้งที่ 5**

|  |  |
| --- | --- |
| **หัวข้อ** | **รายละเอียด** |
| **ภาพรวม** | **รัฐมนตรีว่าการกระทรวงดิจิทัลเพื่อเศรษฐกิจและสังคมเป็นประธานการประชุมฯ** และรัฐมนตรีว่าการกระทรวงสารสนเทศและการสื่อสารแห่งสาธารณรัฐสังคมนิยมเวียดนาม (เวียดนาม) เป็นรองประธานการประชุมฯ มีผู้แทนระดับรัฐมนตรีของอาเซียน 10 ประเทศ ร่วมด้วยคู่เจรจา ได้แก่ สาธารณรัฐประชาชนจีน (จีน) ญี่ปุ่น สาธารณรัฐเกาหลี (เกาหลีใต้) สาธารณรัฐอินเดีย (อินเดีย) สหรัฐอเมริกา สหภาพโทรคมนาคมระหว่างประเทศ (International Telecommunication Union: ITU) และเลขาธิการอาเซียน นอกจากนี้ สาธารณรัฐประชาธิปไตยติมอร์ - เลสเต ได้เข้าร่วมการประชุมในฐานะผู้สังเกตการณ์ |
| **พิธีเปิดการประชุม ADGMIN ครั้งที่ 5 และการประชุมที่เกี่ยวข้อง** | **นายกรัฐมนตรีเป็นประธานในพิธีเปิดการประชุม ADGMIN ครั้งที่ 5** ได้กล่าวต้อนรับและเน้นย้ำถึงความสำคัญของการร่วมมือกัน เพื่อพัฒนาเศรษฐกิจดิจิทัลของภูมิภาคให้มั่นคง ยั่งยืนและครอบคลุมทุกภาคส่วน โดยมีประเด็นที่สำคัญ 3 ประเด็น คือ **(1) การจัดการปัญหาการหลอกลวงออนไลน์** ซึ่งเป็นปัญหาที่เกิดขึ้นกับทุกประเทศและจำเป็นต้องอาศัยความร่วมมือในระดับภูมิภาคเพื่อสร้างระบบนิเวศทางดิจิทัลให้มั่นคงปลอดภัยและมีมาตรฐานในการรับมือและต่อสู้กับภัยหลอกลวงออนไลน์ **(2) การแก้ไขปัญหาข้อมูลบิดเบือน** ซึ่งเป็นประเด็นสำคัญในโลกไซเบอร์ โดยเสนอแนะอาเซียนในเรื่องกลไกการติดตามและตรวจสอบเนื้อหาออนไลน์ ส่งเสริมการรู้เท่าทันดิจิทัลแก่ประชาชน และ  **(3) ปัญญาประดิษฐ์** (Artificial Intelligence: AI) ซึ่งกลายมาเป็นเทคโนโลยีที่มีความจำเป็นในปัจจุบันและนำไปสู่การเติบโตทางเศรษฐกิจ ขณะเดียวกันจำเป็นต้องตระหนักถึงความเสี่ยงและจริยธรรมในการใช้ AI |
| **การร่วมแลกเปลี่ยนความก้าวหน้าการพัฒนาด้านดิจิทัลในภูมิภาคอาเซียน** | ประเทศไทยได้เน้นย้ำการดำเนินการด้านต่าง ๆ เช่น **(1)** การดำเนินงานของคณะทำงานอาเซียนด้านการป้องกันปัญหาการหลอกลวงผ่านสื่อออนไลน์เพื่อร่วมกันยกระดับความร่วมมือด้านการป้องกันและรับมือกับปัญหาการหลอกลวงผ่านสื่อออนไลน์ของอาเซียน  **(2)** การเผยแพร่ข้อมูลเท็จ ซึ่งอาเซียนควรส่งเสริมความรู้ดิจิทัลและสร้างความร่วมมือกับบริษัทเทคโนโลยีเพื่อจัดการกับปัญหาดังกล่าว **(3)** การพัฒนาทักษะทางดิจิทัล ผ่านความร่วมมือกับคู่เจรจาของอาเซียน **(4)** การพัฒนาระบบการยืนยันตัวตน (Digital ID) ของประเทศสมาชิกอาเซียน |
| **การรับรองเอกสารผลลัพธ์การประชุม** | ที่ประชุมได้รับรอง **(1) ปฏิญญาดิจิทัลกรุงเทพ** และ **(2) ถ้อยแถลงข่าวร่วมสำหรับการประชุม ADGMIN ครั้งที่ 5 และการประชุมที่เกี่ยวข้อง** ซึ่งได้มีการเพิ่มเติมเนื้อหาให้มีความครอบคลุมการพัฒนาดิจิทัลของอาเซียนในหลากหลายมิติซึ่งจะเป็นประโยชน์ต่อประเทศไทยและประเทศสมาชิกอาเซียน และ**ยังคงไว้ซึ่งสาระสำคัญตามถ้อยแถลงฯ ที่ได้รับความเห็นชอบจากคณะรัฐมนตรี (7 มกราคม 2568)** |
| **การจัดการประชุม ADGMIN ครั้งถัดไป** | **เวียดนามจะเป็นเจ้าภาพจัดการประชุม ADGMIN ครั้งที่ 6 และการประชุมที่เกี่ยวข้อง** โดยมีกำหนดจัดขึ้นในช่วงเดือนมกราคม 2569 ณ กรุงฮานอย เวียดนาม |

 2.2 **การประชุมอื่น ๆ ที่เกี่ยวข้อง**

 2.2.1 **การประชุม ADGMIN กับคู่เจรจา**

|  |  |
| --- | --- |
| **คู่เจรจา** | **รายละเอียด** |
| **อาเซียน - จีน** | **(1) รับทราบ**สถานะล่าสุดของนโยบายและแผนการพัฒนาเศรษฐกิจดิจิทัลของอาเซียนและจีน ซึ่งครอบคลุมการพัฒนาโครงสร้างพื้นฐานดิจิทัล AI และการป้องกันการหลอกลวงออนไลน์ และ **(2) เห็นชอบ**แผนการดำเนินการด้านดิจิทัลระหว่างอาเซียนและจีน ปี 2568 |
| **อาเซียน - ญี่ปุ่น** | **(1) รับทราบ**ผลการดำเนินการด้านดิจิทัลระหว่างอาเซียนและญี่ปุ่น ปี 2567 เช่น ความเชื่อมโยงและโครงสร้างพื้นฐานทางดิจิทัล การเปลี่ยนแปลงไปสู่ดิจิทัล ความน่าเชื่อถือและความปลอดภัยทางไซเบอร์ นโยบาย กฎระเบียบและมาตรฐานด้านดิจิทัล **(2) รับทราบ**ข้อเสนอของญี่ปุ่นในเรื่องธรรมาภิบาลข้อมูล การส่งผ่านข้อมูลที่มีความปลอดภัยเพื่อพัฒนากรอบการกำกับดูแลข้อมูล และ **(3) เห็นชอบ**แผนการดำเนินการด้านดิจิทัลระหว่างอาเซียนและญี่ปุ่น ปี 2568 |
| **อาเซียน - เกาหลีใต้** | **รับทราบ**แผนการดำเนินการด้านดิจิทัลระหว่างอาเซียนและเกาหลีใต้ ปี 2568 โดยเกาหลีใต้เสนอโครงการความร่วมมือ Korea - ASEAN Digital Innovation Flagship เพื่อเตรียมความพร้อมในการเข้าสู่ยุคดิจิทัล โดยการพัฒนาโครงสร้างพื้นฐาน การพัฒนาทรัพยากรมนุษย์และการเผยแพร่แนวทางการประยุกต์ใช้ AI เช่น **(1)** ศูนย์คอมพิวเตอร์สมรรถนะสูง **(2)** การจัดการแข่งขัน startup ด้าน AI **(3)** สถาบันเพื่อพัฒนาทักษะดิจิทัลในภูมิภาคอาเซียน |
| **อาเซียน - อินเดีย** | **รับทราบ**ความคืบหน้าการดำเนินกิจกรรม/โครงการภายใต้ความร่วมมือตามแผนการดำเนินการ ด้านดิจิทัลระหว่างอาเซียนและอินเดีย ปี 2567 และแผนการดำเนินการด้านดิจิทัลระหว่างอาเซียนและอินเดีย ปี 2568 โดยมีหัวข้อหลัก เช่น โครงการเสริมสร้างขีดความสามารถด้านไอซีที การฝึกอบรมการจัดการความปลอดภัยด้านโทรคมนาคม และโครงการนำร่องระบบป้องกันการโทรหลอกลวงระหว่างประเทศ |
| **อาเซียน - สหรัฐอเมริกา** | **รับทราบ**ความคืบหน้าของแผนการดำเนินการด้านดิจิทัลระหว่างอาเซียนและสหรัฐ ปี 2566 - 2568 โดยมีการดำเนินกิจกรรม/โครงการภายใต้ประเด็นสำคัญ เช่น (1) นโยบายและกฎระเบียบเกี่ยวกับข้อมูลดิจิทัล (2) ความเชื่อมโยงและความครอบคลุมด้านดิจิทัลและรับทราบประเด็นความร่วมมือที่สำคัญระหว่างอาเซียนและสหรัฐฯ ปี 2568 (เช่น ความมั่นคงปลอดภัยไซเบอร์ การต่อสู้กับการหลอกลวงออนไลน์ การสนับสนุนการเจรจาความตกลงเศรษฐกิจดิจิทัลอาเซียน) |
| **อาเซียน - ITU** | **(1) รับทราบ**ความคืบหน้าของความร่วมมือที่สำคัญของอาเซียนและ ITU ปี 2567 - 2569 ภายใต้ความร่วมมือที่สำคัญ เช่น นโยบายและกฎระเบียบ ความเท่าเทียมทางดิจิทัลและ ความปลอดภัยไซเบอร์และดิจิทัล และ **(2) เห็นชอบ**แผนการดำเนินการด้านดิจิทัลระหว่างอาเซียนและ ITU ปี 2568 |

2.2.2 **การหารือทวิภาคี**

|  |  |
| --- | --- |
| **ประเทศ** | **รายละเอียด** |
| **สาธารณรัฐประชาธิปไตยประชาชนลาว** (สปป. ลาว) | **ทบทวนความร่วมมือภายใต้บันทึกความเข้าใจว่าด้วยความร่วมมือด้านไปรษณีย์ โทรคมนาคม เทคโนโลยีสารสนเทศ และเทคโนโลยีดิจิทัล** ซึ่งได้ลงนามเมื่อปี 2565 และร่วมหารือเกี่ยวกับการพัฒนาแผนงานหรือกิจกรรมร่วมกันในด้านต่าง ๆ เช่น การไปรษณีย์ ความมั่นคงปลอดภัยทางไซเบอร์ และการพัฒนาทักษะดิจิทัลแก่ประชาชนและบุคลากรที่เกี่ยวข้อง โดยทั้งสองฝ่ายได้ร่วมกันเสนอแนวทางการพัฒนาแพลตฟอร์มดิจิทัลระดับภูมิภาค โดยมุ่งเน้นการสร้างมาตรฐานที่เป็นธรรมและยั่งยืนตามแผนแม่บทดิจิทัลอาเซียน 2025 |
| **ITU** | **ITU ยินดีให้การสนับสนุนการดำเนินกิจกรรมของ ดศ.** เช่น การอบรมให้ความรู้ด้านดิจิทัลผ่านศูนย์ดิจิทัลชุมชนที่ตั้งอยู่ทั่วประเทศ และไทยยินดีจะสานต่อความร่วมมือกับ ITU ในการพัฒนาทักษะดิจิทัลอย่างทั่วถึงให้กับประชาชนในประเทศ |
| **สาธารณรัฐแห่งสหภาพเมียนมา** (เมียนมา) | **หารือปัญหาอาชญากรรมดิจิทัลข้ามพรมแดน** โดยฝ่ายไทยได้นำเสนอการจัดตั้งศูนย์ปฏิบัติการแก้ไขปัญหาอาชญากรรมออนไลน์เพื่อลดปัญหาการฉ้อโกงออนไลน์และให้ความช่วยเหลือแก่ผู้เสียหายได้อย่างรวดเร็ว ซึ่งเมียนมาให้ความสนใจและจะพิจารณาจัดตั้งศูนย์ความร่วมมือระหว่างสองฝ่ายต่อไป |
| **มาเลเซีย** | **ฝ่ายไทยสนับสนุนบทบาทของมาเลเซียในฐานะประธานอาเซียนประจำปี 2568 ซึ่งมุ่งเน้นแนวคิด “Inclusivity and Sustainability”** โดยมาเลเซียได้เน้นย้ำประเด็นความร่วมมือที่สำคัญ เช่น การพัฒนา AI การจัดการข้อมูลเมืองอัจฉริยะ ความมั่นคงปลอดภัยไซเบอร์ ซึ่งทั้งสองฝ่ายเห็นตรงกันว่ามีความสำคัญและยินดีส่งเสริมความร่วมมือเพื่อยกระดับอุตสาหกรรมและบริการของทั้งสองประเทศ |
| **สำนักเลขาธิการอาเซียน** | **เลขาธิการอาเซียนได้เน้นย้ำการทำงานร่วมกันผ่านกลไกคณะทำงานอาเซียนด้านการป้องกันการหลอกลวงผ่านสื่อออนไลน์** พร้อมสนับสนุนการแบ่งปันข้อมูลและแนวปฏิบัติ เพื่อเพิ่มความน่าเชื่อถือในระดับภูมิภาค ส่วนฝ่ายไทยสนับสนุนการผลักดันข้อเสนอการศึกษาความเป็นไปได้ในการจัดตั้ง ASEAN AI Safe ของมาเลเซียซึ่งเป็นโครงการสำคัญของอาเซียน |
| **อินเดีย** | **ทั้งสองฝ่ายแลกเปลี่ยนความรู้และแนวปฏิบัติด้านเทคโนโลยีดิจิทัล** โดยอินเดียได้แบ่งปันประสบการณ์เกี่ยวกับโครงการด้านโครงสร้างพื้นฐานดิจิทัลที่ประสบความสำเร็จ เช่น การลงทุนด้านโครงสร้างพื้นฐาน และการพัฒนาเศรษฐกิจดิจิทัลโดยการสนับสนุนสตาร์ทอัพ โดยฝ่ายไทยพร้อมที่จะยกระดับความร่วมมือด้านดิจิทัลและเทคโนโลยีไอซีทีกับอินเดียผ่านการจัดทำบันทึกความเข้าใจในเรื่องดังกล่าวต่อไป |
| **สิงคโปร์** | **หารือเกี่ยวกับการจัดทำบันทึกความเข้าใจฉบับใหม่ร่วมกัน** ซึ่งครอบคลุมประเด็นสำคัญ เช่น AI การแก้ไขปัญหาการหลอกลวงออนไลน์ การคุ้มครองข้อมูลส่วนบุคคล Digital ID และการเสริมสร้างความมั่นคงปลอดภัยไซเบอร์ นอกจากนี้ ยังมีการหารือเกี่ยวกับการเข้าร่วมความตกลง Digital Economic Partnership Agreement: DEPA และกิจกรรมเพื่อส่งเสริมความร่วมมือต่าง ๆ เช่น การแลกเปลี่ยนข้อมูลและความเชี่ยวชาญระหว่างหน่วยงานด้านดิจิทัลของทั้งสองประเทศ การสนับสนุนการพัฒนานวัตกรรมเพื่อยกระดับคุณภาพชีวิตของประชาชน |
| **ญี่ปุ่น** | **หารือในประเด็นด้านเทคโนโลยีสารสนเทศ การสื่อสาร และดิจิทัล** พร้อมทั้งหารือเกี่ยวกับโอกาสใหม่ ๆ เพื่อรับมือกับการเปลี่ยนแปลงของเทคโนโลยีในปัจจุบัน เช่น AI การส่งเสริมสตาร์ทอัพในอุตสาหกรรมเกมและความบันเทิง โดยฝ่ายไทยได้เน้นย้ำถึงศักยภาพและความพร้อมในการเป็นฐานการผลิตและการลงทุนด้านเทคโนโลยีดิจิทัลในภูมิภาคอาเซียน |
| **เวียดนาม** | **หารือเกี่ยวกับความร่วมมือในการสร้างสังคมดิจิทัลที่มั่นคงและยั่งยืน** เช่น การพัฒนานโยบายและกฎระเบียบด้านไปรษณีย์ โทรคมนาคม และเทคโนโลยีสารสนเทศ ผู้ประกอบการสตาร์ทอัพและการจัดเวทีแลกเปลี่ยนข้อมูล พร้อมหารือถึงการจัดทำบันทึกความเข้าใจฉบับใหม่เพื่อกระชับความสัมพันธ์และผลักดันให้มีความร่วมมือที่เป็นรูปธรรมระหว่างสองประเทศต่อไป |

 2.2.3 **การประชุมระดับรัฐมนตรีไทย - จีน ว่าด้วยความร่วมมือด้านเศรษฐกิจดิจิทัล ครั้งที่ 2 และกิจกรรมที่เกี่ยวข้อง** โดยทั้งสองประเทศ ได้ร่วมประกาศให้ปี 2568 เป็น “Golden Year of Friendship” เพื่อสานต่อความร่วมมือระหว่างกัน รวมทั้งเสริมสร้างความร่วมมือเชิงยุทธศาสตร์และแก้ไขปัญหาภูมิภาค และหารือแนวทางเพื่อยกระดับความร่วมมือให้ครอบคลุมประเด็นท้าทายใหม่ ๆ ซึ่งผลประชุมฯ มีรายละเอียดสรุปได้ ดังนี้

|  |  |
| --- | --- |
| **ประเด็นหารือ** | **รายละเอียด** |
| **ความเชื่อมโยงโครงสร้างพื้นฐานด้านไอซีทีและเทคโนโลยี 5G** | **ทั้งสองฝ่ายได้มีการแลกเปลี่ยนนโยบายด้านโครงสร้างพื้นฐานดิจิทัล พัฒนาการ และแนวทางการดำเนินงานที่เกี่ยวข้อง** พร้อมเห็นชอบให้มีการยกระดับความร่วมมือด้านเทคโนโลยีดิจิทัลและไอซีทีระหว่างไทยและจีน รวมถึงการเชื่อมต่อผ่านเคเบิลใต้น้ำ และการใช้เทคโนโลยี 5G |
| **เศรษฐกิจดิจิทัล** | **ที่ประชุมเห็นชอบให้มีการสร้างกลไกความร่วมมือด้านดิจิทัลระหว่างสองประเทศ** ส่งเสริมการลงทุนสาขาดิจิทัลโดยเฉพาะการลงทุนของบริษัทจีนในเขตพัฒนาพิเศษภาคตะวันออกร่วมกัน การพัฒนาบุคลากรให้มีทักษะใหม่ เช่น Big data และ AI รวมถึงสร้างกลไกความร่วมมือระดับพหุภาคี เช่น กรอบอาเซียน เพื่อส่งเสริมการแลกเปลี่ยนด้านวิชาการ บุคลากร และเทคโนโลยี รวมถึงการใช้กองทุนที่เกี่ยวข้องเพื่อพัฒนาบุคลากร |
| **การปรับเปลี่ยนด้านดิจิทัลในภาคอุตสาหกรรม** | **ฝ่ายจีนได้มุ่งเน้นการเปลี่ยนผ่านไปสู่ดิจิทัลของอุตสาหกรรมการผลิต** รวมถึงการพัฒนา สู่โรงงานอัจฉริยะ ที่ประชุมได้เห็นชอบให้มีการสร้างกลไกแลกเปลี่ยนความร่วมมือเกี่ยวกับการปรับเปลี่ยนด้านดิจิทัล การขยายความร่วมมือ โดยเฉพาะโครงสร้างพื้นฐานและการพัฒนาบุคลากร |
| **AI** | ที่**ประชุมเห็นชอบให้มีการแลกเปลี่ยนข้อมูลที่เกี่ยวข้อง** (นโยบาย กฎหมาย มาตรฐานและแนวทางการดำเนินงาน) **และบุคลากรระหว่างกัน** รวมถึงร่วมกันพัฒนาระบบนิเวศและโครงสร้างพื้นฐานด้าน AI โดยให้มีการร่วมศึกษาและวิจัย และพัฒนาทักษะแก่บุคลากรให้ใช้งาน AI อย่างมีธรรมาภิบาลและมีจริยธรรม |
| **ความมั่นคงปลอดภัยไซเบอร์** | **ที่ประชุมเห็นถึงความจำเป็นในการกระชับความร่วมมือระหว่างกันมากขึ้นในด้าน ต่าง ๆ** เช่น **(1)** การแลกเปลี่ยนประสบการณ์ แนวปฏิบัติที่เป็นเลิศ และทักษะที่เกี่ยวข้อง **(2)** การส่งเสริมการใช้ Digital ID อย่างมีประสิทธิภาพ ครอบคลุม และน่าเชื่อถือ เพื่อเป็นรากฐานในการส่งเสริมเศรษฐกิจและสังคมดิจิทัล |
| **การแลกเปลี่ยนข้อมูลด้านกฎระเบียบและนโยบายเกี่ยวกับการต่อต้านการหลอกลวงออนไลน์** | **แสดงความมุ่งมั่นที่จะร่วมมือกันขจัดปัญหานี้ผ่านความร่วมมือกัน** เช่น การร่วมกันปราบปรามแก๊งคอลเซ็นเตอร์และช่วยเหลือเหยื่อที่ถูกหลอกลวง รวมถึงประชาชนที่โดนหลอกไปทำงาน การจัดการข่าวปลอม และการคุ้มครองข้อมูลส่วนบุคคล |
| **การสร้างความเข้าใจด้านความปลอดภัยแก่นักท่องเที่ยวจีนที่เดินทางมาท่องเที่ยวประเทศไทย** | จากกรณีที่มีการลักพาตัวนักแสดงชาวจีนในประเทศไทย ข้อเท็จจริงปรากฏว่า รัฐบาลไทยได้ให้การช่วยเหลือและคุ้มครองผู้เสียหายจากการตกเป็นเหยื่อของการค้ามนุษย์ ตามกลไกการส่งต่อระดับชาติ และการประสานความร่วมมือร่วมกับเอกอัครราชทูตจีนประจำประเทศไทยอย่างไรก็ดี เรื่องที่เกิดขึ้นถูกนำไปขยายผลเชิงลบและเผยแพร่บนแพลตฟอร์มสื่อสังคมออนไลน์ของจีน ซึ่งส่งผลกระทบต่อการท่องเที่ยวของไทย ดังนั้น ฝ่ายไทยจึงขอความร่วมมือรัฐบาลจีนจัดการการเผยแพร่ข้อมูลดังกล่าวด้วย |
| **คณะผู้แทนภาครัฐและภาคเอกชนของจีนได้เข้าเยี่ยมชม Thailand Digital Valley ณ จังหวัดชลบุรี** | เพื่อเปิดโอกาสให้ภาครัฐและภาคเอกชนของจีนที่สนใจลงทุนในประเทศไทยด้านดิจิทัลได้รับทราบถึงข้อมูล สิทธิประโยชน์ และสถานที่ในการจัดตั้งธุรกิจและโอกาสในการลงทุนและประกอบธุรกิจในประเทศไทย |

 2.3 **ประเด็นอื่น ๆ**

|  |  |
| --- | --- |
| **หัวข้อ** | **รายละเอียด** |
| **การลงนามในบันทึกความเข้าใจ** | **1) บันทึกความเข้าใจว่าด้วยความร่วมมือด้านเทคโนโลยีดิจิทัลระหว่างกระทรวงดิจิทัลเพื่อเศรษฐกิจและสังคมแห่งราชอาณาจักรไทยและกระทรวงการไปรษณีย์และโทรคมนาคมแห่งราชอาณาจักรกัมพูชา** วัตถุประสงค์เพื่อเสริมสร้างความสัมพันธ์ระหว่างสองประเทศพร้อมทั้งพัฒนาความร่วมมือในสาขาต่าง ๆ เช่น บริการแพลตฟอร์มดิจิทัล สินค้าและบริการของรัฐบาลดิจิทัล การสร้างโอกาสในการเข้าถึงเทคโนโลยีดิจิทัล รวมถึงการป้องกันการหลอกลวงทางดิจิทัล**(คณะรัฐมนตรีให้ความเห็นชอบแล้วเมื่อวันที่ 3 กันยายน 2567)****2) บันทึกความเข้าใจระหว่างกระทรวงดิจิทัลเพื่อเศรษฐกิจและสังคมแห่งราชอาณาจักรไทยและกระทรวงเทคโนโลยีสารสนเทศและการสื่อสารแห่งสาธารณรัฐฟิลิปปินส์ว่าด้วยความร่วมมือด้านดิจิทัล** วัตถุประสงค์เพื่อส่งเสริมความสัมพันธ์บนพื้นฐานของผลประโยชน์ร่วมกันและความเข้าใจซึ่งกันและกัน เช่น ยุทธศาสตร์รัฐบาลดิจิทัลและการใช้ AI รวมถึงการพัฒนาเทคโนโลยีอุบัติใหม่ (เช่น คลาวด์คอมพิวติ้ง และ Big Data)**(คณะรัฐมนตรีให้ความเห็นชอบแล้วเมื่อวันที่ 13 มกราคม 2568)** |
| **การอนุมัติโครงการและงบประมาณประจำปี 2568** | **- อนุมัติโครงการและงบประมาณจากกองทุน ASEAN ICT Fund** สำหรับดำเนินงานโครงการภายใต้กรอบการประชุมเจ้าหน้าที่อาวุโสอาเซียนด้านดิจิทัล ครั้งที่ 5 (The 5th ASEAN Digital Senior Officials’ Meeting: ADGSOM) และกรอบการประชุมสภาหน่วยงานกำกับดูแลกิจการโทรคมนาคมแห่งอาเซียน ประจำปี 2568 จำนวน 23 โครงการ รวมเป็นเงินจำนวน 1,442,210 ดอลลาร์สหรัฐ **ซึ่งไทยได้รับการอนุมัติ จำนวน 3 โครงการ** ดังนี้**1) โครงการ ASEAN Digital Masterplan 2025 Completion Report** จำนวน 57,100 ดอลลาร์สหรัฐ**2) โครงการ The Development of Guidelines for Digital Platform Regulation in ASEAN** (ดศ. ร่วมกับ สปป.ลาว) จำนวน 96,300 ดอลลาร์สหรัฐ**3) โครงการ ASEAN Digital Capacity Building for Smart Cities: ASEAN Chief Smart City Officers** จำนวน 13,500 ดอลลาร์สหรัฐ |
| **รางวัล ASEAN Digital Awards 2025** | ASEAN Digital Awards ซึ่งเป็นการแข่งขันด้านนวัตกรรมในสาขาดิจิทัล และจัดขึ้นเป็นประจำทุกปี โดยปีนี้ตัวแทนประเทศไทยได้รับรางวัลรองชนะเลิศอันดับ 2 จำนวน 4 รางวัล ดังนี้1) ชื่อผลงาน Health Tech สาขา Public Sector2) ชื่อผลงาน Cortex Shift สาขา Private Sector3) ชื่อผลงาน Alto CERO สาขา Digital Start-up4) ชื่อผลงาน AI Medication Solution for NCDs Patient สาขา Digital Innovation |

 3. **ประโยชน์และผลกระทบ**

 3.1 การเป็นเจ้าภาพของประเทศไทยในการประชุมครั้งนี้ แสดงให้เห็นถึง**บทบาทสำคัญของไทยในเวทีอาเซียนและการเป็นผู้นำในการยกระดับความร่วมมือและการดำเนินงานด้านดิจิทัลของอาเซียน** เพื่อก้าวไปสู่การเปลี่ยนผ่านสู่ดิจิทัลอย่างมั่นคงปลอดภัย มีนวัตกรรม และครอบคลุม รวมทั้งยังช่วยเสริมสร้างภาพลักษณ์ที่ดีแก่ประเทศไทยและส่งผลดีต่อการท่องเที่ยวและเศรษฐกิจของประเทศไทยโดยรวม

 3.2 ผลจากการหารือทวิภาคี ดศ. จะได้ดำเนินการขยายความร่วมมือกับประเทศคู่เจรจาต่าง ๆ โดยพิจารณาให้สอดคล้องกับนโยบายและแผนของไทยในการพัฒนาเศรษฐกิจและสังคมดิจิทัล เพื่อให้เกิดผลอย่างเป็นรูปธรรมและเกิดประโยชน์สูงสุดต่อทั้งสองฝ่าย

 3.3 ตัวแทนจากประเทศไทยได้รับรางวัลรองชนะเลิศอันดับ 2 จากการเข้าร่วมการแข่งขัน ASEAN Digital Awards 2025 จำนวน 4 รางวัล ซึ่งแสดงถึง ศักยภาพด้านนวัตกรรมและสิ่งสร้างสรรค์ของผู้ประกอบการไทยที่ได้รับการยอมรับในเวทีอาเซียน

**14. เรื่อง การพิจารณาให้ความเห็นชอบแก้ไขข้อตกลง “The Agreement Establishing the ASEAN**

**Promotion Centre on Trade, Investment and Tourism” ของศูนย์อาเซียน - ญี่ปุ่น**

 คณะรัฐมนตรีมีมติเห็นชอบบทแก้ไขข้อตกลง “The Agreement Establishing the ASEAN Promotion Centre on Trade, Investment and Tourism” (ข้อตกลงฯ) ของศูนย์อาเซียน - ญี่ปุ่น (ศูนย์ฯ) ซึ่งมีรายละเอียดเกี่ยวกับการเพิ่มอัตราเงินอุดหนุนบังคับ (Obligatory Contributions) และเห็นชอบให้กระทรวงการต่างประเทศ (กต.) ดำเนินการยื่นและออกตราสารการยอมรับต่อรัฐบาลญี่ปุ่นและสำนักงานเลขาธิการอาเซียน ตามบทบัญญัติของข้อตกลงฯ ต่อไป ตามที่กระทรวงพาณิชย์ (พณ.) เสนอ

  **สาระสำคัญของเรื่อง**

 1. ศูนย์อาเซียน - ญี่ปุ่น (ASEAN - Japan Centre: AJC) (ศูนย์ฯ) เป็นองค์กรความร่วมมือระหว่างประเทศ เพื่อส่งเสริมการค้า การลงทุน การท่องเที่ยวและการแลกเปลี่ยนระหว่างบุคคลระหว่างประเทศสมาชิกอาเซียนกับญี่ปุ่น โดยศูนย์ฯ จะจัดสรรงบประมาณ จำนวนร้อยละ 80 ของจำนวนเงินที่ได้รับสนับสนุนจากประเทศสมาชิกอาเซียน 10 ประเทศ ให้ประเทศสมาชิกขออนุมัติจัดสรรงบประมาณเพื่อเสนอจัดทำโครงการต่าง ๆ ของประเทศสมาชิกอาเซียน (ASEAN National Activities) ในส่วนของประเทศไทยได้เสนอขออนุมัติโครงการต่าง ๆ และผลักดันให้เกิดการค้า การลงทุน และการท่องเที่ยวอย่างต่อเนื่อง เช่น โครงการ “Thailand Sustainable Products to Japan” โดยกระทรวงพาณิชย์ (พณ.) นำผู้ประกอบการไทยเข้าร่วมงานแสดงสินค้า Art Fair Asia Fukuoka 2024 และงาน Food Style Kyushu 2024 เพื่อขยายช่องทางการค้าและขยายตลาดสินค้ายั่งยืนของผู้ประกอบการไทยสู่ตลาดญี่ปุ่นระหว่างเดือนกันยายน - ธันวาคม 2567 โดยใช้งบประมาณ จำนวน 1,850,000 เยน (ประมาณ 4 แสนบาท) โครงการ “THAI Fashion & Textile Business Matching in TOKYO” โดยการจัดนิทรรศการและกิจกรรมเจรจาการค้าสินค้าแฟชั่นสิ่งทอของไทย เพื่อเพิ่มมูลค่าการส่งออกแฟชั่นและสิ่งทอของไทยไปยังญี่ปุ่น รวมถึงประชาสัมพันธ์ผ่านช่องทางออนไลน์เพื่อส่งเสริมภาพลักษณ์ของผ้าไทยให้เป็นที่นิยมและเป็นที่ยอมรับจากผู้ซื้อชาวญี่ปุ่นระหว่างเดือนมิถุนายน - สิงหาคม 2567 โดยใช้งบประมาณ จำนวน 980,000 เยน (ประมาณ 2 แสนบาท) เป็นต้น

 2. ตามข้อ 10 ของข้อตกลงว่าด้วยการก่อตั้งศูนย์อาเซียน – ญี่ปุ่น กำหนดให้ประเทศสมาชิกอาเซียนและญี่ปุ่น มีพันธกรณีที่จะต้องร่วมกันรับผิดชอบค่าใช้จ่ายในการดำเนินการของศูนย์ฯ

 3. ศูนย์ฯ ได้มีหนังสือลงวันที่ 2 กรกฎาคม 2567 แจ้งว่า รัฐบาลญี่ปุ่นไม่มีข้อขัดข้องทางกฎหมายในการปรับเปลี่ยนสัดส่วนเงินอุดหนุนดังกล่าว และรัฐบาลญี่ปุ่นได้ยกร่างบทแก้ไขข้อตกลงว่าด้วยการก่อตั้งศูนย์ฯ ข้อ 10 (Article X) เพื่อให้สอดคล้องกับการเปลี่ยนแปลงสัดส่วนเงินอุดหนุนบังคับที่จะทยอยปรับสัดส่วนเงินอุดหนุนบังคับ และขอให้แต่ละประเทศสมาชิกดำเนินการเพื่อยอมรับการแก้ไขข้อตกลงฯ เพื่อให้การแก้ไขข้อตกลงฯ มีผลบังคับใช้ต่อไป

**15. เรื่อง การแก้ไขร่างบันทึกผลการประชุมสภาความร่วมมือซาอุดี - ไทย ครั้งที่ 1**

 คณะรัฐมนตรีมีมติรับทราบการแก้ไขร่างบันทึกผลการประชุมสภาความร่วมมือซาอุดี - ไทย ครั้งที่ 1 (ผลการประชุมสภาฯ) ซึ่งรัฐมนตรีว่าการกระทรวงการต่างประเทศของทั้งสองฝ่ายลงนามในเอกสารดังกล่าวแล้ว เมื่อวันที่ 16 มกราคม 2568 ตามที่กระทรวงการต่างประเทศ (กต.) เสนอ

  **สาระสำคัญ**

 1. คณะรัฐมนตรีมีมติ (30 มกราคม 2567) เห็นชอบร่างเอกสารผลลัพธ์การประชุมสภาฯ ประกอบด้วย (1) ร่างข้อริเริ่มความร่วมมือ (Initiative Card) จำนวน 78 ฉบับ ซึ่งคณะกรรมการทั้ง 5 คณะ (คณะกรรมการด้านการเมืองและการกงสุล คณะกรรมการด้านความมั่นคงและการทหาร คณะกรรมการด้านเศรษฐกิจและการค้า คณะกรรมการด้านวัฒนธรรมและการท่องเที่ยว และคณะกรรมการด้านการลงทุน) ของฝ่ายไทยและฝ่ายซาอุดีอาระเบียได้เห็นชอบร่วมกัน (2) ร่างบันทึกผลการประชุมของคณะกรรมการร่วม 5 คณะ จำนวน 5 ฉบับ และ (3) ร่างบันทึกผลการประชุมสภาฯ จำนวน 1 ฉบับ

 2. กต. ได้จัดการประชุมดังกล่าวขึ้นเมื่อวันที่ 16 มกราคม 2568 และแจ้งว่า ในการประชุมได้มี การรับรองร่างเอกสารผลลัพธ์ดังกล่าว (ข้อริเริ่มความร่วมมือและบันทึกการประชุมของคณะกรรมการร่วม 5 คณะ) และรัฐมนตรีว่าการกระทรวงการต่างประเทศของทั้งสองฝ่ายได้ร่วมลงนามในบันทึกผลการประชุมสภาฯ ที่คณะรัฐมนตรีเห็นชอบไว้ (ตามข้อ 1.) และมีการแก้ไขเพิ่มเติมตามข้อเสนอของฝ่ายซาอุดีอาระเบีย โดยมีสาระสำคัญสรุปได้ ดังนี้

|  |  |
| --- | --- |
| **หัวข้อ** | **สาระสำคัญ เช่น** |
| **1. อารัมภบท**  |
|  ข้อ 1-13  | มีการแก้ไขให้มีความกระชับมากยิ่งขึ้น โดยยังคงสาระสำคัญที่ย้ำความตั้งใจในการส่งเสริมความสัมพันธ์และความร่วมมือระหว่างทั้งสองประเทศ ตลอดจนกล่าวถึงการเยือนที่สำคัญระหว่างผู้นำของทั้งสองฝ่ายในช่วงที่ผ่านมา เช่น - ย้ำถึงความมุ่งมั่นที่จะขยายความร่วมมือทั้งในระดับทวิภาคี ระดับภูมิภาค และระหว่างประเทศในทุกด้านที่เป็นผลประโยชน์ร่วมกัน เพื่อส่งเสริมความสัมพันธ์ฉันมิตรระหว่างไทยกับซาอุดีอาระเบีย- การทบทวนสถานะของความสัมพันธ์ทวิภาคีที่มีความโดดเด่น รวมทั้งการแสวงหาจุดยืนและท่าทีร่วมกันในประเด็นระดับภูมิภาคและระหว่างประเทศที่มีผลประโยชน์ร่วมกัน |
| **2. ความร่วมมือภายใต้คณะกรรมการ 5 คณะ** |
| ด้านการเมืองและการกงสุล | - เน้นย้ำถึงความสำคัญของการเพิ่มพูนความร่วมมือทวิภาคีและการประชุมหารือทางการเมืองในประเด็นที่เป็นผลประโยชน์ร่วม ซึ่งจะส่งผลให้เกิดการแลกเปลี่ยนมุมมองและการสนับสนุนซึ่งกันและกันในการสมัครรับเลือกตั้งในเวทีระหว่างประเทศและตำแหน่งต่าง ๆ- มุ่งมั่นที่จะขยายขอบข่ายความร่วมมือในมิติด้านการเมืองทั้งในระดับทวิภาคีระหว่างประเทศ และความร่วมมือด้านการกงสุลต่อไปในอนาคต (มีการปรับถ้อยคำใหม่) |
| ด้านความมั่นคงและการทหาร  | เน้นย้ำถึงความสำคัญของความร่วมมือด้านความมั่นคงในทุกมิติผ่านการแลกเปลี่ยนประสบการณ์และความเชี่ยวชาญ หลักสูตรการฝึกอบรม การเยือนเพื่อศึกษาดูงาน และเสริมสร้างความร่วมมือและการประสานงานระหว่างกันในประเด็นด้านความมั่นคง (มีการปรับถ้อยคำใหม่) |
| ด้านเศรษฐกิจและการค้า  | - เน้นย้ำถึงความสำคัญในการเพิ่มพูนความร่วมมือด้านเศรษฐกิจ การพัฒนาการค้า อาหารและยา การพัฒนาด้านอุตสาหกรรมร่วมกัน รวมถึงการเพิ่มการแลกเปลี่ยนทางการค้าระหว่างกัน โดยในปี พ.ศ. 2566 การแลกเปลี่ยนทางการค้าระหว่างกันมีมูลค่าประมาณ 9 พันล้านดอลลาร์สหรัฐ ซึ่งเพิ่มขึ้นร้อยละ 4 ภายในระยะเวลา 5 ปีที่ผ่านมา (มีการปรับเพิ่มรายละเอียดมูลค่าทางการค้า)- เน้นย้ำถึงบทบาทสำคัญของสภาธุรกิจซาอุดี - ไทย ในการเสริมสร้างความสัมพันธ์ทางการค้าทวิภาคีระหว่างทั้งสองประเทศ (มีการปรับถ้อยคำใหม่) |
| ด้านวัฒนธรรมและการท่องเที่ยว | -เน้นย้ำถึงความสำคัญของความร่วมมือในด้านวัฒนธรรม การท่องเที่ยว การศึกษาการดูแลสุขภาพ กิจการฮัจย์และอุมเราะห์ ตลอดจนการแลกเปลี่ยนประสบการณ์ระหว่างกันเพื่อร่วมมือกันในสาขาต่าง ๆ (มีการปรับถ้อยคำใหม่) |
| ด้านการลงทุน | - เน้นย้ำถึงความสำคัญของความร่วมมือด้านการลงทุน รวมถึงการจัดตั้งสำนักงานเศรษฐกิจการลงทุน ณ กรุงริยาด ซึ่งจะเป็นปัจจัยที่ทำให้เกิดการลงทุน และพัฒนาการลงทุนระหว่างกัน (ประเด็นเพิ่มเติม)- การหารือถึงความคืบหน้าล่าสุดในการดำเนินการตามแผนงาน ซึ่งได้นำไปสู่การจัดทำข้อริเริ่มด้านการลงทุนร่วมกันในสาขาต่าง ๆ ที่มีความสำคัญ 35 ฉบับ เช่น พลังงานโฮโดรเจน พลังงานอุตสาหกรรมการท่องเที่ยว อาหารและการเกษตร ปิโตรเคมี การสื่อสารและเทคโนโลยีสารสนเทศ ทั้งนี้ ข้อริเริ่มความร่วมมือเป็นผลลัพธ์จากการประชุมสภาฯ (ประเด็นเพิ่มเติม) |
| **3. มติที่ประชุมสภาฯ**  |  |
| • การปรับเปลี่ยนมติที่ประชุมสภาฯ **จากเดิม**1. รับรองระบบการบริหารสภาความร่วมมือฯ2. รับรองข้อริเริ่มความร่วมมือของคณะกรรมการสภาความร่วมมือฯ โดยให้ประธานคณะกรรมการสภาความร่วมมือฯ ดำเนินการในเรื่องที่จำเป็นร่วมกับคณะกรรมการและละคณะทำงานฯ3. การรับรองตารางการรายงานผลการปฏิบัติงานประจำปี พ.ศ. 2567-2568• **เป็น**1. อนุมัติกลไกการดำเนินงานของสภาความร่วมมือฯ (Governance) ในรูปแบบที่ทั้งสองฝ่ายเห็นพ้องร่วมกันผ่านช่องทางทางการทูต (เดิมไม่ได้มีการกำหนดไว้)2. อนุมัติกรอบระยะเวลาการดำเนินงานของสภาความร่วมมือ (Timeline) ประจำปี พ.ศ. 2568 โดยเป็นการปรับเปลี่ยนกรอบเวลาการทำงานให้สอดคล้องกับข้อเท็จจริง เนื่องจากการประชุมสภาฯ ไม่สามารถจัดขึ้นตามกำหนดเดิมในปี พ.ศ. 25673. อนุมัติข้อริเริ่มความร่วมมือ ซึ่งผ่านความเห็นชอบจากประธานคณะกรรมการแต่ละคณะภายหลังการประสานงานและการทบทวนร่วมกับฝ่ายเลขานุการสภาความร่วมมือฯ แล้ว โดยมีการปรับเปลี่ยนผู้อนุมัติข้อริเริ่มความร่วมมือ **จาก** ประธานสภาความร่วมมือฯ **เป็น** ประธานคณะกรรมการ 5 คณะ ภายใต้สภาความร่วมมือฯ เพื่อลดขั้นตอนที่ซับซ้อน และเพื่อเพิ่มความคล่องตัวของการดำเนินงาน4. เห็นชอบการแก้ไขกลไกการดำเนินงานของสภาความร่วมมือฯ โดยมีการปรับเปลี่ยนให้ฝ่ายเลขานุการสามารถแก้ไขกลไกการดำเนินงานของสภาความร่วมมือฯ ได้โดยตรงในกรณีทั่วไป |

ทั้งนี้ กต. แจ้งว่า การแก้ไขร่างบันทึกผลการประชุมสภาฯ ตามข้อเสนอของฝ่ายซาอุดีอาระเบียดังกล่าวข้างต้นจะมีประโยชน์ในการกำหนดบทบาท อำนาจหน้าที่ และแนวทางการดำเนินงานของสภาความร่วมมือฯ ให้มีความชัดเจนและคล่องตัวมากยิ่งขึ้น ซึ่งจะช่วยให้การดำเนินงานของสภาความร่วมมือฯ เป็นไปอย่างมีประสิทธิภาพ โดยไม่กระทบต่อสถานะทางกฎหมายของเอกสาร ซึ่งเป็นเอกสารที่ไม่มีผลผูกพันทางกฎหมายระหว่างประเทศ ประกอบด้วย กต. (กรมเอเชียใต้ตะวันออกกลางและแอฟริกา) ได้มีการหารือกรมสนธิสัญญาแล้วเห็นว่า มิใช่การแก้ไขในสาระสำคัญและไม่ขัดกับหลักการที่คณะรัฐมนตรีได้ให้ความเห็นชอบไว้ตามข้อ 1 รวมทั้งสภาความมั่นคงแห่งชาติ ในฐานะประธานคณะกรรมการด้านความมั่นคงและการทหาร กระทรวงพาณิชย์ ในฐานะประธานคณะกรรมการด้านเศรษฐกิจและการค้า และคณะกรรมการส่งเสริมการลงทุน ในฐานะประธานคณะกรรมการด้านการลงทุน พิจารณาแล้วไม่ขัดข้อง

ต่อการแก้ไขร่างบันทึกผลการประชุมสภาฯ

**16. เรื่อง ร่างบันทึกการประชุมคณะกรรมาธิการร่วมว่าด้วยความร่วมมือทวิภาคีระหว่างราชอาณาจักรไทย**

**กับสาธารณรัฐอินโดนีเซีย ครั้งที่ 10**

 คณะรัฐมนตรีมีมติเห็นชอบต่อร่างบันทึกการประชุมคณะกรรมาธิการร่วมว่าด้วยความร่วมมือ ทวิภาคีระหว่างราชอาณาจักรไทยกับสาธารณรัฐอินโดนีเซีย (อินโดนีเซีย) ครั้งที่ 10 (10th Meeting of the Joint Commission for Bilateral Cooperation between the Kingdom of Thailand and the Republic of Indonesia: JC) (การประชุมฯ) ทั้งนี้ หากมีความจำเป็นต้องปรับปรุงแก้ไขร่างบันทึกการประชุมฯ ในส่วนที่มิใช่สาระสำคัญหรือไม่ขัดต่อผลประโยชน์ของไทย ให้ กต. พิจารณาดำเนินการได้ โดยไม่ต้องขอความเห็นชอบจากคณะรัฐมนตรีอีกครั้ง รวมทั้ง ให้รัฐมนตรีว่าการกระทรวงการต่างประเทศร่วมรับรองร่างบันทึกการประชุมฯ ตามที่กระทรวงการต่างประเทศ (กต.) เสนอ

 **สาระสำคัญของเรื่อง**

 กระทรวงการต่างประเทศ (กต.) นำเสนอคณะรัฐมนตรีพิจารณาให้ความเห็นชอบร่างบันทึกการประชุมคณะกรรมาธิการร่วมว่าด้วยความร่วมมือทวิภาคีระหว่างราชอาณาจักรไทยกับสาธารณรัฐอินโดนีเซีย (อินโดนีเซีย) ครั้งที่ 10 ซึ่งจะจัดขึ้นในวันที่ 2 พฤษภาคม 2568 ณ ประเทศไทย โดยร่างบันทึกการประชุมฯ มีสาระสำคัญเป็นการแสดงเจตนารมณ์ร่วมของไทยและอินโดนีเซียที่จะกระชับความสัมพันธ์และส่งเสริมความร่วมมืออย่างรอบด้าน เช่น การต่อต้านอาชญากรรมข้ามชาติ ความร่วมมือด้านกลาโหมและอุตสาหกรรมป้องกันประเทศ การอำนวยความสะดวกด้านการค้าและการลงทุน การเกษตรและการประมง ความร่วมมือด้านการศึกษา วัฒนธรรม และความร่วมมือในกรอบพหุภาคี ในการนี้ กระทรวงวัฒนธรรมพิจารณาแล้วเห็นชอบด้วย รวมทั้ง กต. และสำนักงานคณะกรรมการกฤษฎีกามีความเห็นสอดคล้องกันว่า ร่างบันทึกการประชุมฯ ไม่เป็นหนังสือสัญญาตามมาตรา 178 ของรัฐธรรมนูญแห่งราชอาณาจักรไทย

**17. เรื่อง ขอความเห็นชอบต่อร่างแถลงการณ์ร่วมการประชุมระดับรัฐมนตรีด้านมหาสมุทรของเอเปค ค.ศ. 2025**

คณะรัฐมนตรีมีมติเห็นชอบต่อร่างแถลงการณ์ร่วมการประชุมระดับรัฐมนตรีด้านมหาสมุทรของเอเปค ค.ศ. 2025 ตามที่กระทรวงทรัพยากรธรรมชาติและสิ่งแวดล้อม (ทส.) เสนอ

 **สาระสำคัญ**

 **ร่างแถลงการณ์ร่วมการประชุมระดับรัฐมนตรีด้านมหาสมุทรของเอเปค ค.ศ. 2025**
มีสาระสำคัญเป็นการแสดงเจตนารมณ์ร่วมกันของสมาชิกเขตเศรษฐกิจเอเปค และเป็นกรอบการดำเนินการในด้านความยั่งยืนของมหาสมุทรและการประมงในภูมิภาคเอเชีย - แปซิฟิก เพื่อส่งเสริมความร่วมมือในระดับภูมิภาคในประเด็นต่าง ๆ เช่น การเสริมสร้างความสามารถในการฟื้นตัวของการประมงและการเพาะเลี้ยงสัตว์น้ำ การกำหนดพื้นที่คุ้มครองทางทะเลและมาตรการอนุรักษ์นอกพื้นที่คุ้มครอง เป็นต้น โดยจะมีการ**รับรองร่างแถลงการณ์ร่วมฯ ระหว่างวันที่ 30 เมษายน - 1 พฤษภาคม 2568** ในห้วงการประชุมระดับรัฐมนตรีว่าด้วยเรื่องของมหาสมุทร ครั้งที่ 5 และการประชุมอื่นที่เกี่ยวข้อง ณ เมืองปูซานสาธารณรัฐเกาหลี ซึ่งกระทรวงการต่างประเทศ (กรมสนธิสัญญาและกฎหมาย) และสำนักงานคณะกรรมการกฤษฎีกาเห็นว่า ร่างแถลงการณ์ร่วมฯ ไม่เป็นหนังสือสัญญาตามมาตรา 178 ของรัฐธรรมนูญแห่งราชอาณาจักรไทย

**18. เรื่อง การเข้าร่วมงาน International Horticultural Expo 2027 (สาระสำคัญใส่ต่อจากมติ)**

 คณะรัฐมนตรีมีมติเห็นชอบและอนุมัติหลักการตามที่กระทรวงพาณิชย์ (พณ.) เสนอ ดังนี้

 (1) อนุมัติในหลักการให้ไทยเข้าร่วมงาน International Horticultural Expo 2027 ระหว่างวันที่ 19 มีนาคม - 26 กันยายน 2570 ณ เมืองโยโกฮามา ญี่ปุ่น โดยมอบหมายให้กรมส่งเสริมการเกษตร กระทรวงเกษตรและสหกรณ์ (กษ.) เป็นหน่วยงานเจ้าภาพหลักรับผิดชอบการเข้าร่วมงานดังกล่าว

 (2) กรอบงบประมาณเพื่อใช้จัดงาน International Horticultural Expo 2027 ให้สำนักงบประมาณ รับไปทบทวนความเหมาะสมอีกครั้งหนึ่ง ก่อนดำเนินการตามขั้นตอนต่อไป

 (3) เห็นชอบให้อธิบดีกรมส่งเสริมการเกษตร โดยตำแหน่งเป็น Commissioner General of Section (CG) ของไทย เป็นผู้ลงนามในสัญญาต่าง ๆ สำหรับการเข้าร่วมงาน International Horticultural Expo 2027 ณ เมืองโยโกฮามา ญี่ปุ่น และในกรณีที่มีเหตุผลความจำเป็นสามารถปรับรายละเอียดแผนการดำเนินงานและค่าใช้จ่ายภายในกรอบวงเงินที่คณะรัฐมนตรีให้ความเห็นชอบ โดยไม่ต้องเสนอคณะรัฐมนตรีพิจารณาอีกครั้ง **สาระสำคัญของเรื่อง**

1. กระทรวงพาณิชย์นำเสนอคณะรัฐมนตรีพิจารณาอนุมัติในหลักการให้ประเทศไทยเข้าร่วมงาน International Horticultural Expo 2027 ระหว่างวันที่ 19 มีนาคม - 26 กันยายน 2570 ณ เมืองโยโกฮามา ประเทศญี่ปุ่น โดยมอบหมายให้กระทรวงเกษตรและสหกรณ์ (กษ.) เป็นหน่วยงานเจ้าภาพหลักรับผิดชอบการเข้าร่วมงานดังกล่าวและเห็นชอบแผนการดำเนินงานเข้าร่วมการจัดงาน International Horticultural Expo 2027 ซึ่งกระทรวงการคลัง (กค.) กระทรวงการต่างประเทศ กระทรวงการท่องเที่ยวและกีฬา กระทรวงทรัพยากรธรรมชาติและสิ่งแวดล้อม สำนักงบประมาณ (สงป.) สำนักงานสภาพัฒนาการเศรษฐกิจและสังคมแห่งชาติ (สศช.) และสำนักงานส่งเสริมการจัดประชุมและนิทรรศการ (องค์การมหาชน) พิจารณาแล้วเห็นชอบ/ไม่ขัดข้องด้วย

 2. องค์การนิทรรศการนานาชาติ (The Bureau International des Exposition: BIE)1 และสมาคมพืชสวนระหว่างประเทศได้มีกำหนดจัด**งานมหกรรมพืชสวนนานาชาติ 2027 (International Horticultural Expo 2027) ซึ่งเป็นงานระดับ A12 ระหว่างวันที่ 19 มีนาคม - 26 กันยายน 2570 ณ เมืองโยโกฮามา ประเทศญี่ปุ่น** มีวัตถุประสงค์เพื่อสร้างสังคมที่ยั่งยืนอยู่ร่วมกับธรรมชาติ ผู้คนมีความรู้สึกมีความสุขอย่างลึกซึ้งยิ่งขึ้นผ่านความสัมพันธ์กับดอกไม้และความเขียวขจี โดยการจัดงานจะเปิดโอกาสให้ชุมชนทั่วโลกได้แบ่งปันความสำคัญของทรัพยากรพืช ซึ่งเป็นรากฐานของกิจกรรมทางสังคมและเศรษฐกิจ นอกจากนี้ยังมีความคาดหวังที่จะสำรวจแนวคิดเกี่ยวกับวิธีการใช้แนวปฏิบัติและความรู้ดังกล่าวเพื่อสร้างสังคมที่ยั่งยืน สร้างรากฐานที่แข็งแกร่งยิ่งขึ้นสำหรับการบรรลุเป้าหมาย SDGs และแบ่งปันวิสัยทัศน์ของสังคมที่ยั่งยืนหลังจากปี ค.ศ. 2030

 แนวคิดหลัก (Theme) ในการจัดงานครั้งนี้คือ “Scenery of the Future for Happiness” (ภาพทัศน์ของอนาคตแห่งความสุข) โดยมีแนวคิดย่อย จำนวน 4 หัวข้อได้แก่ (1) การปรับตัวเข้ากับธรรมชาติ (Co-adaptation) (2) การอยู่ร่วมกันโดยอาศัยต้นไม้กับภาคการเกษตร (Co-existence) (3) การสร้างสรรค์อุตสาหกรรมใหม่ร่วมกัน (Co-creation)และ (5) การแก้ไขปัญหาผ่านความร่วมมือ (Co-operation)
 3. การเข้าร่วมงาน International Horticultural Expo 2027 จะเป็นโอกาสให้ไทยได้นำเสนอนโยบายครัวไทยสู่ครัวโลกเพื่อตอบสนองความต้องการด้านความมั่นคงทางอาหาร และเป็นโอกาสให้ไทยสามารถเรียนรู้และนำเอาเทคโนโลยี แนวคิดใหม่ที่เกี่ยวเนื่องมาใช้พัฒนาส่งเสริมการทำเกษตรกรรมที่ยั่งยืนของไทยต่อไป อีกทั้งยังเป็นการสร้างเครือข่ายความสัมพันธ์กับหน่วยงานภาครัฐ ภาคเอกชน
และสถาบันการศึกษานานาประเทศ ซึ่งจะนำไปสู่การร่วมมือในโครงการวิจัย การพัฒนาการค้าและการลงทุนในอนาคต ตลอดจนเป็นการเสริมสร้างความสัมพันธ์ระหว่างสองประเทศให้แน่นแฟ้นยิ่งขึ้น รวมถึงเป็นการขยายโอกาสทางการตลาดสินค้าเกษตรและการท่องเที่ยวของประเทศไทยให้เพิ่มมากขึ้น

 4. พณ.ได้จัดทำรายละเอียดการดำเนินการตามนัยมาตรา 27 แห่งพระราชบัญญัติวินัยการเงินการคลังของรัฐ พ.ศ. 2561 เพื่อประกอบการพิจารณาอนุมัติของคณะรัฐมนตรีด้วยแล้ว

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
1BIE เป็นองค์การระหว่างประเทศว่าด้วยการจัดแสดงนิทรรศการนานาชาติ มีสำนักงานใหญ่ตั้งอยู่ ณ กรุงปารีส ประเทศฝรั่งเศสโดยมี พณ. เป็นผู้แทนไทยในองค์การดังกล่าว

2การจัดงานมหกรรมพืชสวนโลก แบ่งออกเป็น 4 ประเภท ได้แก่ (1) A1 : World Horticultural Exhibition ใช้พื้นที่ จัดแสดง 500,000 ตารางเมตร ระยะเวลาจัดงาน 3 - 6 เดือน (2) B : International Horticultural Exhibition ใช้พื้นที่จัดแสดง 250,000 ตารางเมตร ระยะเวลาจัดงาน 3 - 6 เดือน (3) C : International Horticultural Show ใช้พื้นที่จัดแสดง 6,000 ตารางเมตร ระยะเวลาจัดงาน 4 - 20 วัน และ (4) D : International Horticultural Trade Exhibition เป็นงานแสดงเพื่อธุรกิจการค้าพันธุ์พืช โดยไม่กำหนดจำนวนวันจัดงานขั้นต่ำ

**19. เรื่อง ข้อเสนอแนะยกเลิกข้อบทเกี่ยวกับเพดานการให้สินเชื่อในความตกลงว่าด้วยการสถาปนาธนาคารพัฒนาเอเชีย**

คณะรัฐมนตรีมีมติเห็นชอบข้อเสนอแนะยกเลิกข้อบทเกี่ยวกับเพดานการให้สินเชื่อในความตกลงว่าด้วยการสถาปนาธนาคารพัฒนาเอเชีย (Asian Development Bank: ADB) เพื่อให้รัฐมนตรีว่าการกระทรวงการคลังในฐานะผู้ว่าการของไทยใน ADB ลงคะแนนเสียงให้ความเห็นชอบต่อร่างมติสภาผู้ว่าการ ADB ในเรื่องดังกล่าวต่อไปตามที่กระทรวงการคลัง (กค.) เสนอ

 **สาระสำคัญของเรื่อง**

 1. ADB เป็นสถาบันการเงินระหว่างประเทศ ก่อตั้งขึ้นเมื่อปี 2509 มีวัตถุประสงค์หลัก
เพื่อช่วยเหลือประเทศสมาชิกในการขจัดความยากจน สนับสนุนการพัฒนาโครงสร้างพื้นฐานและส่งเสริมการเจริญเติบโตทางเศรษฐกิจที่ยั่งยืนในภูมิภาคผ่านการให้ความช่วยเหลือทางการเงินและวิชาการ รวมถึงการเข้าร่วมลงทุนในโครงการต่าง ๆ ปัจจุบันมีสมาชิก 69 ประเทศ ทั้งนี้ประเทศไทยเป็นสมาชิกก่อตั้งของ ADB โดยคณะรัฐมนตรีมีมติ (23 พฤศจิกายน 2508) เห็นชอบการลงนามความตกลงว่าด้วยการสถาปนา ADB รวมทั้งได้มีการตราพระราชบัญญัติให้อำนาจปฏิบัติการเกี่ยวกับธนาคารพัฒนาเอเชีย พ.ศ. 2506 และพระราชบัญญัติคุ้มครองการดำเนินงานของสำนักงานผู้แทนธนาคารพัฒนาเอเชีย พ.ศ. 2547

 2. วิกฤตต่าง ๆ ในช่วงที่ผ่านมาส่งผลให้ประเทศสมาชิกมีความต้องการ สินเชื่อเพิ่มสูงขึ้น โดย ADB คาดการณ์ว่าหากไม่มีการเพิ่มทุนในอนาคตจะมีวงเงินคงเหลือที่ให้กู้ได้ไม่เพียงพอในระยะเวลา 10 ปีข้างหน้า ดังนั้น เพื่อให้ ADB สามารถให้ความช่วยเหลือประเทศสมาชิกได้อย่างมีประสิทธิภาพ คณะกรรมการบริหาร ADB จึงมีข้อเสนอแนะต่อสภาผู้ว่าการ ADB เพื่อ**ยกเลิกข้อบทเกี่ยวกับเพดานการให้สินเชื่อ (Charter Lending Limitation: CLL) ในความตกลงว่าด้วยการสถาปนา ADB** โดย**ให้ลบมาตรา 12 วรรคหนึ่ง ของความตกลงว่าด้วยการสถาปนา ADB** ที่กำหนดไว้ว่า “ยอดเงินคงค้างให้กู้ ร่วมลงทุน และค้ำประกัน ในการดำเนินการ ประเภทสามัญในขณะใดขณะหนึ่งจะต้องไม่เกินยอดหุ้นทุนที่ไม่ด้อยค่า ทุนสำรอง และทุนส่วนเกินของธนาคาร ซึ่งรวมอยู่ในเงินทุนสามัญโดยไม่นับรวมทุนสำรองพิเศษที่กำหนดไว้ในข้อบทที่ 17 ของความตกลงฯ และทุนสำรองอื่น ๆ ซึ่งไม่ใช้ในการดำเนินงานประเภทสามัญ”

 ทั้งนี้ ข้อเสนอแนะดังกล่าวเป็นไปตามคำแนะนำของคณะผู้เชี่ยวชาญอิสระ ของกลุ่ม G20 ในเรื่องกรอบความเพียงพอของทุน (Capital Adequacy Framework: CAF)

 3. **ความเป็นมา**

 3.1 ข้อบทเกี่ยวกับเพดานการให้สินเชื่อ (CLL) กำหนดขึ้น ตั้งแต่การก่อตั้ง ADB ในปี 2509 ซึ่งเป็นช่วงเริ่มการดำเนินการของ ADB มีวัตถุประสงค์เพื่อจำกัดความเสี่ยงขั้นพื้นฐานและเพื่อสร้างความเชื่อมั่นให้แก่นักลงทุน ซึ่งในขณะนั้นยังไม่มีกรอบบริหารความเสี่ยงอื่น ทั้งนี้ ที่ผ่านมา ข้อบทในลักษณะดังกล่าวมีอยู่ในธนาคารเพื่อการพัฒนาพหุภาคี (Multilateral Development Bank MDB) เกือบทุกแห่ง ซึ่งถือแบบอย่างจากข้อบทของธนาคารโลก

 3.2 **หลักการของข้อบทเกี่ยวกับเพดานการให้สินเชื่อ (CLL) คือ ความเสี่ยงรวมของธนาคาร (Banking Exposure) จะต้องไม่เกินส่วนของทุนของธนาคาร** ซึ่งรวมถึงเงินลงทุน (Subscribed Capital) ที่ประเทศสมาชิกต่าง ๆ รวมทั้งประเทศไทยได้ลงทุน ทั้งส่วนของทุนที่ชำระแล้ว (Paid-in Capital) และทุนเรียกชำระ (Callable Capital) เพื่อเป็นหลักประกันว่าเจ้าหนี้ของธนาคารจะได้รับการชำระหนี้หากธนาคารประสบปัญหาขาดทุนจากการปล่อยสินเชื่อจำนวนมาก โดยธนาคารจะเรียกให้สมาชิกชำระเงินทุนเรียกชำระ (Callable Capital) ขึ้นอยู่กับดุลยพินิจของธนาคารโดยความเห็นชอบของสภาผู้ว่าการเมื่อเกิดกรณีดังกล่าวขึ้น ทั้งนี้ **ที่ผ่านมาไม่เคยมีธนาคารเพื่อการพัฒนาพหุภาคี (MDB) แห่งใดเรียกให้สมาชิกชำระเงินทุนเรียกชำระ (Callable Capital) ดังกล่าว**

 3.3 ธนาคารเพื่อการพัฒนาพหุภาคี (MDB) ต่าง ๆ รวมทั้ง ADB ใช้เครื่องมือบริหารความเสี่ยงต่าง ๆ โดยมีเป้าหมายให้ได้รับการจัดอันดับความน่าเชื่อถือในระดับสูงสุดจากบริษัทจัดอันดับความน่าเชื่อถือ ซึ่ง**ตราสารหนี้ที่ออกโดย ADB ได้รับการจัดอันดับความน่าเชื่อถือในระดับสูงสุดมายาวนานมากกว่า 50 ปี โดย Standard & Poor’s (S&P)และ Fitch อยู่ที่ระดับ AAA และ Moody’s อยู่ที่ระดับ Aaa** ส่งผลให้ ADB สามารถระดมทุนจากตลาดการเงินได้ด้วยต้นทุนทางการเงินต่ำ

 3.4 ข้อบทเกี่ยวกับเพดานการให้สินเชื่อ (CLL) ที่กำหนดไว้ ในความตกลงว่าด้วยการสถาปนา ADB เป็นข้อจำกัดในการเพิ่มขีดความสามารถในการให้สินเชื่อ ที่ไม่สอดคล้องกับแนวทางปฏิบัติด้านการบริหารความเสี่ยงที่ดีที่สุดในปัจจุบัน ซึ่ง ADB มีเครื่องมือบริหารความเสี่ยงอื่นภายใต้กรอบความเพียงพอของทุน (CAF) ที่สอดคล้องกับแนวทางสมัยใหม่และสภาพการณ์ในตลาดการเงินที่เปลี่ยนแปลงไป และ**ในขณะนี้ ADB อยู่ระหว่างการพิจารณานำหลักเกณฑ์เพดานการให้สินเชื่อมาเป็นปัจจัยหนึ่งในการพิจารณากรอบความเพียงพอของทุน (CAF)** โดยหากข้อบทเกี่ยวกับเพดานการให้สินเชื่อในความตกลงว่าด้วยการสถาปนา ADB ถูกยกเลิกแต่คณะกรรมการบริหาร ADB ยังไม่เห็นชอบหลักเกณฑ์ดังกล่าว ADB จะนำเพดานการให้สินเชื่อในปัจจุบัน (ตามข้อบทที่ถูกยกเลิก) มาบังคับใช้เป็นการชั่วคราวก่อน

 3.5 การยกเลิกข้อบทเกี่ยวกับเพดานการให้สินเชื่อ (CLL) ตามเรื่องที่เสนอในครั้งนี้จะเป็นการเพิ่มขีดความสามารถของ ADB ในการให้สินเชื่อและลงทุนในโครงการต่าง ๆ ภายใต้ทุนที่มีอยู่
ณ ปัจจุบัน โดย**ไม่จำเป็นต้องมีการเพิ่มทุนจากประเทศสมาชิก ซึ่งประเทศไทยจะได้รับประโยชน์ในกรณีที่มีความต้องการความช่วยเหลือ**ด้านเงินกู้และความช่วยเหลือทางวิชาการจาก ADB และ**การดำเนินการในครั้งนี้ไม่ส่งผลให้ประเทศไทยต้องชำระเงินทุนเพิ่มเติม ไม่เป็นภาระด้านงบประมาณของประเทศไทย**

**20. เรื่อง ขอความเห็นชอบการต่ออายุกรอบข้อบังคับของกลุ่มต่อต้านการฟอกเงินเอเชียแปซิฟิก (Asia/Pacific Group on Money Laundering: APG) แบบไม่มีกำหนด**

คณะรัฐมนตรีมีมติเห็นชอบตามที่สำนักงานป้องกันและปราบปรามการฟอกเงิน (สำนักงาน ปปง.) เสนอ ดังนี้

 1. การต่ออายุกรอบข้อบังคับของกลุ่มต่อต้านการฟอกเงินเอเชียแปซิฟิก (Asia/Pacific Group on Money Laundering: APG) แบบไม่มีกำหนด

 2. ให้รองนายกรัฐมนตรี (นายภูมิธรรม เวชยชัย) ซึ่งกำกับการบริหารราชการและสั่งและปฏิบัติราชการแทนนายกรัฐมนตรี ในส่วนของสำนักงาน ปปง. ลงนามในหนังสือการต่ออายุกรอบข้อบังคับของ APG แบบไม่มีกำหนด

 **สาระสำคัญของเรื่อง**

1. **APG เป็นองค์กรเครือข่ายระดับภูมิภาค**ของ FATF **จัดตั้งขึ้นเมื่อปี 2540 มีสมาชิกทั้งหมด 42 ประเทศ มีภารกิจหลักในด้านการป้องกันและปราบปรามการฟอกเงินและการต่อต้านการสนับสนุนทางการเงินแก่การก่อการร้ายและการแพร่ขยายอาวุธที่มีอานุภาพทำลายล้างสูงในภูมิภาคเอเชียแปซิฟิก** ดังนี้

 (1) ประเมินการปฏิบัติตามมาตรฐานสากลด้านการป้องกันและปราบปรามการฟอกเงิน และการต่อต้านการสนับสนุนทางการเงินแก่การก่อการร้ายและการแพร่ขยายอาวุธ ที่มีอานุภาพทำลายล้างสูงของประเทศสมาชิก

 (2) ประสานงานด้านความช่วยเหลือทางวิชาการและการฝึกอบรมให้กับประเทศสมาชิก

 (3) วิจัยและวิเคราะห์เกี่ยวกับวิธีการ และแนวโน้มการฟอกเงินและการสนับสนุนทางการเงินแก่การก่อการร้าย

 (4) มีส่วนร่วมในการพัฒนานโยบายด้านการป้องกันและปราบปรามการฟอกเงินและการต่อต้านการสนับสนุนทางการเงินแก่การก่อการร้ายและการแพร่ขยายอาวุธ ที่มีอานุภาพทำลายล้างสูงทั้งในเครือข่ายระดับภูมิภาคของ FATF ทั่วโลก และคณะทำงานและการประชุมใหญ่ประจำปีของ FATF

 (5) ร่วมมือกับสถาบันการเงินและนอกภาคการเงิน องค์กรไม่แสวงหาผลกำไร
ศูนย์ฝึกอบรม และมหาวิทยาลัยในภูมิภาคเอเชียแปซิฟิก เพื่อเผยแพร่ข้อมูลและเสริมสร้างความเข้าใจกับสาธารณชนและผู้เชี่ยวชาญต่าง ๆ ในประเด็นสำคัญเกี่ยวกับการฟอกเงิน การสนับสนุนทางการเงินแก่การก่อการร้ายและการแพร่ขยายอาวุธที่มีอานุภาพทำลายล้างสูง

 2. **ประเทศไทย (ไทย) ได้สมัครเข้าเป็นสมาชิกของ APG** ตามมติคณะรัฐมนตรี
เมื่อวันที่ 10 เมษายน 2544 **และได้มีการต่ออายุกรอบข้อบังคับของ APG ไปอีก 8 ปี (ถึงเดือนธันวาคม 2571)** ตามมติคณะรัฐมนตรีเมื่อวันที่ 5 พฤษภาคม 2563 ไทยในฐานะประเทศสมาชิกของ APG มีพันธกรณีที่ต้องเข้ารับการประเมินการปฏิบัติตามมาตรฐานสากลของ FATF ด้านการป้องกันและปราบปรามการฟอกเงิน และการต่อต้านการสนับสนุนทางการเงินแก่การก่อการร้ายและการแพร่ขยายอาวุธที่มีอานุภาพทำลายล้างสูง ตามรอบระยะเวลาที่กำหนด ซึ่ง**ที่ผ่านมาไทยได้เข้ารับการประเมินการปฏิบัติตามมาตรฐานสากลมาแล้ว
3 ครั้ง (ปี 2545 ปี 2550 และปี 2560)** มีผลการประเมินดีขึ้นอย่างต่อเนื่อง (ปัจจุบันไทยมีผลการประเมินด้านกฎหมายสอดคล้องกับมาตรฐานสากล จำนวน 33 ข้อ จาก 40 ข้อ และด้านประสิทธิผล จำนวน 4 ด้าน จาก 11 ด้าน)

 3. **สำนักเลขาธิการ APG** ได้แจ้งให้**ประเทศสมาชิก APG ดำเนินการต่ออายุ กรอบข้อบังคับของ APG แบบไม่มีกำหนด แทนการต่ออายุออกไปอีก 8 ปี** ซึ่งเป็นไปตามมติที่ประชุมประจำปีของ APG เมื่อเดือนกันยายน 2567 ณ กรุงอาบูดาบี สหรัฐอาหรับเอมิเรตส์โดย**กำหนดให้ประเทศสมาชิกต้องแจ้งยืนยันการต่ออายุกรอบข้อบังคับของ APG แบบไม่มีกำหนด ภายในวันที่ 30 เมษายน 2568**

4. สำนักงานป้องกันและปราบปรามการฟอกเงิน (สำนักงาน ปปง.) นำเสนอคณะรัฐมนตรีพิจารณาให้**ความเห็นชอบการต่ออายุกรอบข้อบังคับของกลุ่มต่อต้านการฟอกเงินเอเชียแปซิฟิก (Asia/Pacific Group on Money Laundering: APG) แบบไม่มีกำหนด แทนการต่ออายุทุก ๆ 8 ปี** ตามมติที่ประชุมประจำปี ของ APG เมื่อเดือนกันยายน 2567 และเห็นชอบให้รองนายกรัฐมนตรี (นายภูมิธรรม เวชยชัย) ซึ่งกำกับการบริหารราชการ และสั่งและปฏิบัติราชการแทนนายกรัฐมนตรี ในส่วนของสำนักงาน ปปง. ลงนามในหนังสือการต่ออายุกรอบข้อบังคับของ APG แบบไม่มีกำหนด ซึ่ง**กระทรวงการต่างประเทศ** (กรมสนธิสัญญาและกฎหมาย) พิจารณาแล้วไม่มีข้อขัดข้องต่อกรอบข้อบังคับฯ รวมทั้งมีความเห็นสอดคล้องกับ**สำนักงานคณะกรรมการกฤษฎีกา**ว่า กรอบข้อบังคับฯ มิได้มีการใช้ถ้อยคำที่มุ่งหมายให้เกิดผลผูกพันทางกฎหมายระหว่างกันตามกฎหมายระหว่างประเทศ กรณีจึง**ไม่เข้าลักษณะเป็นหนังสือสัญญาตามมาตรา 178 ของรัฐธรรมนูญแห่งราชอาณาจักรไทย** รวมทั้งธนาคารแห่งประเทศไทยพิจารณาแล้วไม่ขัดข้อง

**21. เรื่อง ร่างแถลงการณ์ร่วมการประชุมรัฐมนตรีว่าการกระทรวงการคลังและผู้ว่าการธนาคารกลาง อาเซียน+3 ครั้งที่ 28**

 คณะรัฐมนตรีมีมติเห็นชอบและอนุมัติตามที่กระทรวงการคลัง (กค.) เสนอ ดังนี้

 1. เห็นชอบในหลักการต่อร่างแถลงการณ์ร่วมการประชุมรัฐมนตรีว่าการกระทรวงการคลังและ ผู้ว่าการธนาคารกลางอาเซียน+3 ครั้งที่ 28 (Joint Statement of the 28th ASEAN+3 Finance Ministers’ and Central Bank Governors’ Meeting) ทั้งนี้หากมีความจำเป็นต้องปรับปรุงแก้ไขร่างแถลงการณ์ร่วมการประชุมรัฐมนตรีว่าการกระทรวงการคลังและผู้ว่าการธนาคารกลางอาเซียน+3 ครั้งที่ 28 ในส่วนที่มิใช่สาระสำคัญหรือไม่ขัดต่อผลประโยชน์ของประเทศไทย ให้กระทรวงการคลังดำเนินการได้โดยไม่ต้องนำเสนอคณะรัฐมนตรีเพื่อพิจารณาอีกครั้งหนึ่ง

 2. อนุมัติให้รัฐมนตรีว่าการกระทรวงการคลังหรือผู้ที่ได้รับมอบหมายจากรัฐมนตรีว่าการกระทรวงการคลังให้ความเห็นชอบร่างแถลงการณ์ร่วมการประชุมรัฐมนตรีว่าการกระทรวงการคลังและ ผู้ว่าการธนาคารกลางอาเซียน+3 ครั้งที่ 28

  **สาระสำคัญของเรื่อง**

 1. มาเลเซียและจีนได้กำหนดจัดการประชุม AFMGM+3 ครั้งที่ 28 ในวันที่ 4 พฤษภาคม 2568 ณ เมืองมิลาน สาธารณรัฐอิตาลี โดยที่ประชุมจะพิจารณาให้ความเห็นชอบร่างแถลงการณ์ร่วมฯ เพื่อเป็นเอกสารผลลัพธ์ของการประชุมดังกล่าว

 2. ร่างแถลงการณ์ร่วมฯ มีเนื้อหาแสดงเจตนารมณ์ร่วมกันของรัฐมนตรีว่าการกระทรวงการคลังและผู้ว่าการธนาคารกลางอาเซียน+3 เพื่อเสริมสร้างความร่วมมือด้านการเงินของภูมิภาคให้มีความแข็งแกร่งและยืดหยุ่นมากยิ่งขึ้น โดยเฉพาะในช่วงเวลาที่โลกเผชิญกับความไม่แน่นอนและความเสี่ยงเพิ่มสูงขึ้น

 **ประโยชน์และผลกระทบ**

 ร่างแถลงการณ์ร่วมฯ เป็นการแสดงเจตนารมณ์ของรัฐมนตรีว่าการกระทรวงการคลังและผู้ว่าการธนาคารกลางอาเซียน+3 ในการส่งเสริมความร่วมมือด้านเศรษฐกิจและการเงินเพื่อรักษาเสถียรภาพทางการเงินของภูมิภาค และเตรียมรับมือกับความท้าทายทางเศรษฐกิจ โดยการพัฒนาที่ครอบคลุมและยั่งยืนทั่วภูมิภาค อีกทั้งยังสะท้อนให้เห็นถึงความมุ่งมั่นในการออกมาตรการเชิงรุกภายใต้กลไกความช่วยเหลือทางการเงินที่สำคัญของภูมิภาคอาเซียน+3 อย่างต่อเนื่อง เช่น RFA การเพิ่มประสิทธิภาพของ CMIM เป็นต้น นอกจากนี้ การพัฒนาตลาดพันธบัตรเงินสกุลท้องถิ่น ตลอดจนมาตรการริเริ่มใหม่ ๆ จะช่วยขับเคลื่อนการเติบโตทางเศรษฐกิจของภูมิภาคอาเซียน+3 ได้อย่างมั่นคง

|  |
| --- |
| **แต่งตั้ง** |

**22. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ**

**(กระทรวงการคลัง)**

 คณะรัฐมนตรีมีมติเห็นชอบตามที่รัฐมนตรีว่าการกระทรวงการคลังเสนอแต่งตั้ง **นายพลช หุตะเจริญ** ข้าราชการพลเรือนสามัญ ตำแหน่ง ผู้อำนวยการสำนัก [ผู้อำนวยการเฉพาะด้าน (วิชาการเศรษฐกิจ) สูง] สำนักพัฒนาตลาดตราสารหนี้ สำนักงานบริหารหนี้สาธารณะ ให้ตำรงตำแหน่ง ที่ปรึกษาด้านตลาดตราสารหนี้ (เศรษฐกรทรงคุณวุฒิ) สำนักงานบริหารหนี้สาธารณะ กระทรวงการคลัง ตั้งแต่วันที่ 8 ตุลาคม 2567 ซึ่งเป็นวันที่มีคุณสมบัติครบถ้วนสมบูรณ์

 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้ง เป็นต้นไป

**23. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงสาธารณสุข)**

 คณะรัฐมนตรีมีมติอนุมัติตามที่รัฐมนตรีว่าการกระทรวงสาธารณสุขเสนอ แต่งตั้งข้าราชการพลเรือนสามัญ สังกัดกระทรวงสาธารณสุข ให้ดำรงตำแหน่งประเภทวิชาการระดับทรงคุณวุฒิ จำนวน 2 ราย ตั้งแต่วันที่มีคุณสมบัติครบถ้วนสมบูรณ์ ดังนี้

 1. **นางสาวดารินทร์ อารีย์โชคชัย** นายแพทย์เชี่ยวชาญ (ผู้ทรงคุณวุฒิด้านเวชกรรมป้องกัน) กรมควบคุมโรค ดำรงตำแหน่ง นายแพทย์ทรงคุณวุฒิ (ผู้ทรงคุณวุฒิด้านเวชกรรมป้องกัน) กรมควบคุมโรค ตั้งแต่วันที่ 5 พฤศจิกายน 2567

 2. **นางสาวทัศนีย์ กุลจนะพงศ์พันธ์** นายแพทย์เชี่ยวชาญ (ด้านเวชกรรมสาขาจิตเวช) สถาบัน จิตเวชศาสตร์สมเด็จเจ้าพระยา กรมสุขภาพจิต ดำรงตำแหน่ง นายแพทย์ทรงคุณวุฒิ (ด้านเวชกรรม สาขาจิตเวช) สถาบันจิตเวชศาสตร์สมเด็จเจ้าพระยา กรมสุขภาพจิต ตั้งแต่วันที่ 11 ธันวาคม 2567

 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้ง เป็นต้นไป

**24. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงมหาดไทย)**

 คณะรัฐมนตรีมีมติอนุมัติตามที่รัฐมนตรีว่าการกระทรวงมหาดไทยเสนอแต่งตั้ง **นายสุพจน์ รอดเรือง ณ หนองคาย** ข้าราชการพลเรือนสามัญ ตำแหน่ง ผู้ตรวจราชการกระทรวง สำนักงานปลัดกระทรวง ให้ดำรงตำแหน่ง ผู้ว่าราชการจังหวัดยะลา สำนักงานปลัดกระทรวงกระทรวงมหาดไทย เพื่อทดแทนตำแหน่งที่ว่าง ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**25. เรื่อง การแต่งตั้งผู้ว่าการการไฟฟ้าส่วนภูมิภาค**

 คณะรัฐมนตรีมีมติอนุมัติตามที่รัฐมนตรีว่าการกระทรวงมหาดไทยเสนอแต่งตั้ง **นายมงคล ตรีกิจจานนท์** เป็นผู้ว่าการการไฟฟ้าส่วนภูมิภาค โดยให้ได้รับค่าตอบแทนคงที่ในอัตราเดือนละ 470,000 บาท รวมทั้งสิทธิประโยชน์อื่นที่ผู้รับจ้างจะได้รับให้เป็นไปตามที่กระทรวงการคลัง (กค.) ให้ความเห็นชอบ ทั้งนี้ ตามมติคณะกรรมการการไฟฟ้าส่วนภูมิภาค ในการประชุมครั้งที่ 2/2568 เมื่อวันที่ 27 กุมภาพันธ์ 2568 โดยให้มีผลตั้งแต่วันที่ 10มิถุนายน 2568 เป็นต้นไป

**26. เรื่อง การแต่งตั้งกรรมการผู้ทรงคุณวุฒิในคณะกรรมการบริหารกองทุนจัดรูปแบบที่ดินเพื่อพัฒนาพื้นที่ (กระทรวงมหาดไทย)**

 คณะรัฐมนตรีมีมติอนุมัติตามที่กระทรวงมหาดไทย (มท.) เสนอแต่งตั้ง กรรมการผู้ทรงคุณวุฒิในคณะกรรมการบริหารกองทุนจัดรูปที่ดินเพื่อพัฒนาพื้นที่ จำนวน 3 คน เนื่องจากกรรมการผู้ทรงคุณวุฒิเติมได้ดำรงตำแหน่งครบวาระสองปี ดังนี้ 1. **นายนาฬิกอติภัค แสง**สนิท 2. **รองศาสตราจารย์สุวดี ทองสุกปลั่ง หรรษาสุขสิน** 3. **นางสาวหทัยทิพย์ เหลืองธนพลกุล**

 ทั้งนี้ ให้มีผลตั้งแต่วันที่ 29 เมษายน 2568 เป็นต้นไป

**27. เรื่อง แต่งตั้งกรรมการผู้ทรงคุณวุฒิในคณะกรรมการสงวนและคุ้มครองสัตว์ป่า (กระทรวงทรัพยากรธรรมชาติและสิ่งแวดล้อม)**

 คณะรัฐมนตรีมีมติอนุมัติตามที่กระทรวงทรัพยากรธรรมชาติและสิ่งแวดล้อมเสนอแต่งตั้งกรรมการผู้ทรงคุณวุฒิในคณะกรรมการสงวนและคุ้มครองสัตว์ป่า จำนวน 6 คน เนื่องจากกรรมการผู้ทรงคุณวุฒิเดิมได้ดำรงตำแหน่งครบวาระสามปี ดังนี้

 1. **ศาสตราจารย์กมลชัย รัตนสกาววงศ์** กรรมการผู้ทรงคุณวุฒิ ด้านกฎหมาย

 2. **รองศาสตราจารย์ประทีป ด้วงแค** กรรมการผู้ทรงคุณวุฒิ ด้านสัตว์ป่า

 3. **นายบริพัตร ศิริอรุณรัตน์** กรรมการผู้ทรงคุณวุฒิ ด้านสัตว์ป่า (ผู้แทนภาคประชาสังคม)

 4. **นายมนต์สังข์ ภู่ศิริวัฒน์** กรรมการผู้ทรงคุณวุฒิ ด้านการอนุรักษ์ทรัพยากรธรรมชาติ

และสิ่งแวดล้อม (ผู้แทนภาคประชาสังคม)

 5. **นายประสิทธิ์ หมีดเส็น** กรรมการผู้ทรงคุณวุฒิด้านขนบธรรมเนียมประเพณี วัฒนธรรม

และวิถีชุมชน (ผู้แทนภาคประชาสังคม)

 6. **นายปรีชา สุขเกษม** กรรมการผู้ทรงคุณวุฒิ ด้านขนบธรรมเนียมประเพณี วัฒนธรรม

และวิถีชุมชน (ผู้แทนภาคประชาสังคม)

 ทั้งนี้ ให้มีผลตั้งแต่วันที่ 29 เมษายน 2568 เป็นต้นไป

///